**Predstavitveni dokument, ki je del poročil Republike Slovenije pogodbenim telesom Združenih narodov o človekovih pravicah**

maj 2020**Kazalo**

***Poglavje Stran***

[I. Splošne informacije o državi 4](#_Toc39494732)

[A. Demografske, ekonomske, socialne, naravne in kulturne značilnosti 4](#_Toc39494733)

[B. Ustavna, politična in pravna ureditev države 32](#_Toc39494734)

[C. Članstvo v Evropski uniji 38](#_Toc39494735)

[II. Splošni pravni okvir, v katerem se uveljavljajo in varujejo človekove pravice 38](#_Toc39494736)

[A. Pravni okvir za varstvo človekovih pravic na državni ravni 38](#_Toc39494737)

[B. Mednarodne pogodbe 51](#_Toc39494738)

[C. Promocija in varstvo človekovih pravic 53](#_Toc39494739)

[D. Potek poročanja na državni ravni 77](#_Toc39494740)

[III. Informacije o nediskriminaciji in učinkovitih pravnih sredstvih 77](#_Toc39494741)

[A. Splošni ukrepi za preprečevanje neenakosti 77](#_Toc39494742)

[B. Enakost spolov in boj proti diskriminaciji na podlagi spola 78](#_Toc39494743)

[C. Odprava diskriminacije na podlagi spolne usmerjenosti 80](#_Toc39494744)

[Priloga: Tematski sklopi spoštovanja človekovih pravic v okviru poenostavljenega postopka poročanja 82](#_Toc39494745)

[A. Varstvo pravic narodnih in drugih etničnih skupnosti 82](#_Toc39494746)

[B. Romi 85](#_Toc39494747)

[C. Varstvo otrokovih pravic 90](#_Toc39494748)

[D. Pacientove pravice 93](#_Toc39494749)

[E. Pravice invalidov 95](#_Toc39494750)

[F. Pravice starejših 101](#_Toc39494751)

[G. Pravice tujcev, prosilcev za azil in delavcev migrantov 103](#_Toc39494752)

[H. Izbrisani (osebe, katerim je v registru stalnega prebivalstva prenehala prijava stalnega prebivališča, ko so za njih začele veljati določbe Zakona o tujcih) 107](#_Toc39494753)

[I. Nasilje v družini in nasilje nad ženskami 110](#_Toc39494754)

[J. Trgovina z ljudmi 115](#_Toc39494755)

[K. Izobraževanje za človekove pravice 118](#_Toc39494756)

SEZNAM UPORABLJENIH KRATIC

BDP bruto domači proizvod

CEPEJ European Commission for the Efficiency of Justice

CNVOS Zavod Center za informiranje, sodelovanje in razvoj nevladnih organizacij

EKČP Evropska konvencija o varstvu človekovih pravic in temeljnih svoboščin

ESČP Evropsko sodišče za človekove pravice

ESS Evropski socialni sklad

EU Evropska unija

EUR evro

KZ Kazenski zakonik

NIJZ Nacionalni inštitut za javno zdravje

OZN Organizacija združenih narodov

RS Republika Slovenija

SE Svet Evrope

SFRJ Socialistična federativna republika Jugoslavija

SURS Statistični urad Republike Slovenije

UMAR Urad Republike Slovenije za makroekonomske analize in razvoj

UPP univerzalni periodični pregled

ZDIJZ Zakon o dostopu do informacij javnega značaja

ZDR Zakon o delovnih razmerjih

ZIMI Zakon o izenačevanju možnosti invalidov

ZNPPol Zakon o nalogah in pooblastilih policije

ZPŠOIRSP Zakon o povračilu škode osebam, ki so bile izbrisane iz registra stalnega prebivalstva

ZRIPS Zakon o registraciji istospolne partnerske skupnosti

ZUNEO Zakon o uresničevanju načela enakega obravnavanja

ZUSDDD Zakon o urejanju statusa državljanov drugih držav naslednic nekdanje SFRJ v Sloveniji

ZUTD Zakon o urejanju trga dela

ZVOP Zakon o varstvu osebnih podatkov

ZVarD Zakon o varstvu pred diskriminacijo

ZVZD Zakon o varnosti in zdravju pri delu

# Splošne informacije o državi

## Demografske, ekonomske, socialne, naravne in kulturne značilnosti

### Splošni okvir

1. Republika Slovenija je parlamentarna demokratična republika, ki je postala samostojna država po razpadu Socialistične federativne republike Jugoslavije leta 1991. Svoje strateške razvojne in varnostne interese neposredno po osamosvojitvi je Republika Slovenija uresničila z včlanitvijo v vrsto mednarodnih in regionalnih organizacij: Organizacijo za varnost in sodelovanje v Evropi (marec 1992), Organizacijo združenih narodov (maj 1992), Svet Evrope (maj 1993), Organizacijo severnoatlantske pogodbe (marec 2004) in Evropsko unijo (maj 2004).
2. Država obsega približno 20,300 km2 in na severu meji na Avstrijo, na zahodu na Italijo, na jugu in vzhodu na Hrvaško ter na vzhodu na Madžarsko. Slovenska obala Jadranskega morja je dolga približno 47 km. Najvišja točka Slovenije je Triglav, gora v Julijskih Alpah z 2.864 metri nadmorske višine. Triglav je simbol naše države in je tudi v njenem grbu.
3. Uradni jezik je slovenščina, na območjih občin, v katerih živita italijanska ali madžarska narodna skupnost, pa tudi italijanščina ali madžarščina. Glavno mesto Republike Slovenije je Ljubljana, ki je geografsko, kulturno, znanstveno, ekonomsko, politično in administrativno središče države. Uradna valuta v Republiki Sloveniji je evro, ki je 1. januarja 2007 nadomestil slovenski tolar kot zakonito plačilno sredstvo.
4. Slovenija je v mnogih naravnih in družbenih pogledih kontaktna ali tranzitna država. Je stična točka štirih jezikovno-kulturnih regij: slovanske, germanske, romanske in ugrofinske. Prav tako se tu stikajo in prepletajo štiri velike naravne enote: Alpe, Dinarsko gorovje, Panonska nižina in Sredozemlje. Kamninska, reliefna in podnebna pestrost ter medsebojni vplivi omogočajo tudi izjemno talno in biotsko raznovrstnost.
5. Slovenija ima zmerno toplo podnebje, ki pa je, skladno z geografsko pestrostjo, prav tako zelo raznovrstno. Nad slovenskim ozemljem se stikajo vplivi sredozemskega podnebja, ki je značilno za obalni del države, celinskega podnebja, značilnega za njen osrednji del in panonski svet na vzhodu, ter alpskega podnebja na njenem severozahodu.
6. Slovenija je dežela gozdov, ki prekrivajo 12.114,1 km2, kar je 59,8 % celotne površine države. V njih raste 950 rastlinskih vrst, od tega 71 drevesnih vrst. Gozd je dom 95 vrstam ptic, 70 vrstam sesalcev, 17 vrstam dvoživk in 10 vrstam plazilcev. Slovenski gozdovi porabijo letno okoli 7,5 milijona ton ogljikovega dioksida, katerega del se veže v les, in proizvedejo okoli 5,5 milijona ton kisika – torej so pomemben ponor ogljikovega dioksida v svetovnem merilu.
7. V Sloveniji je po naravovarstveni zakonodaji zavarovanega približno 14 % ozemlja. Največje območje zavzema Triglavski narodni park (83.807 ha). Območja Natura 2000 kot del evropskega omrežja za varstvo vrst in habitatov pokrivajo kar 38 % ozemlja Republike Slovenije (najvišji delež državnega ozemlja v EU). V Unescov Seznam svetovne naravne dediščine so od leta 1986 vpisane Škocjanske jame, od leta 2017 pa še dva gozdna rezervata kot del čezmejne dediščine Starodavni in prvobitni gozdovi Karpatov in drugih regij Evrope. Na seznam mokrišč mednarodnega pomena po Ramsarski konvenciji so v Sloveniji uvrščene Sečoveljske soline, Cerkniško jezero in Škocjanske jame.
8. Pestra geološka zgradba, razgibanost v reliefu (od morske gladine do 2.864 m nadmorske višine) in razprostranjenost na štirih biogeografskih območjih so omogočile bogastvo rastlinskih in živalskih vrst. Na ozemlju Slovenije živi okoli 26.000 vrst živih bitij, od tega je 800 živalskih in 66 rastlinskih vrst endemičnih. Za ohranjanje kmetijske biotske raznovrstnosti se v genskih bankah s področja živinoreje in kmetijskih rastlin ohranjajo domače sorte in pasme živali ter avtohtone vrste rastlin.
9. Med endemičnimi živalmi velja omeniti človeško ribico (Proteus anguinus): največjo izključno jamsko žival na svetu, ki v največjem številu živi prav v Sloveniji. Populacija rjavega medveda (Ursus arctos) v Sloveniji je del populacije, razširjene na območju Alp, Dinaridov in Pindskega gorstva, in je ena večjih v Evropi. Glede ogroženih živalskih vrst Slovenija sodeluje v evropskem projektu za ohranitev risov (Lynx lynx), ki jih je v Sloveniji trenutno le še med 10 in 15. Iz Slovenije izvira svetovno znana pasma konj lipicancev, ki jo strokovno vzrejajo od leta 1580, ko je bila ustanovljena kobilarna v Lipici na Krasu.
10. Skrb za biotsko raznovrstnost rastlinskih ter živalskih vrst je pomemben del slovenske zunanje politike. Na pobudo Slovenije je OZN 20. maj razglasila za svetovni dan čebel. Glavni namen tega projekta je opozarjanje na velik pomen čebel in divjih opraševalcev za dobrobit ljudi, a hkrati tudi njihova zaščita. Čebelarstvo je močno zasidrano v slovenski tradiciji. Ker imajo čebele in divji opraševalci v naravi pomembno vlogo za obstoj človeštva, nosi zaznamovanje dneva čebel na svetovni ravni tudi pomembno humanitarno sporočilo.

### Sestava prebivalstva

* 1. 1. januarja 2019 je imela Slovenija 2.080.908 prebivalcev (1.038.656 moških in 1.042.252 žensk). Na enem kvadratnem kilometru površine živijo približno 103 prebivalci. Število prebivalcev Slovenije se je od leta 1991 povečalo za 4,0 %, od leta 2011 pa za 1,5 %. Osnovni vzrok za večje število prebivalcev po letu 2011 je bilo priseljevanje, saj je selitveni prirast v obdobju 2011–2018 znašal še enkrat več kot naravni prirast (20.000 oseb : 10.000 oseb).

**Preglednica 1: Starostna in spolna sestava prebivalstva, Slovenija, 1. januar 1991–2019**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| SPOL | Starost | 1991 | 2000 | 2011 | 2016 | 2017 | 2018 | 2019 |
| **Skupaj** | **SKUPAJ** | **1.999.945** | **1.987.755** | **2.050.189** | **2.064.188** | **2.065.895** | **2.066.880** | **2.080.908** |
|  | 0–14 let | 411.072 | 320.374 | 290.853 | 306.390 | 308.594 | 310.677 | 313.706 |
|  | 15–64 let | 1.372.530 | 1.391.981 | 1.420.392 | 1.377.696 | 1.366.875 | 1.354.941 | 1.354.148 |
|  | 65 in več let | 216.343 | 275.400 | 338.944 | 380.102 | 390.426 | 401.262 | 413.054 |
|  | Otroci 0–17 let | 499.683 | 401.944 | 350.696 | 362.221 | 364.253 | 366.526 | 368.733 |
| Moški | SKUPAJ | 970.229 | 970.812 | 1.014.563 | 1.023.333 | 1.025.125 | 1.027.041 | 1.038.656 |
|  | 0–14 let | 211.000 | 164.437 | 149.702 | 157.674 | 158.666 | 159.783 | 161.389 |
|  | 15–64 let | 684.333 | 705.782 | 730.685 | 708.132 | 703.235 | 697.990 | 701.435 |
|  | 65 in več let | 74.896 | 100.593 | 134.176 | 157.527 | 163.224 | 169.268 | 175.832 |
|  | Otroci 0–17 let | 256.362 | 206.118 | 180.337 | 186.570 | 187.416 | 188.652 | 189.869 |
| Ženske | SKUPAJ | 1.029.716 | 1.016.943 | 1.035.626 | 1.040.855 | 1.040.770 | 1.039.839 | 1.042.252 |
|  | 0–14 let | 200.072 | 155.937 | 141.151 | 148.716 | 149.928 | 150.894 | 152.317 |
|  | 15–64 let | 688.197 | 686.199 | 689.707 | 669.564 | 663.640 | 656.951 | 652.713 |
|  | 65 in več let | 141.447 | 174.807 | 204.768 | 222.575 | 227.202 | 231.994 | 237.222 |
|  | Otroci 0–17 let | 243.321 | 195.826 | 170.359 | 175.651 | 176.837 | 177.874 | 178.864 |

Vir: Statistični urad RS (v nadaljevanju SURS).

1. Povprečna starost prebivalstva se je od leta 2011 zvišala za 1,7 leta. Delež starejšega prebivalstva se je v tem obdobju povečal za 3,3 odstotne točke, delež otrok (0–14 let) pa za 0,9 odstotne točke, tako da se konstantno znižuje delež delovno sposobnega prebivalstva (15–64 let).

**Preglednica 2: Kazalniki starostne sestave prebivalstva, Slovenija, 1. januar 1991–2019**

|  | **1991** | **2000** | **2011** | **2016** | **2017** | **2018** | **2019** |
| --- | --- | --- | --- | --- | --- | --- | --- |
| Povprečna starost (leta) | 35,9 | 38,6 | 41,7 | 42,7 | 43,0 | 43,2 | 43,4 |
| Delež prebivalcev, starih 0–14 let (%) | 20,6 | 16,1 | 14,2 | 14,8 | 14,9 | 15,0 | 15,1 |
| Delež prebivalcev, starih 15–64 let (%) | 68,6 | 70,0 | 69,3 | 66,7 | 66,2 | 65,6 | 65,1 |
| Delež prebivalcev, starih 65 let ali več (%) | 10,8 | 13,9 | 16,5 | 18,4 | 18,9 | 19,4 | 19,8 |

Vir: SURS.

1. Tuji državljani so 1. januarja 2019 predstavljali 6,6 % vseh prebivalcev Slovenije. Od leta 2009 se je njihov delež med prebivalci povečal za 3,1 odstotne točke. Med tujimi državljani v Sloveniji prevladujejo moški, a se delež žensk v zadnjih letih počasi povečuje. Povečanje števila tujih državljanov med prebivalci Slovenije je predvsem posledica priseljevanja.

**Preglednica 3: Prebivalci s tujim državljanstvom, Slovenija, 1. januar 2009–2019**

|  | **2009** | **2011** | **2016** | **2017** | **2018** | **2019** |
| --- | --- | --- | --- | --- | --- | --- |
| **SKUPAJ** | **70.723** | **82.746** | **107.766** | **114.438** | **121.875** | **138.193** |
| Moški | 52.083 | 58.697 | 70.471 | 74.314 | 78.856 | 90.830 |
| Ženske | 18.640 | 24.049 | 37.295 | 40.124 | 43.019 | 47.363 |
| Delež tujcev (%) | 3,5 | 4,0 | 5,5 | 5,5 | 5,9 | 6,6 |

Vir: SURS.

1. Na mestnih območjih živi približno polovica prebivalcev Slovenije. Ta delež je že vrsto let nespremenjen.

### Projekcije prebivalstva

1. Prebivalstvo Slovenije se bo glede na podatke projekcij EUROPOP 2018 povečevalo samo v začetku do približno leta 2025 (na okrog 2.088.000), nato pa bo začelo počasi upadati. 1. januarja 2100 bo imela Slovenija 1.796.441 prebivalcev, kar je 14 % manj kot v začetnem letu projekcij (2020).
2. Predvideva se, da se bo v letu 2100 v Slovenijo priselilo 1.768 več prebivalcev, kot se jih bo iz nje odselilo, ter da se bo celotna stopnja počasi dvigovala in leta 2100 dosegla vrednost 1,77. Pričakovano trajanje življenja ob rojstvu naj bi se daljšalo in dečki, rojeni v Sloveniji leta 2100, naj bi živeli skoraj 89 let, deklice pa blizu 93 let.
3. Zelo pomembno se bo spremenila starostna sestava prebivalstva Slovenije. Delež otrok (mlajših od 15 let) se sicer bistveno ne bo zmanjševal, glavna značilnost prebivalstva bo pospešeno staranje. Leta 2100 bo od 100 delovno sposobnih prebivalcev (starih od 15 do 64 let) odvisnih skoraj 57 starih 65 ali več let ter 25 otrok.

**Preglednica 4: Prebivalstvo Slovenije po projekcijah prebivalstva EUROPOP 2018, 2020–2100**

|  | **Število prebivalcev** | **Prebivalci, stari 0–14 let (%)1)** | **Prebivalci, stari 15–64 let (%)1)** | **Prebivalci, stari 65 let ali več (%)1)** | **Prebivalci, stari 80 let ali več (%)** | **Koeficient starostne odvisnosti starejših (%)** |
| --- | --- | --- | --- | --- | --- | --- |
| **2020** | 2.083.676 | 15,2 | 64,5 | 20,4 | 5,5 | 31,6 |
| **2025** | 2.087.779 | 14,7 | 62,6 | 22,8 | 6,1 | 36,4 |
| **2030** | 2.079.967 | 13,6 | 61,4 | 25,0 | 6,8 | 40,8 |
| **2035** | 2.068.389 | 12,9 | 60,0 | 27,0 | 8,4 | 45,0 |
| **2040** | 2.056.567 | 13,0 | 58,5 | 28,5 | 9,8 | 48,7 |
| **2050** | 2.024.248 | 14,1 | 54,5 | 31,3 | 11,6 | 57,5 |
| **2060** | 1.961.700 | 13,9 | 54,6 | 31,5 | 13,3 | 57,6 |
| **2070** | 1.893.609 | 13,7 | 56,4 | 29,9 | 14,3 | 53,0 |
| **2080** | 1.846.638 | 14,4 | 55,3 | 30,2 | 12,9 | 54,7 |
| **2090** | 1.819.201 | 14,3 | 54,7 | 31,0 | 13,2 | 56,6 |
| **2100** | 1.796.441 | 13,9 | 55,0 | 31,1 | 15,1 | 56,6 |

Vir: Eurostat.

1) Zaradi zaokroževanja vsota deležev prebivalcev po velikih starostnih skupinah ni vedno enaka 100,0 %.

### Rodnost

1. Rodnost se v Sloveniji že več kot 100 let znižuje, še posebno po letu 1980; v letu 1992 je število živorojenih otrok prvič padlo pod 20.000. Najmanj otrok se je rodilo leta 2003 (17.321), med leti 2007 in 2017 se je spet rodilo vsaj 20.000 otrok, v letu 2018 pa se je rodilo samo 19.585 otrok. Vzrok za povečano število rojstev v zadnjem desetletju je delno povezan s starostno sestavo prebivalstva, delno pa s prelaganjem odločitve za otroka na poznejši čas. Ker se število žensk v najbolj rodni dobi (25–35 let) počasi znižuje, je število rojstev že začelo ponovno upadati. V zadnjem času so ženske v Sloveniji, ko rodijo, v povprečju skoraj pet let starejše od žensk, ki so rojevale v začetku devetdesetih.
2. Povprečna starost žensk, ki so rodile v letu 2018, je bila točno 31 let, povprečna starost tistih, ki so v letu 2018 prvič postale matere, pa 29,5 leta. Očetje so v povprečju približno tri leta starejši od mater. Od vseh žensk, ki so rodile v letu 2018, jih je bila več kot polovica (58 %) starih 30 ali več let, pred 30 leti (1988) pa le 18 %. Leta 1988 je bila ob rojstvu otroka vsaka druga ženska mlajša od 25 let, leta 2018 je bila tako mlada mati samo še vsaka deveta.
3. Celotna stopnja rodnosti, to je povprečno število živorojenih otrok na eno žensko v rodni dobi (pri sedanji stopnji umrljivosti in predvidevanju, da bo ženska dočakala 49. leto starosti), je za leto 2018 znašala 1,61. Približno enake vrednosti so bile tudi konec osemdesetih let prejšnjega stoletja. Vrednosti tega kazalnika v zadnjih desetih letih sicer naraščajo (dno je bilo doseženo leta 2002, ko je ta kazalnik znašal samo 1,20), vendar se prebivalstvo Slovenije še naprej srečuje z znižano reprodukcijo.
4. Med otroki, rojenimi v letu 2018, je bilo 57,7 % rojenih neporočenim materam oz. v zunajzakonski skupnosti; od leta 2007 to velja že za polovico vseh novorojenčkov. Večini teh otrok (okoli 70 %) je priznanje očetovstva urejeno še pred njihovim rojstvom. Ti podatki kažejo, da »uradno sklenjena« zakonska skupnost med mladimi v Sloveniji ni več prevladujoča oblika življenjske skupnosti; delež mater, ki ob rojstvu otroka niso poročene, narašča od sredine 70. let, ko so bila rojstva otrok neporočenih staršev izenačena z rojstvi otrok poročenih staršev. Razlike v starosti med poročenimi in neporočenimi materami so minimalne.
5. Splavi so z zakonom postali dovoljeni leta 1977, po letu 1982 pa število dovoljenih splavov upada – v zadnjih dvajsetih letih za dve tretjini. V letu 2017 je bilo opravljenih 3.529 dovoljenih splavov, kar je ekvivalentno 17 % živorojenih otrok. Na 1.000 žensk med 15. in 49. letom starosti je bilo opravljenih 8,1 dovoljenega splava. Stopnje dovoljene splavnosti so bile najvišje v starosti 30–34 let (13 dovoljenih splavov na 1.000 žensk te starosti).

**Preglednica 5: Izbrani kazalniki rodnosti, Slovenija, 1991–2018**

|  |  |  |  |  |  |
| --- | --- | --- | --- | --- | --- |
| Leto | Živorojeni | Celotna stopnja rodnosti | Povprečna starost matere | Starost matere | Dovoljeni splavi |
| skupaj | na 1000 preb. | rojeni zunaj zakonske zveze (%) | tretjerojeni ali višjega reda (%) | vsa rojstva | prvo rojstvo | pod 25 let (%) | 35 ali več let (%) | število | stopnja |
|  |  |  |  |  |  |  |  |  |  |  |  |
| 1991 | 21583 | 10,8 | 26,4 | 13,3 | 1,42 | 26,3 | 24,1 | 44,8 | 6,1 | 14027 | 27,4 |
| 2000 | 18180 | 9,1 | 37,1 | 13,8 | 1,26 | 28,3 | 26,5 | 26,4 | 9,6 | 8429 | 16,4 |
| 2011 | 21947 | 10,7 | 56,8 | 13,6 | 1,56 | 30,4 | 28,8 | 12,7 | 16,6 | 4263 | 9,0 |
| 2015 | 20641 | 10,0 | 57,9 | 14,1 | 1,57 | 30,7 | 29,3 | 11,4 | 19,0 | 3682 | 8,2 |
| 2016 | 20345 | 9,9 | 58,6 | 14,3 | 1,58 | 30,9 | 29,4 | 10,8 | 20,1 | 3736 | 8,4 |
| 2017 | 20241 | 9,8 | 57,5 | 14,7 | 1,62 | 30,9 | 29,4 | 11,3 | 20,6 | 3529 | 8,1 |
| 2018 | 19585 | 9,5 | 57,7 | 15,4 | 1,61 | 31,0 | 29,5 | 11,5 | 21,5 | - | - |

Vir: SURS in NIJZ (Dovoljeni splavi).

### Umrljivost

1. Število umrlih v Sloveniji vse od leta 1993 do 2017 ni preseglo 20.000. Opazna so manjša nihanja med posameznimi leti, vendar to ni vplivalo na splošno zmanjševanje umrljivosti. V letih 2017 in 2018 je umrlo 9,9 od 1.000 prebivalcev. V zadnjih tridesetih letih se je povprečna starost umrlih zvišala. Umrli moški v letu 2018 so bili v povprečju skoraj 10 let starejši kakor leta 1988, umrle ženske pa 9. Že dolgo velja, da ženske živijo v povprečju dlje od moških, se pa razlike počasi zmanjšujejo. Tako je bila povprečna starost umrlih žensk v letu 2018 za 7,5 leta višja od povprečne starosti umrlih moških.
2. Tudi razlika med spoloma v pričakovanem trajanju življenja se postopoma zmanjšuje. Od leta 1988 do leta 2018 je upadla s 7,8 leta na 5,7 leta. Deček, rojen v letu 2018, lahko pričakuje, da bo ob nespremenjeni umrljivosti dočakal starost 78,3 leta, takrat rojena deklica pa 84 let.
3. Število umrlih dojenčkov v Sloveniji še vedno upada. V letu 2018 jih samo 33 ni dočakalo prvega rojstnega dne. V zadnjih dvajsetih letih se je smrtnost dojenčkov izjemno zmanjšala. V letu 1988 je umrlo še 10 dojenčkov na 1.000 živorojenih, leta 2018 pa 1,7. Stopnja umrljivosti dojenčkov je prvič padla pod vrednost 2 v letu 2012. Slovenija se na splošno uvršča med evropske države z najnižjo stopnjo umrljivosti dojenčkov.

**Preglednica 6: Izbrani kazalniki umrljivosti, Slovenija, 1991–2018**

|  |  |  |  |  |
| --- | --- | --- | --- | --- |
| Leto | Umrli | Povprečna starost umrlih | Umrli dojenčki na 1000 živorojenih | Pričakovano trajanje življenja |
| skupaj | na 1000preb. | moški | ženske | dečki | deklice | moški | ženske |
| 1991 | 19324 | 9,7 | 65,4 | 75,0 | 10,5 | 5,8 | 69,5 | 77,3 |
| 2000 | 18588 | 9,3 | 67,2 | 75,6 | 5,6 | 4,2 | 72,1 | 79,6 |
| 2011 | 18699 | 9,1 | 71,2 | 79,7 | 3,6 | 2,1 | 76,6 | 82,9 |
| 2015 | 19834 | 9,6 | 72,8 | 81,0 | 1,7 | 1,5 | 77,6 | 83,5 |
| 2016 | 19689 | 9,5 | 73,0 | 81,4 | 1,9 | 2,1 | 78,0 | 83,9 |
| 2017 | 20509 | 9,9 | 74,0 | 81,4 | 2,0 | 2,2 | 78,1 | 83,7 |
| 2018 | 20485 | 9,9 | 74,1 | 81,6 | 2,2 | 1,2 | 78,3 | 84,0 |

Vir: SURS.

**Preglednica 7: Najpogostejši vzroki smrti, Slovenija, 2008–2017**

|  | **2008** | **2011** | **2015** | **2016** | **2017** |
| --- | --- | --- | --- | --- | --- |
| Bolezni obtočil | 7237 | 7313 | 7982 | 7810 | 8005 |
| Neoplazme  | 5762 | 5896 | 6231 | 6248 | 6382 |
| Bolezni dihal  | 1144 | 1197 | 1306 | 1266 | 1280 |
| Poškodbe, zastrupitve in nekatere druge posledice zunanjih vzrokov  | 1404 | 1363 | 1336 | 1330 | 1467 |
| Bolezni prebavil  | 1184 | 1139 | 875 | 896 | 912 |
| Endokrine, prehranske in presnovne bolezni  | 316 | 355 | 386 | 357 | 387 |
| Bolezni sečil in spolovil | 220 | 328 | 311 | 308 | 277 |
| Bolezni živčevja  | 280 | 338 | 422 | 434 | 621 |
| Simptomi, znaki ter nenormalni klinični in laboratorijski izvidi, ki niso uvrščeni drugje  | 181 | 273 | 379 | 410 | 484 |
| Nekatere infekcijske in parazitske bolezni | 143 | 78 | 152 | 131 | 114 |

Vir: NIJZ.

### Meddržavne selitve

1. Slovenija je bila že pred osamosvojitvijo ciljno območje prebivalcev iz pretežno manj razvitih okolij nekdanje Jugoslavije. Večinoma so bili to značilni ekonomski priseljenci neslovenskega rodu, deloma pa tudi priseljenci s slovenskimi koreninami. Tudi po osamosvojitvi se ta trend ni bistveno spremenil. Večina priseljencev v Slovenijo in odseljencev iz nje je tujih državljanov; nekateri v Sloveniji ostanejo za stalno, zato je selitveni prirast za tuje državljane ves čas pozitiven (v letu 2018 smo zabeležili drugi najvišji selitveni prirast po osamosvojitvi – več kot 17.000). Nasprotno pa je selitveni prirast državljanov RS negativen, v obdobju 2012–2017 je znašal povprečno skoraj 6.000. Glavni vzroki za priseljevanje tujih državljanov k nam so ekonomski; pomembno je tudi sekundarno priseljevanje družinskih članov v Sloveniji že prebivajočih tujih državljanov (predvsem z območja nekdanje Jugoslavije). Državljani Slovenije se odseljujejo v države EU (največ v Nemčijo in Avstrijo).

**Preglednica 8: Meddržavne selitve, Slovenija, 2000–2018**

|  |  |  |  |
| --- | --- | --- | --- |
|   | Priseljeni iz tujine | Odseljeni v tujino | Selitveni prirast s tujino |
| skupaj | držav-ljani | tuji držav-ljani | skupaj | držav-ljani | tuji držav-ljani | skupaj | držav-ljani | tuji držav-ljani |
| RS | RS | RS |
|  |  |  |  |  |  |   |  |  |  |
| 2000 | 6.185 | 935 | 5,25 | 3.570 | 1.559 | 2.011 | 2.615 | –624 | 3.239 |
| 2011 | 14.083 | 3.318 | 10.765 | 12.024 | 4.679 | 7.345 | 2.059 | –1.361 | 3.420 |
| 2015 | 15.420 | 2.755 | 12.665 | 14.913 | 8.654 | 6.259 | 507 | –5.899 | 6.406 |
| 2016 | 16.623 | 2.863 | 13.760 | 15.572 | 8.818 | 6.754 | 1.051 | –5.955 | 7.006 |
| 2017 | 18.808 | 3.288 | 15.520 | 17.555 | 9.871 | 7.684 | 1.253 | –6.583 | 7.836 |
| 2018 | 28.455 | 4.354 | 24.101 | 13.527 | 6.595 | 6.932 | 14.928 | –2.241 | 17.169 |

Vir: SURS.

1. 1. 1. 2018 je v Sloveniji živelo 250.000 prebivalcev (12,1 %), ki so se v našo državo priselili oz. 21.000 več kot leta 2011. Velika večina priseljenih prebivalcev Slovenije je imela svoje prvo prebivališče v eni od držav, nastalih na območju nekdanje Jugoslavije (v teh državah je bilo rojenih kar 86 % priseljencev), v Nemčiji, Italiji, Ruski federaciji, Avstriji in Ukrajini (skupaj v teh državah 8 %). Državljanstvo Slovenije ima 55 % prebivalcev s prvim prebivališčem v tujini (največ jih je pridobilo slovensko državljanstvo v kratkem obdobju po osamosvojitvi). Slovenija tako spada med evropske države z najvišjim deležem državljanov, rojenih v tujini. Priseljeni prebivalci sicer prihajajo iz 171 držav.

### Gospodinjstva in družine

1. Od popisa 2002 do začetka leta 2011 se je število gospodinjstev v Sloveniji povečalo za 128.000 na 684.847, povprečna velikost gospodinjstva pa se je zmanjšala z 2,8 na 2,5 člana. Najbolj se je povečalo število enočlanskih gospodinjstev (s 150.000 na 266.000). Po letu 2011 se število gospodinjstev ni več bistveno povečevalo – v začetku leta 2018 jih je bilo 824.618, povprečna velikost pa se je malenkost zmanjšala, in sicer na 2,46 člana – predvsem zaradi zmanjševanja števila gospodinjstev s štirimi člani; v takem gospodinjstvu sicer živi vsak četrti prebivalec Slovenije. Dve tretjini prebivalcev živita v enodružinskem gospodinjstvu (vsi člani gospodinjstva so tudi člani ene družine), 18 % jih živi v razširjenih družinskih gospodinjstvih, 13 % pa v enočlanskem gospodinjstvu.
2. Povečuje se delež enostarševskih družin – danes jih je med vsemi družinami že četrtina, med družinami z otroki pa dobra tretjina. Glavnino enostarševskih družin sestavljajo matere z otroki. Med temi materami je bilo največ samskih – nikoli poročenih (36 %). Sicer prevladujejo samske med tistimi, ki so stare do 47 let; med tistimi, ki so stare 48–61 let, je največ razvezanih; med tistimi, ki so stare nad 62 let, pa je največ ovdovelih. Družine zunajzakonskih partnerjev (v letu 2002 jih je bilo 42.000, v letu 2011 več kot 61.000, v letu 2018 pa že 83.000) so v zadnjem obdobju najhitreje rastoči tip družine tako v absolutnem kot v relativnem smislu (od 1. januarja 2015 se je njihovo število povečalo za 5.500 ali za 7,1 %). Najpogostejši tip družine v Sloveniji je sicer še vedno zakonski par z otroki. Hkrati pa je to tudi edini tip družine, ki se številčno zmanjšuje že štiri desetletja. Razlogi so številni: od t. i. praznjenja gnezda, ko odrasli otroci zapustijo izvorno družino in si ustvarijo novo, do razveze zakoncev in sprememb nekaterih tradicionalnih vzorcev v življenjskem ciklu, saj poroka ni več edini vzrok za skupno življenje dveh partnerjev.

### Izobrazbena sestava prebivalstva

1. Delež prebivalcev Slovenije s terciarno izobrazbo, tj. s končano višjo ali visoko šolo, se stalno povečuje, istočasno pa se zmanjšuje število prebivalcev, ki imajo končano samo osnovno šolo ali pa sploh niso opravili osnovnošolske obveznosti. To velja predvsem za starejše prebivalce, saj so mladi skoraj popolnoma vključeni v sekundarno izobraževanje. Če je bilo še v letu 2002 skoraj 39 % prebivalcev z osnovno šolo ali manj, je bila takih v letu 2018 samo še četrtina. Največje so spremembe pri terciarni izobrazbi. V letu 2002 je bilo med prebivalci Slovenije, starejšimi od 15 let, takih s terciarno izobrazbo 215.000 (12,9 %), v letu 2011 pa 308.000 oz. vsak šesti, v letu 2018 pa že 416.000 oz. skoraj vsak četrti. Še vedno pa ima največ prebivalcev srednjo strokovno ali srednjo splošno izobrazbo (30 % v letu 2018).
2. Ženske so v povprečju bolje izobražene kakor moški, razlike med spoloma pa se še povečujejo. Leta 2002 je število žensk z visokošolsko izobrazbo prvič nekoliko preseglo število moških z enako izobrazbo (za nekaj več kot tisoč). V letu 2018 je imelo terciarno izobrazbo 20,0 % moških in 27,3 % žensk. Ženske z magisterijem oz. doktoratom znanosti so v letu 2018 prvič številčno presegle moške z isto stopnjo izobrazbe in so številčnejše v vseh enoletnih starostnih skupinah do 52 let.
3. Izobrazba tujih državljanov je bila v letu 2018 v povprečju precej nižja od izobrazbe državljanov Slovenije. Delež terciarno izobraženih tujih državljanov se sicer povečuje. Če je v letu 2011 znašal 5,9 %, je v letu 2018 ta delež dosegel 9,2 %. Tudi med tujimi državljani so ženske bolje izobražene (terciarno izobrazbo jih je imelo 15,2 %).

**Preglednica 9: Prebivalstvo, staro 15 ali več let, po izobrazbi in spolu, Slovenija, popisa 2018 in 2002**

|  |  |  |
| --- | --- | --- |
| Izobrazba | Popis 2018 | Popis 2002 |
|  | skupaj | moški | ženske | skupaj | moški | ženske |
| **Skupaj** | **1.756.203** | **867.258** | **888.945** | **1.663.869** | **804.286** | **859.583** |
|  |  |  |  |  |  |  |
| Nedokončana osnovnošolska | 54.214 | 20.363 | 33.851 | 115.556 | 46.492 | 69.064 |
| Osnovnošolska | 365.064 | 148.738 | 216.326 | 433.910 | 169.509 | 264.401 |
| Nižja in srednja poklicna | 392.114 | 252.436 | 139.678 | 452.292 | 280.373 | 171.919 |
| Srednja strokovna, srednja splošna | 528.547 | 272.295 | 256.252 | 447.049 | 206.915 | 240.134 |
| Višješolska | 93.591 | 41.732 | 51.859 | 84.044 | 36.083 | 47.961 |
| Visokošolska | 286.881 | 114.033 | 172.848 | 114.630 | 55.070 | 59.560 |
| Magisterij ali doktorat znanosti | 35.792 | 17.661 | 18.131 | 16.388 | 9.844 | 6.544 |

Vir: SURS.

1. Podatek o pismenosti se je v Sloveniji nazadnje zbiral v popisu 1991 (0,46 % nepismenih). Pojav za našo državo ni več statistično značilen, osnovnošolsko izobraževanje je že več desetletij obvezno.

### Delovna aktivnost, brezposelnost in plače

1. Po koncu večletne gospodarske krize se je v začetku leta 2014 upadanje števila delovno aktivnega prebivalstva ustavilo. Od konca leta 2014 do konca leta 2018 se je število delovno aktivnega prebivalstva po registrskih virih zvišalo za več kot 87.000, od tega za približno 47.000 moških in 41.000 žensk. V tem času se je najbolj zvišalo število delovno aktivnih v gradbeništvu in predelovalnih dejavnostih (v vsaki za 16 %). V predelovalnih dejavnostih, ki tudi sicer zaposlujejo največ delovno aktivnega prebivalstva, je to pomenilo za skoraj 29.000 delovno aktivnih oseb več, v gradbeništvu pa za približno 8.400.

**Preglednica 13: Aktivno prebivalstvo po registrskih virih 2014–2018, Slovenija, stanje 31. december**

|  | **2014** | **2015** | **2016** | **2017** | **2018** |
| --- | --- | --- | --- | --- | --- |
| **Skupaj** |  |  |  |  |  |
| Aktivno prebivalstvo | 919.416 | 916.720 | 924.100 | 941.261 | 965.704 |
|  Delovno aktivno prebivalstvo  | 799.958 | 803.644 | 824.485 | 856.201 | 887.170 |
|  zaposlene osebe | 704.410 | 714.530 | 737.377 | 765.121 | 792.269 |
|  samozaposlene osebe  | 95.548 | 89.114 | 87.108 | 91.080 | 94.901 |
|  Registrirane brezposelne osebe | 119.458 | 113.076 | 99.615 | 85.060 | 78.534 |
| **Moški** |  |  |  |  |  |
| Aktivno prebivalstvo | 501.182 | 496.549 | 499.979 | 510.380 | 527.255 |
|  Delovno aktivno prebivalstvo  | 441.226 | 440.107 | 450.071 | 467.805 | 487.779 |
|  zaposlene osebe | 374.865 | 380.006 | 391.553 | 406.875 | 424.646 |
|  samozaposlene osebe  | 66.361 | 60.101 | 58.518 | 60.930 | 63.133 |
|  Registrirane brezposelne osebe | 59.956 | 56.442 | 49.908 | 42.575 | 39.476 |
| **Ženske** |  |  |  |  |  |
| Aktivno prebivalstvo | 418.234 | 420.171 | 424.121 | 430.881 | 438.449 |
|  Delovno aktivno prebivalstvo  | 358.732 | 363.537 | 374.414 | 388.396 | 399.391 |
|  zaposlene osebe | 329.545 | 334.524 | 345.824 | 358.246 | 367.623 |
|  samozaposlene osebe  | 29.187 | 29.013 | 28.590 | 30.150 | 31.768 |
|  Registrirane brezposelne osebe | 59.502 | 56.634 | 49.707 | 42.485 | 39.058 |

Vir: SURS, ZRSZ (registrirane brezposelne osebe).

1. Leta 2018 je bilo med prebivalci Slovenije po podatkih iz raziskovanja Aktivno in neaktivno prebivalstvo 1.034.000 aktivnih oseb (556.000 moških in 478.000 žensk); od tega je bilo 981.000 delovno aktivnih (530.000 moških in 450.000 žensk) in 53.000 brezposelnih (26.000 moških in 27.000 žensk). Po letu 2013, ko je stopnja anketne brezposelnosti znašala 10,1 %, se je začela zniževati in v letu 2018 dosegla 5,1 %. Stopnja delovne aktivnosti med prebivalci, starimi 20–64 let, ki je vodilni kazalnik strategije Evropa 2020, je v letu 2018 znašala 75,4 %.

**Preglednica 14: Stopnja brezposelnosti, Slovenija, 2014–2018**

|  | Stopnja registrirane brezposelnosti | Stopnja brezposelnosti po Anketi o delovni sili (ILO)  |
| --- | --- | --- |
| 2014 | 13,1 % | 9,7 % |
| 2015 | 12,3 % | 9,0 % |
| 2016 | 11,2 % | 8,0 % |
| 2017 | 9,5 % | 6,6 % |
| 2018 | 8,2 % | 5,1 % |

Vir: SURS, ZRSZ (stopnjo registrirane brezposelnosti od leta 2017 naprej izračunava ZRSZ).

1. Povprečna mesečna bruto plača v Sloveniji se je v zadnjih petih letih postopoma povečevala, in sicer se je s 1.546 EUR v letu 2014 povečala na 1.682 EUR v letu 2018.

### Poraba gospodinjstev

1. V obdobju od leta 2005 do leta 2010 so izdatki za življenjske potrebščine naraščali letno v povprečju za 3 %. Zaradi spremembe metodologije v letu 2012 podatki za nazaj niso povsem primerljivi, so se pa izdatki za življenjske potrebščine med letoma 2015 in 2012 povečali za 3,2 %. Največji delež v izdatkih za življenjske potrebščine imajo v celotnem opazovanem obdobju izdatki za prevoz (v letu 2015 so prvič presegli petino). Sledijo izdatki za hrano in brezalkoholne pijače, ki pa so se v letu 2015 značilno zmanjšali tudi kot posledica vstopa nizkocenovnih trgovskih verig na slovenski trg.
2. Izdatki za izobraževanje in izdatki za zdravje pomenijo manjši del izdatkov gospodinjstev za življenjske potrebščine. Tako je obsegal delež izdatkov za izobraževanje v povprečju 1 % izdatkov za življenjske potrebščine in ta odstotek se v opazovanem obdobju ni bistveno spreminjal. Drugače pa je z izdatki za zdravje. Ti so v opazovanem obdobju vse od leta 2005 do 2012 naraščali, in sicer z 1,7 % na 2,7 %, v letu 2015 pa so se malenkost zmanjšali.

**Preglednica 15: Sestava izdatkov gospodinjstev za življenjske potrebščine, Slovenija, 2004–2015**

|  | 2005 | 2006 | 2007 | 2008 | 2009 | 2010 | 20121 | 2015 |
| --- | --- | --- | --- | --- | --- | --- | --- | --- |
| Izdatki za življenjske potrebščine (EUR) | 14.956 | 15.332 | 15.908 | 17.482 | 17.142 | 17.420 | 16.797 | 17.333 |
| Hrana in brezalkoholna pijača | 16,6 | 16,6 | 16,5 | 16,4 | 16,1 | 16,3 | 16,4 | 15,4 |
| Alkoholna pijača, tobak | 2,4 | 2,5 | 2,5 | 2,4 | 2,1 | 2,2 | 2,1 | 2,1 |
| Obleka in obutev | 8,0 | 8,0 | 8,1 | 8,3 | 7,8 | 7,5 | 6,7 | 6,7 |
| Stanovanje | 12,1 | 12,4 | 12,8 | 13,0 | 13,6 | 13,8 | 15,6 | 14,8 |
| Pohištvo, gospodinjska oprema  | 7,3 | 7,6 | 7,8 | 7,8 | 7,9 | 7,3 | 5,4 | 5,0 |
| Zdravje | 1,7 | 1,8 | 1,9 | 2,2 | 2,5 | 2,6 | 2,7 | 2,5 |
| Prevoz | 19,2 | 18,7 | 18,1 | 17,2 | 17,1 | 16,7 | 19,3 | 20,8 |
| Komunikacije | 5,0 | 5,2 | 5,3 | 5,2 | 5,3 | 5,2 | 5,7 | 5,7 |
| Rekreacija in kultura | 10,9 | 10,7 | 10,6 | 10,9 | 10,9 | 11,3 | 10,0 | 8,5 |
| Izobraževanje | 1,0 | 1,1 | 1,0 | 1,0 | 0,9 | 1,0 | 1,1 | 1,0 |
| Hoteli, kavarne in restavracije | 4,7 | 4,1 | 4,1 | 4,2 | 4,2 | 4,5 | 3,6 | 5,7 |
| Različne dobrine in storitve | 11,0 | 11,4 | 11,4 | 11,4 | 11,6 | 11,6 | 11,5 | 11,9 |

Vir: SURS.

1) V letu 2012 in 2015 je bilo raziskovanje metodološko prenovljeno in se izvaja na tri leta.

### Revščina in socialna vključenost

1. Stopnja tveganja revščine v Sloveniji je bila v letu 2018 13,3-odstotna, pod pragom tveganja revščine je živelo 268.000 oseb, od tega 126.000 moških in 142.000 žensk. Razlika v stopnji tveganja revščine med moškimi in ženskami je v letu 2018 znašala 1,4 odstotne točke (12,6 za moške in 14,0 za ženske), razlike pa se začnejo močno povečevati po šestdesetem letu starosti. Pri starosti 75 let je 28 % žensk živelo pod pragom revščine, a samo 12 % moških.
2. Prag tveganja revščine je v letu 2018 znašal 7.946 EUR na ekvivalentnega odraslega člana gospodinjstva na leto oz. 662 EUR na mesec. Letni prag tveganja revščine se je od leta 2005 povečal za 50 %, po letu 2015 pa za 7 %.

**Preglednica 16: Prag tveganja revščine, Slovenija, 2005–2018**

|   | **2005** | **2008** | **2011** | **2014** | **2015** | **2016** | **2017** | **2018** |
| --- | --- | --- | --- | --- | --- | --- | --- | --- |
| Letni prag tveganja revščine (EUR) | 5278 | 6536 | 7199 | 7146 | 7399 | 7396 | 7628 | 7946 |
| Mesečni prag tveganja revščine (EUR) | 440 | 545 | 600 | 596 | 617 | 616 | 636 | 662 |

Vir: SURS.

1. Pomemben dejavnik zniževanja revščine v Sloveniji so socialni transferji, vključno s pokojninami. Če v dohodek ne bi šteli socialnih transferjev (družinskih in socialnih prejemkov), bi se stopnja tveganja revščine skoraj podvojila in bi znašala 23,4 %. Če bi od dohodka odšteli še pokojnine, bi se stopnja tveganja revščine še zvišala, in sicer na 40,5 %.

**Preglednica 17: Stopnja tveganja revščine pred socialnimi transferji in po njih, Slovenija, 2005–2018**

|  | **2005** | **2008** | **2011** | **2014** | **2015** | **2016** | **2017** | **2018** |
| --- | --- | --- | --- | --- | --- | --- | --- | --- |
| Stopnja tveganja revščine po socialnih transferjih (% oseb) | 12,2 | 12,3 | 13,6 | 14,5 | 14,3 | 13,9 | 13,3 | 13,3 |
| Stopnja tveganja revščine pred socialnimi transferji, razen pokojnin (% oseb) | 25,9 | 23,0 | 24,2 | 25,1 | 24,8 | 24,3 | 24,0 | 23,4 |
| Stopnja tveganja revščine pred socialnimi transferji, vključno s pokojninami (% oseb) | 42,2 | 38,5 | 40,2 | 42,5 | 42,5 | 41,2 | 41,5 | 40,5 |

Vir: SURS.

1. Neenakost porazdelitve dohodka je v Sloveniji razmeroma nizka in stabilna. Vrednost Ginijevega količnika je bila v letu 2018 na ravni iz leta 2008 (23,4 %). Dohodkovna neenakost se je povečevala v prvih letih gospodarske krize, po letu 2014 pa se ves čas zmanjšuje.

**Preglednica 18: Ginijev količnik, Slovenija, 2005–2018**

|  | 2005 | 2008 | 2011 | 2014 | 2015 | 2016 | 2017 | 2018 |
| --- | --- | --- | --- | --- | --- | --- | --- | --- |
| Ginijev količnik (%) | 23,8 | 23,4 | 23,8 | 25,0 | 24,5 | 24,4 | 23,7 | 23,4 |

Vir: SURS.

### Izobraževanje

1. Sistem predšolske vzgoje v Sloveniji je organiziran enotno za vse otroke od prvega do šestega leta starosti oziroma do vstopa v osnovno šolo in je javno subvencioniran. Vsi otroci po 11. mesecu starosti so upravičeni do mesta v vrtcu. Vključenost otroka v vrtec ni obvezna. Predšolska vzgoja je sestavni del sistema vzgoje in izobraževanja. Zanjo je pristojno ministrstvo, odgovorno za izobraževanje, ki skrbi za kontinuiteto med predšolsko vzgojo ter vzgojo in izobraževanjem v obvezni osnovni šoli. Država skrbi za nacionalno politiko, zakonski okvir in okvirni program na področju predšolske vzgoje. Občine vrtce ustanavljajo in so odgovorne za izvedbo programov za predšolske otroke. Predšolska vzgoja se izvaja v vrtcih, poleg tega pa obstaja tudi urejen sistem reguliranega varstva predšolskih otrok na domu, kamor je vključen zelo majhen delež otrok. Zagotavljanje predšolske vzgoje je ena od temeljnih nalog občine, zato te tudi ustanavljajo in financirajo vrtce.
2. V Sloveniji je v predšolsko vzgojo in izobraževanje v vrtcih vključenih vsako leto več otrok: pred petindvajsetimi leti jih je obiskovala polovica otrok ustrezne starosti, v šolskem letu 2018/19 pa je bilo takih že 81,7 %. V vrtce je bilo v šolskem letu 2018/19 vključenih že 93,5 % otrok, starih 4 leta ali več. V skladu z dokumentom EU Izobraževanje in usposabljanje 2020 naj bi jih bilo do leta 2020 vključenih 95 %.[[1]](#footnote-1) V zadnjih letih je v vrtcih vse več tudi najmlajših otrok, starih od enega do dveh let. V šolskem letu 2018/19 je bilo tako v vrtce vključenih že 52 % vseh otrok, starih eno leto, in 79 % otrok, starih dve leti. V Sloveniji je zelo razširjena mreža javnih vrtcev, vanje je vključenih več kot 94 % vseh vrtčevskih otrok, vendar se v zadnjih letih povečuje tudi število zasebnih vrtcev, ki so praviloma sofinancirani iz javnih sredstev. V šolskem letu 2018/19 je bilo v zasebne vrtce vključenih 5,6 % vseh otrok v vrtcih. En vzgojitelj in pomočnik vzgojitelja v povprečju skrbi za 8 otrok.

**Preglednica 19: Delež otrok (v %), vključenih v predšolsko vzgojo in izobraževanje v vrtcih po posameznih letih starosti, Slovenija, šolsko leto 2013/14–2018/19**

| Šolsko leto | Skupaj | 1 leto | 2 leti | 3 leta | 4 leta | 5 let | 6 let |
| --- | --- | --- | --- | --- | --- | --- | --- |
| **2013/14** | 75,0 | 42,1 | 66,1 | 82,9 | 88,7 | 90,0 | 5,3 |
| **2014/15** | 76,8 | 42,8 | 69,0 | 82,8 | 89,3 | 91,8 | 6,5 |
| **2015/16** | 78,1 | 45,1 | 69,9 | 83,7 | 89,6 | 92,0 | 7,3 |
| **2016/17** | 78,7 | 47,7 | 74,0 | 85,6 | 90,5 | 93,6 | 8,2 |
| **2017/18** | 80,4 | 50,3 | 76,7 | 87,1 | 91,8 | 94,1 | 9,1 |
| **2018/19** | 81,7 | 52,2 | 78,9 | 89,1 | 92,5 | 94,5 | 10,0 |

Vir: SURS.

1. Skladno z Ustavo Republike Slovenije je osnovnošolsko izobraževanje obvezno in brezplačno. Vsi otroci, ki prebivajo v Republiki Sloveniji, imajo pravico do njega pod enakimi pogoji. Osnovnošolsko izobraževanje je organizirano kot enotna devetletna osnovna šola, v katero vstopajo otroci v starosti 6 let, ob vpisu v zadnji razred devetletke so stari 14 let, šolanje pa končajo v starosti 15 let. Osnovnošolsko izobraževanje izvajajo javne in zasebne osnovne šole. Zasebne osnovne šole prejemajo 85 % javnih sredstev, ki jih država oziroma lokalna skupnost zagotavlja za izvajanje javnega programa (tista, ki je bila ustanovljena in akreditirana pred letom 1996, ko je bil sprejet Zakon o organizaciji in financiranju vzgoje in izobraževanja, prejema 100 % sredstev). Zakon o financiranju vzgoje in izobraževanja določa tudi izjemo: javna sredstva se ne dodelijo, če vpis v zasebno osnovno šolo ogroža obstoj edine javne osnovne šole na območju. Čeprav je osnovnošolsko izobraževanje obvezno, neto vključenost (delež mladih v starosti 6–14 let med vsemi prebivalci v tej starosti) ne dosega 100 %. Vzrokov za to je več: nekaj otrokom se vstop v obvezno izobraževanje lahko preloži za eno leto, če se ugotovi, da otrok ni pripravljen za vstop v osnovno šolo, v izračunu pa tudi niso upoštevani otroci, ki se izobražujejo na domu, ter otroci s težjimi in težkimi motnjami v duševnem razvoju, ki prebivajo v socialnovarstvenih zavodih ali se izobražujejo po posebnem programu v zavodih za vzgojo in izobraževanje otrok s posebnimi potrebami.
2. Kazalnik število učencev na učitelja temelji na razmerju med vsemi učenci, vključenimi v osnovnošolsko izobraževanje, in skupnim številom učiteljev v ekvivalentu polnega delovnega časa. V slovenskih osnovnih šolah je bilo v zadnjih petih letih v povprečju 10 učencev na učitelja.

**Preglednica 20: Število učencev na učitelja v osnovni šoli, Slovenija, šolsko leto 2013/14–2018/19**

| Šolsko leto | Število učencev na učitelja |
| --- | --- |
| 2013/14 | 12,1 |
| 2014/15 | 10,2 |
| 2015/16 | 9,8 |
| 2016/17 | 10,0 |
| 2017/18 | 10,2 |
| 2018/19 | 10,5 |

Vir: SURS.

1. Javna mreža nižjih in srednjih poklicnih šol, srednjih tehniških in srednjih strokovnih šol in gimnazij mora omogočiti izobraževanje vsem, ki so izpolnili osnovnošolsko obveznost, in sicer najmanj za pridobitev prvega poklica oziroma opravljanje mature. Po obveznem devetletnemu osnovnošolskem izobraževanju sledi srednješolsko izobraževanje. Traja od 2 do 5 let. V srednješolsko izobraževanje vstopajo generacije otrok, stare praviloma 15 let. V šolskem letu 2018/19 je bilo tako v srednješolsko izobraževanje vključenih 91 % vseh mladih v starosti 15–18 let.
2. Največ dijakov se odloči za šolanje v programih srednjega tehniškega in strokovnega izobraževanja, v katero jih je bilo ob koncu šolskega leta 2018/19 vključenih 47 % (vključujoč poklicni tečaj, poklicno tehniško usposabljanje). 35 % vseh dijakov je bilo vpisanih v srednje splošno izobraževanje, v nižje in srednje poklicno izobraževanje pa le 18 %. V srednje splošno izobraževanje se vključuje več žensk kakor moških, v nižje in srednje poklicne programe pa več moških kakor žensk.
3. Zgodnja opustitev izobraževanja je opredeljena kot delež mladih, starih 18–24 let, ki imajo dokončano največ osnovno šolo in v zadnjih štirih tednih niso bili vključeni v nobeno obliko izobraževanja. Mladih, ki zgodaj opustijo izobraževanje v Sloveniji (na podlagi ocene, izračunane iz podatkov raziskovanja Aktivno in neaktivno prebivalstvo), ni veliko, manj kot 5 %.

**Preglednica 21: Vključenost mladine v srednješolsko izobraževanje po vrstah izobraževanja, Slovenija, šolsko leto 2013/14–2018/19**

|  |  |  |
| --- | --- | --- |
| Šolsko leto | Vključenost v srednješolsko izobraževanje | Vrsta izobraževanja |
| nižje poklicno | srednje poklicno | srednje strokovno | srednje splošno |
| 2013/14 | 91,6 | 1.1 | 15,2 | 45,3 | 38,4 |
| 2014/15 | 91,6 | 1,2 | 15,6 | 45,7 | 37,5 |
| 2015/16 | 91,7 | 1,3 | 16,1 | 46,3 | 36,5 |
| 2016/17 | 91,4 | 1,4 | 16,6 | 46,4 | 35,6 |
| 2017/18 | 91,8 | 1,4 | 16,7 | 46,6 | 35,3 |
| 2018/19 | 91,2 | 1,4 | 16,7 | 46,9 | 35,0 |

Vir: SURS.

1. V zadnjih letih se vse več mladih po končani srednji strokovni šoli ali gimnaziji odloči nadaljevati izobraževanje na višješolski ali visokošolski ravni. Od leta 2000, ko je bilo v terciarno izobraževanje vključenih 35 % mladih (19- do 24-letnikov), se je ta delež postopoma dvigal in do šolskega leta 2012/13 je bila vanj vključena že polovica prebivalcev v tej starostni skupini. Zadnja štiri leta je vključenost mladih v terciarno izobraževanja začela upadati, v šolskem letu 2018/19 je tako znašala 46 %.
2. Posledično je v preteklih letih opazno naraščalo tudi število diplomantov višješolskih in visokošolskih študijskih programov – v letih 2011 in 2012 je diplomiralo več kot 20.000 študentov, v letu 2018 pa nekaj manj kot 16.700. V letu 2016 je diplomiralo kar 30.967 študentov, kar je posledica tega, da so študenti prejšnjih, t. i. predbolonjskih študijskih programov imeli možnost dokončati izobraževanje najdlje do izteka študijskega leta 2015/16 – to je do 30. 9. 2016. V študijskem letu 2018/19 se je v terciarno izobraževanje vpisalo 75.991 študentov, kar je 0,7 % manj kot v predhodnem študijskem letu (76.534) in 34,2 % manj kot pred desetimi leti. Število študentov terciarnega izobraževanja je bilo nižje kot v letu prej že deveto zaporedno leto. V zadnjih devetih letih se je znižalo za skoraj 39.000 ali v vsakem študijskem letu povprečno za 4.320. Čeprav je število vseh študentov terciarnega izobraževanja v študijskem letu 2018/19 nižje kot v prejšnjem, pa je število novincev (tj. prvič vpisanih v prvi letnik) v visokošolskem izobraževanju višje, kot je bilo v 2017/18. Največ študentov je bilo vpisanih v programih s področij tehnike, proizvodne tehnologije in gradbeništva.
3. Izobrazbena sestava prebivalstva se izboljšuje – leta 2018 je bilo v Sloveniji 41,2 % prebivalcev v starostni skupini 30–34 let z doseženo terciarno izobrazbo (ob popisu prebivalstva leta 2002 je ta delež znašal 20,8 %, v letu 2011 pa 31,7 %). Ženski del prebivalcev je ta delež krepko presegal (54,3 %), moški del pa je z 29,2 % precej zaostajal.

**Preglednica 22: Študenti in diplomanti terciarnega izobraževanja, Slovenija, 2013–2018**

|  |  |  |  |
| --- | --- | --- | --- |
| Študijsko leto | Število študentov | Prebivalci (19–24 let), vključeni v terciarno izobraževanje | Diplomanti |
| skupaj | moški | ženske | skupaj | delež žensk |
|  |  |  |  |  |  |  |
| 2013 | 92.769 | 49,4 | 40,4 | 58,8 | 19.175 | 61,5 |
| 2014 | 85.616 | 49,0 | 40,2 | 58,2 | 18.824 | 60,4 |
| 2015 | 80.798 | 47,8 | 39,3 | 56,7 | 18.631 | 61,0 |
| 2016 | 79.547 | 47,4 | 39,0 | 56,3 | 30.967 | 59,5 |
| 2017 | 76.534 | 46,5 | 37,9 | 55,7 | 16.458 | 61,3 |
| 2018 | 75.991 | 46,1 | 37,2 | 56,0 | 16.680 | 61,0 |

Vir: SURS.

### Bruto domači proizvod (BDP) in bruto nacionalni dohodek (BND)

1. Slovensko gospodarstvo je po večletnem okrevanju po gospodarsko-finančni krizi v letu 2017 preseglo predkrizno raven. Stopnja gospodarske rasti se je v obdobju 2014–2018 gibala med 2,3 % in 4,9 %, najvišja rast pa je bila dosežena v zadnjih dveh letih. Slovenija je kot majhno in odprto gospodarstvo precej odvisna od zunanjega povpraševanja; spremembe so odvisne od stanja in pričakovanj na globalnih trgih in pomembno vplivajo na gospodarsko sliko Slovenije v vseh fazah ekonomskega cikla.
2. Bruto delež izvoza in uvoza blaga in storitev v bruto domačem proizvodu (BDP) se vztrajno povečuje. V petletnem obdobju 2014–2018 je delež v povprečju znašal 80 % BDP in bil za 12 odstotnih točk višji od povprečnega deleža v obdobju 2009–2013. Slovenija ima od leta 2012 dalje presežek s tujino tako v menjavi blaga kot v menjavi storitev. Večji del presežka je ustvarjenega v storitvah, čeprav vrednost izvoza storitev predstavlja le približno petino vrednosti celotnega izvoza blaga in storitev.
3. BDP se je v letu 2018 povečal za 4,5 %, k tej rasti pa sta pozitivno prispevala tako domače kot zunanje povpraševanje. Domača potrošnja se je v letu 2018 okrepila za 4,6 %, kar je bila največja pozitivna letna sprememba obsega domače potrošnje vse od leta 2007 dalje. Povečala sta se tako končna potrošnja kot bruto investicije; rast končne potrošnje je bila 2,3-odstotna, rast bruto investicij pa 12,6-odstotna.
4. Slovenija je v letu 2018 ustvarila BDP v vrednosti 45.948 mio. EUR v tekočih cenah ali 22.182 EUR na prebivalca[[2]](#footnote-2), kar je največ doslej. Bruto nacionalni dohodek je v tem letu znašal 45.343 mio. EUR oziroma 21.890 EUR na prebivalca[[3]](#footnote-3).

**Preglednica 23: Bruto domači proizvod in bruto nacionalni dohodek, Slovenija, 1995–2018**

| Leto | Bruto domači proizvod (mio. EUR) | Stopnja rasti obsega BDP (v %) | BDP na prebivalca (EUR)\* | Bruto nacionalni dohodek (mio. EUR) |
| --- | --- | --- | --- | --- |
| **1995** | 10.522 |  | 8.280 | 10,574 |
| **1996** | 12.132 | 3,5 | 8.619 | 12,164 |
| **1997** | 13.827 | 5,1 | 9.247 | 13,821 |
| **1998** | 15.337 | 3,3 | 9.954 | 15,314 |
| **1999** | 17.210 | 5,3 | 10.738 | 17,196 |
| **2000** | 18.902 | 4,2 | 11.105 | 18,855 |
| **2001** | 21.147 | 2,9 | 11.714 | 21,128 |
| **2002** | 23.622 | 3,8 | 12.543 | 23,415 |
| **2003** | 25.668 | 2,8 | 13.184 | 25,393 |
| **2004** | 27.673 | 4,4 | 13.900 | 27,285 |
| **2005** | 29.227 | 4,0 | 14.608 | 28,951 |
| **2006** | 31.555 | 5,7 | 15.719 | 31,158 |
| **2007** | 35.153 | 6,9 | 17.412 | 34,343 |
| **2008** | 37.951 | 3,3 | 18.769 | 36,955 |
| **2009** | 36.166 | –7,8 | 17.714 | 35,564 |
| **2010** | 36.252 | 1,2 | 17.694 | 35,768 |
| **2011** | 36.896 | 0,6 | 17.973 | 36,392 |
| **2012** | 36.076 | –2,7 | 17.540 | 35,515 |
| **2013** | 36.239 | –1,1 | 17.596 | 35,753 |
| **2014** | 37.603 | 3,0 | 18.238 | 37,261 |
| **2015** | 38.863 | 2,3 | 18.836 | 37,649 |
| **2016** | 40.357 | 3,1 | 19.547 | 39,295 |
| **2017** | 43.000 | 4,9 | 20.815 | 42,222 |
| **2018** | 45.948 | 4,5 | 22.182 | 45,343 |

Vir: SURS.

Opomba: \* V tekočih cenah in po tekočem tečaju.

### Zunanja trgovina in tuje neposredne naložbe

1. Stopnja mednarodnega trgovinskega povezovanja slovenskega gospodarstva se po velikem padcu v letu 2009 povečuje. Po podatkih Statističnega urada RS je vrednost izvoza blaga Slovenije v letu 2018 znašala 30,9 mrd. EUR, uvoza pa 30,7 mrd. EUR. Slovenija je v letu 2018 večino blaga izvozila v države EU-28 (77,1 % vrednosti vsega izvoza), pri čemer je prevladoval izvoz v države evrskega območja. Najpomembnejše trgovinske partnerice Slovenije na izvozni strani so bile Nemčija (20,3 %), Italija (12,5 %), Hrvaška (8,1 %), Avstrija (7,7 %), in Francija (5,6 %). Pomemben delež izvoza zunaj EU gre tudi v države z območja nekdanje Jugoslavije (6,7 %, brez Hrvaške), Rusija (2,6 %) in Švica (2,3 %). Podatki kažejo, da se je glede na leto 2017 regionalna usmerjenost slovenskega blagovnega izvoza v letu 2018 le rahlo spremenila, saj se je zmanjšal delež izvoza v EU in države z območja nekdanje Jugoslavije, povečal pa se je izvoz v druge države.
2. Tržni delež, ki je kazalnik izvozne konkurenčnosti, se je leta 2018 zvišal šesto leto zapored. Tržni delež slovenskega blaga na svetovnem trgu je leta 2018 znašal 0,192 %. Na trgu EU, kamor so usmerjene tri četrtine slovenskega izvoza, je v 2018 presegal predkrizni vrh za približno petino. Na svetovnem trgu, na katerem se je v krizi precej bolj zmanjšal, pa je bil približno na predkrizni ravni. Rast tržnega deleža je imela večino obdobja široko podlago, izhajala je iz večine za slovenski izvoz pomembnih proizvodnih skupin. Rast pripisujemo ugodnemu vplivu že omenjenih stroškovno-cenovnih dejavnikov, pa tudi vplivu t. i. necenovnih dejavnikov (npr. večja kakovost izvoženega blaga). Temu pritrjuje tudi rast dodane vrednosti slovenskega izvoza v pokriznem obdobju. Poleg teh dejavnikov je na rast skupnega izvoznega tržnega deleža Slovenije pozitivno vplivala sestava izvoza, saj je do leta 2017 nadpovprečno naraščalo tuje povpraševanje iz držav oz. po skupinah proizvodov, ki imajo relativno večji delež v sestavi domačega izvoza. Podatki o rasti tržnih deležev na trgu EU kažejo na odsotnost dejavnika ugodne proizvodne in geografske strukture izvoza v letu 2018, četrtletna dinamika pa na postopno umirjanje medletnih rasti tržnih deležev v tem letu. Deloma je na to vplivalo prenehanje učinka v letu 2017 uvedene nove proizvodne linije v proizvodnji vozil, ki je začasno zvišala rast tržnega deleža. Delno pa je to posledica ohlajanja v evropski avtomobilski industriji v 2018, s katero je povezanih več panog in relativno visok delež slovenskega izvoza. Tehnološka sestava blagovnega izvoza se je precej približala povprečni v EU, delež na znanju temelječih storitev pa se povečuje prepočasi in je v mednarodnem merilu nizek.
3. Tuje neposredne naložbe v Sloveniji so konec leta 2018 znašale 15,2 mrd. EUR in 33,1 % BDP, kar je 1,2 mrd. EUR oz. 8,6 % več kot konec leta 2017. V obdobju od 1994 do 2018 je bila povprečna letna stopnja rasti tujih neposrednih naložb 12,0 %. Med državami investitoricami so prevladovale države članice EU, ki so imele konec leta 2018 skupno 83,9 % vrednosti vseh tujih neposrednih naložb v Sloveniji. Med njimi je bila najpomembnejša investitorica Avstrija (24,0 % vseh tujih neposrednih naložb v Sloveniji), na drugem mestu je bil Luksemburg (13,7 %), na tretjem Švica (10,5 %), na četrtem Nemčija (9,0 %) in na petem Italija (7,9 %).Struktura tujih neposrednih naložb po dejavnostih konec leta 2018 kaže, da je največja koncentracija naložb tujcev v Sloveniji v treh skupinah dejavnosti: prednjačijo predelovalne dejavnosti (35,4 %), finančne in zavarovalniške dejavnosti (19,3 %) ter dejavnost trgovine, vzdrževanja in popravil motornih vozil (17,6 %). Neposredne naložbe Slovenije v tujini so konec leta 2018 znašale 6,1 mrd. EUR, kar izraženo v odstotkih BDP predstavlja 13,2 %. Glede na leto prej je to 1,6-odstotno povečanje (oz. 93 mio. EUR), h kateremu so največ prispevale transakcije (vplačila) lastniškega kapitala in reinvestiranih dobičkov (skupaj 432 mio. EUR). V obdobju od 1994 do 2018 je bila povprečna stopnja rasti slovenskih neposrednih naložb v tujini 14,1 %, od leta 2010 do 2013 pa negativna z 0,4 %, vendar se je v zadnjih petih letih trend ponovno obrnil z izkazano povprečno letno stopnjo rasti 3,2 %.

Preglednica 24: Trgovinska bilanca, Slovenija, 2000–2018

| Leto | Izvoz (mio. EUR) | Uvoz (mio. EUR) | Saldo trgovinske bilance (mio. EUR) | Pokritost uvoza z izvozom (v %) |
| --- | --- | --- | --- | --- |
| **2000** | 9.491,6 | 10.984,2 | –1.492,6 | 86,4 |
| **2001** | 10.346,8 | 11.344,5 | –997,7 | 91,2 |
| **2002** | 10.962,0 | 11.574,1 | –612,1 | 94,7 |
| **2003** | 11.285,0 | 12.238,9 | –954,0 | 92,2 |
| **2004** | 12.783,1 | 14.143,0 | –1.360,0 | 90,4 |
| **2005** | 14.397,1 | 15.804,8 | –1.407,7 | 91,1 |
| **2006** | 17.004,1 | 18.354,9 | –1.350,8 | 92,6 |
| **2007** | 19.629,1 | 21.521,3 | –1.892,3 | 91,2 |
| **2008** | 20.042,1 | 23.038,0 | –2.995,9 | 87,0 |
| **2009** | 16.269,3 | 17.275,9 | –1.006,6 | 94,2 |
| **2010** | 18.639,3 | 20.100,6 | –1.461,2 | 92,7 |
| **2011** | 20.999,3 | 22.555,1 | –1.555,8 | 93,1 |
| **2012** | 21.060,7 | 22.077,7 | –1.017,0 | 95,4 |
| **2013** | 21.548,7 | 22.114,1 | –565,4 | 97,4 |
| **2014** | 22.935,6 | 22.580,2 | 355,5 | 101,6 |
| **2015** | 23.940,0 | 23.304,9 | 635,1 | 102,7 |
| **2016** | 24.970,8 | 24.111,7 | 859,1 | 103,6 |
| **2017** | 28.265,1 | 27.606,2 | 658,8 | 102,4 |
| **2018** | 30.857,7 | 30.706,0 | 151,7 | 100,5 |

Vir: SURS.

### Zunanji dolg

1. Septembra 2019 je bruto dolg do tujine znašal 44,7 mrd. EUR, kar je 2,8 mrd. EUR več kot pred enim letom. Svojo zadolženost so povečali vsi sektorji, od tega največ centralna banka (1,4 mrd. EUR) in država (1,1 mrd. EUR). V strukturi bruto zunanjega dolga prevladuje državni sektor z 49,7 % deležem celotnega dolga, delež bank in centralne banke pa skupaj znaša 16,2 %. Med finančnimi instrumenti je največ dolga v dolžniških vrednostnih papirjih (45 %) in posojilih (22 %). Bruto terjatve do tujine so novembra 2019 znašale 43,2 mrd. EUR, kar je 5,0 mrd. EUR več kot pred enim letom. Svoje terjatve so najbolj povečali sektorji centralna banka (1,7 mrd. EUR), država (1,5 mrd. EUR) in drugi sektorji (1,3 mrd. EUR), ki imajo sicer največji delež imetij (34,8 %). Tudi med imetji prevladujejo dolžniški vrednostni papirji (39 %), ki jim sledijo gotovina in vloge (27 %). Neto dolg do tujine (obveznosti – terjatve) je novembra 2019 znašal 1,5 mrd. EUR in se je glede na leto prej znižal za 2,2 mrd. EUR. Novembra 2019 je bila do tujine neto zadolžena zgolj država (16,0 mrd. EUR), vsi drugi sektorji pa so bili neto upniki tujine.

### Stopnja inflacije

1. Stabilna rast cen v letih 2005–2006, dosežena z usklajenim delovanjem ekonomskih politik, je omogočila, da je Slovenija v začetku leta 2007 prevzela evro. Sprejetje evra je imelo ob ukrepih za preprečevanje neupravičenega poviševanja cen razmeroma nizek vpliv na inflacijo, kljub temu pa je bila ta v letu 2007 in prvi polovici leta 2008 pospešena zaradi zunanjih dejavnikov (dvig cen nafte in neenergetskih surovin). Po štirih letih umirjene rasti se je inflacija ponovno okrepila v letu 2012, predvsem zaradi ukrepov ekonomske politike (trošarine in enkratni dejavniki), po tem letu pa se je začela občutno zniževati. V letu 2015 smo imeli celo deflacijo, predvsem na račun nižjih cen naftnih derivatov. Zelo nizka rast cen je bila značilna tudi še za leto 2016. V naslednjih dveh letih se je inflacija nekoliko zvišala, rasle so predvsem cene energentov in hrane, pod vplivom ugodnih gospodarskih razmer pa tudi cene storitev. V letu 2018 so se cene življenjskih potrebščin v Sloveniji zvišale za 1,4 %, v celotnem evrskem območju pa za 1,6 %.

**Preglednica 26: Inflacija, Slovenija, 2000–2018**

| Leto | Inflacija, v % (dec./dec.) | Inflacija, v % (povprečje leta) |
| --- | --- | --- |
| **2000** | 8,9 | 8,9 |
| **2001** | 7,0 | 8,4 |
| **2002** | 7,2 | 7,5 |
| **2003** | 4,6 | 5,6 |
| **2004** | 3,2 | 3,6 |
| **2005** | 2,3 | 2,5 |
| **2006** | 2,8 | 2,5 |
| **2007** | 5,6 | 3,6 |
| **2008** | 2,1 | 5,7 |
| **2009** | 1,8 | 0,9 |
| **2010** | 1,9 | 1,8 |
| **2011** | 2,0 | 1,8 |
| **2012** | 2,7 | 2,6 |
| **2013** | 0,7 | 1,8 |
| **2014** | 0,2 | 0,2 |
| **2015** | –0,5 | –0,5 |
| **2016** | 0,5 | –0,1 |
| **2017** | 1,7 | 1,4 |
| **2018** | 1,4 | 1,7 |

Vir: SURS.

## Ustavna, politična in pravna ureditev države

### Ustavni okvir

1. Izhajajoč iz pravice narodov do samoodločbe, ki jo priznava Mednarodni pakt o državljanskih in političnih pravicah ter jo je priznavala tudi ustava nekdanje Jugoslavije, so se prebivalci Republike Slovenije na plebiscitu 23. decembra 1990 z absolutno večino odločili za samostojno državo. Po tem je Skupščina Republike Slovenije kot najvišje predstavniško telo 25. junija 1991 sprejela Temeljno ustavno listino o samostojnosti in neodvisnosti Republike Slovenije. Jugoslovanska armada ni spoštovala tega temeljnega osamosvojitvenega dokumenta in odločitve slovenskega naroda ter je 27. junija 1991 napadla Republiko Slovenijo. Oboroženi spopadi so se s posredovanjem tedanje Evropske skupnosti končali deset dni pozneje, oktobra 1991 pa se je jugoslovanska vojska umaknila iz Slovenije, ki je tako že v drugi polovici leta 1991 prevzela nadzor nad svojim celotnim ozemljem.
2. Slovenski parlament je 23. decembra 1991 sprejel Ustavo Republike Slovenije[[4]](#footnote-4) (v nadaljevanju ustava), ki Slovenijo opredeljuje kot demokratično republiko ter pravno in socialno državo. V Sloveniji ima oblast ljudstvo. Državljanke in državljani jo uresničujejo neposredno in z volitvami, po načelu delitve oblasti na zakonodajno, izvršilno in sodno.
3. Ustava v II. poglavju z naslovom Človekove pravice in temeljne svoboščine v členih 14 do 65 ureja varstvo človekovih pravic in temeljnih svoboščin. Nekatere pravice so opredeljene tudi v drugih delih ustave, npr. v III. poglavju z naslovom Gospodarska in socialna razmerja 72. člen opredeljuje pravico do zdravega življenjskega okolja, 76. člen sindikalno svobodo in 77. člen pravico do stavke. Leta 2016 je Državni zbor Ustavo dopolnil s 70.a členom, ki vsakomur zagotavlja pravico do pitne vode. Ustava vsebuje tudi kolektivne pravice (npr. posebne pravice avtohtone italijanske in madžarske narodne skupnosti v 64. členu ter poseben položaj in pravice romske skupnosti v 65. členu).

### Državni zbor in politične stranke

1. Slovenija je država s parlamentarnim sistemom. Slovenski parlament sestavljata Državni zbor in Državni svet. Državni zbor je splošno in najvišje predstavniško ter zakonodajno telo, šteje 90 poslancev; volijo se za štiri leta s splošnim, enakim, neposrednim in tajnim glasovanjem. V Sloveniji velja proporcionalni volilni sistem s štiriodstotnim pragom. V skladu z ustavo sta avtohtoni italijanska in madžarska narodna skupnost neposredno zastopani v državnem zboru. Predsednik državnega zbora se izvoli z večino glasov vseh poslancev. Poslanci so predstavniki vsega ljudstva in njihova poslanska imuniteta pomeni, da niso kazensko odgovorni za mnenje ali glas, ki so ga izrekli na sejah državnega zbora ali njegovih delovnih teles.
2. Državni zbor sprejema zakone in druge odločitve ter ratificira mednarodne pogodbe z večino opredeljenih glasov prisotnih poslancev, kadar ni z ustavo ali zakonom določena drugačna večina. Zakone lahko predlaga vlada, vsak poslanec ali najmanj pet tisoč volivcev. Državni zbor razpiše referendum o uveljavitvi zakona, ki ga je sprejel, če to zahteva najmanj štirideset tisoč volivcev. Referenduma ni dopustno razpisati: o zakonih o nujnih ukrepih za zagotovitev obrambe države, varnosti ali odprave posledic naravnih nesreč, zakonih o davkih, carinah in drugih obveznih dajatvah ter zakonu, ki se sprejema za izvrševanje državnega proračuna, o zakonih o ratifikaciji mednarodnih pogodb, zakonih, ki odpravljajo protiustavnost glede človekovih pravic in temeljnih svoboščin ali drugo protiustavnost. Državni zbor prav tako odloča o razglasitvi vojnega ali izrednega stanja in uporabi obrambnih sil.

### Državni svet

1. Slovenija ima poleg državnega zbora državni svet – zastopstvo nosilcev socialnih, gospodarskih, poklicnih in lokalnih interesov; predstavlja funkcionalne interese različnih interesnih organizacij in interese lokalnih skupnosti – ki ga sestavlja 40 članov: štirje predstavniki delodajalcev, štirje predstavniki delojemalcev, štirje predstavniki kmetov, obrtnikov in samostojnih poklicev, šest predstavnikov negospodarskih dejavnosti in dvaindvajset predstavnikov lokalnih interesov. Člane državnega sveta volijo izvoljeni predstavniki interesnih organizacij ali lokalnih skupnosti za pet let. Državni svet opravlja delno zakonodajno funkcijo (predlaga sprejetje zakonov, zakonodajni veto) in druge funkcije ter je delno drugi dom parlamenta.

### Predsednik republike

1. V skladu z ustavo predsednik republike predstavlja Republiko Slovenijo in je vrhovni poveljnik njenih obrambnih sil. Na neposrednih, splošnih in tajnih volitvah se izvoli za pet let in največ za dva zaporedna mandata.
2. Predsednik republike razpisuje volitve v državni zbor, razglaša zakone, državnemu zboru predlaga kandidata za predsednika vlade, izdaja listine o ratifikaciji mednarodnih pogodb in sporazumov, postavlja in odpokliče veleposlanike in poslanike ter sprejema poverilna pisma tujih diplomatskih predstavnikov, imenuje državne funkcionarje, kadar je to določeno z zakonom, podeljuje odlikovanja in častne naslove ter opravlja druge zadeve, določene z ustavo. Na zahtevo državnega zbora mora izreči mnenje o posameznem vprašanju. Kadar se državni zbor zaradi izrednega stanja ali vojne ne more sestati, lahko na predlog vlade izdaja uredbe z zakonsko močjo.

### Vlada

1. Predsednik republike državnemu zboru predlaga kandidata za predsednika vlade, ki se nato voli z večino glasov vseh poslancev. Po izvolitvi predsednik vlade, tako kakor predsednik republike in vsi ministri, pred državnim zborom priseže, da bo spoštoval ustavni red, ravnal po svoji vesti in z vsemi svojimi močmi deloval za blaginjo Slovenije. Predsednik vlade skrbi za enotnost politične in upravne usmeritve vlade ter usklajuje delo ministrov. Ministre imenuje in razrešuje državni zbor na predlog predsednika vlade. Usklajevalne in strokovne naloge za predsednika vlade opravljata kabinet predsednika vlade in generalni sekretariat. Vlada lahko ustanovi še druge vladne službe, odgovorne za opravljanje različnih strokovnih nalog.
2. Naloge uprave opravljajo neposredno ministrstva. Z zakonom lahko lokalne samoupravne skupnosti (občine), podjetja in druge organizacije ter posamezniki dobijo javno pooblastilo za opravljanje nekaterih funkcij državne uprave.

### Občine

1. Lokalna samouprava se v skladu z ustavo uresničuje v občinah in drugih lokalnih skupnostih. Območje občine, tj. osnovne enote lokalne samouprave, obsega naselje ali več naselij, ki so povezana s skupnimi potrebami in interesi prebivalcev. V občini se lahko ustanovijo manjše enote – četrtne skupnosti v mestih, v preostalih občinah pa krajevne ali vaške skupnosti. Občina se ustanovi z zakonom na podlagi referenduma, s katerim se ugotovi volja prebivalcev. Lokalna samouprava je po ustavi dvonivojska; njena druga raven so pokrajine, ki se ustanovijo z zakonom. Pokrajine v Sloveniji niso ustanovljene.
2. V pristojnost občine spadajo lokalne zadeve javnega pomena, ki jih določa zakonodaja, in naloge, ki jih občina lahko določi samostojno. Občinam, ki zaradi slabše gospodarske razvitosti ne morejo v celoti zagotoviti opravljanja svojih nalog, država v skladu z zakonsko določenimi načeli in merili zagotovi dodatna sredstva.
3. Najvišji organ odločanja je občinski svet, njegovi člani so izvoljeni neposredno. Občino predstavlja in vodi župan, ki je prav tako izvoljen neposredno. Župan vodi občinsko upravo in izvajanje odločitev občinskega sveta.
4. Konec leta 2019 je bilo v Sloveniji 212 občin, od tega 11 mestnih občin.

### Sodstvo

1. Tretja veja oblasti je sodna, uresničujejo pa jo sodniki. Pri opravljanju sodniške funkcije so neodvisni; vezani so na ustavo in zakon. Funkcija sodnika je trajna. Sodnike voli državni zbor na predlog sodnega sveta. Večino članov sodnega sveta iz svojih vrst izvolijo sodniki, preostale člane pa na predlog predsednika republike državni zbor izmed univerzitetnih profesorjev prava, odvetnikov in drugih pravnikov. Ureditev in pristojnosti sodišč določa zakon. Ustanavljanje izrednih sodišč ni dovoljeno, v mirnem času pa ni dovoljeno ustanavljanje vojaških sodišč. V Sloveniji so ustanovljena sodišča s splošno pristojnostjo, delujejo pa tudi specializirana sodišča, kot so delovna in socialna sodišča ter upravno sodišče.
2. Za reševanje družinskih zadev so ustanovljeni družinski oddelki pri vseh okrožnih sodiščih. Zakon o sodiščih, ki predpisuje tudi organiziranost sodišč, posebej določa, da lahko sodišča, ki imajo najmanj deset sodnikov, organizirajo oddelke po pravnih področjih, vendar je mogoče oddelek za družinsko pravno področje organizirati pri vsakem okrožnem sodišču ne glede na število sodnikov. Ob uvajanju novega Družinskega zakonika, ki je nekatere pristojnost odločanja prenesel iz Centrov za socialno delo na sodišča, sta bila ustanovljena dva posebna specializirana oddelka na sodišču v Ljubljani in Mariboru, namenjena izključno izvajanju novih nalog.

### Ustavno sodišče

1. Kot poseben ustavni organ deluje tudi ustavno sodišče, ki je je najvišji organ sodne oblasti za varstvo človekovih pravic in temeljnih svoboščin v državi ter varuh ustavnosti in zakonitosti. Med njegove glavne pristojnosti sodijo ocena ustavnosti zakonov ter ocena ustavnosti in zakonitosti drugih predpisov in odločanje o ustavnih pritožbah, s katerimi se uveljavljajo kršitve človekovih pravic s posamičnimi akti državnih organov, organov lokalnih skupnosti in nosilcev javnih pooblastil.
2. Ustavno sodišče v skladu z ustavo odloča:
* o skladnosti zakonov in drugih predpisov z ustavo, ratificiranimi mednarodnimi pogodbami in splošnimi načeli mednarodnega prava;
* o skladnosti podzakonskih predpisov in predpisov lokalnih skupnosti z zakoni;
* o ustavnih pritožbah zaradi kršitev človekovih pravic in temeljnih svoboščin s posamičnimi akti;
* o sporih glede pristojnosti med državo in lokalnimi skupnostmi, med samimi lokalnimi skupnostmi, med sodišči in drugimi državnimi organi ter med državnim zborom, predsednikom republike in vlado;
* o protiustavnosti aktov in delovanja političnih strank;
* o pritožbah proti odločitvi državnega zbora o potrditvi poslanskih mandatov;
* o obtožbah zoper predsednika republike, predsednika vlade in ministre.
1. V postopku ratifikacije mednarodne pogodbe ustavno sodišče izreka mnenje o njeni skladnosti z ustavo. V skladu z zakonom ustavno sodišče odloča o pritožbah proti odločitvi državnega sveta, da se mandat njegovim članom ne potrdi, presoja ustavnost referendumskih vprašanj in odloča o utemeljenosti odločitve državnega zbora, da ne razpiše referenduma.
2. Ustavno sodišče v celoti ali delno razveljavi protiustavne zakone, razveljavi ali razveljavi za nazaj (z učinkom *ex tunc*) protiustavne ali protizakonite podzakonske predpise in predpise lokalnih skupnosti. Ustavno sodišče lahko do končne odločitve zadrži izvajanje izpodbijanih predpisov.
3. Ustavno sodišče odloča o ustavnih pritožbah, praviloma po tem, ko so izčrpana vsa pravna sredstva. Če ugotovi kršitve človekovih pravic, lahko posamične akte razveljavi za nazaj ali razveljavi in vrne zadevo pristojnemu sodišču ali drugemu organu v ponovno presojo. Če so izpolnjeni vsi zakonski pogoji, lahko samo sodišče odloča o zadevi.

## Članstvo v Evropski uniji

1. Slovenija je od 1. maja 2004 članica Evropske unije. Institucije (Evropski parlament, Evropski svet in Evropska komisija), ki so del Evropske unije, imajo daljnosežne zakonodajne pristojnosti. Uredbe in direktive, ki jih sprejmejo institucije Evropske unije, se v Sloveniji kot članici EU uporabljajo neposredno ali pa se prenesejo v slovensko zakonodajo. Domača sodišča morajo pri sprejemanju odločitev spoštovati pravo Unije in si v skladu z njim razlagati notranjo zakonodajo. Spore, povezane z razlago pogodb in zakonodaje EU, rešuje Sodišče Evropske unije. Nanj se sodišča Republike Slovenije obrnejo še, če potrebujejo posebno razlago predpisov EU. To sodišče obravnava tudi tožbe, ki jih proti institucijam EU vložijo posamezniki, pravne osebe in drugi subjekti iz Slovenije.

# Splošni pravni okvir, v katerem se uveljavljajo in varujejo človekove pravice

## A.Pravni okvir za varstvo človekovih pravic na državni ravni

1. Navedeni organi imajo v Republiki Sloveniji pristojnosti na področjih, ki se nanašajo na človekove pravice:
* vsi sodni organi, tj. Ustavno sodišče, vsa sodišča splošne pristojnosti in specializirana sodišča, ki odločajo o pravicah in dolžnostih posameznika ali obtožbah proti njemu;
* drugi pravosodni organi, denimo državni tožilci, ki odločajo o kazenskem pregonu posameznikov, in zavodi za prestajanje kazni;
* vsi organi državne uprave, ko odločajo o pravicah, dolžnostih in pravnih koristih posameznikov v upravnih zadevah;
* drugi organi z javnimi pooblastili, ki lahko na podlagi pooblastila odločajo o pravicah, dolžnostih ali pravnih interesih posameznikov (kot so državni zavodi za pokojninsko in invalidsko zavarovanje, zavodi za zdravstveno zavarovanje, zavodi za zaposlovanje in drugi zavodi);
* Policija, ki opravlja naloge in izvaja pooblastila zaradi zagotavljanja varnosti posameznikom in skupnosti, spoštovanja človekovih pravic in temeljnih svoboščin ter krepitve pravne države[[5]](#footnote-5).
1. Vsakdo, ki trdi, da mu je bila kršena katerakoli pravica, lahko doseže, da se ta kršitev ustrezno obravnava v sodnem postopku.Kadar so pravice posameznika kršene v sodnem postopku ali pa jih krši drug državni organ ali organ z javnimi pooblastili, je posamezniku zagotovljena pravica do pritožbe in pravica do izrednih pravnih sredstev, odvisno od tega, ali gre za kazenski, civilni, upravni ali drug postopek. Posameznik, ki mu je bila po njegovih navedbah kršena katera od pravic, lahko zahteva sodno varstvo (upravni spor) pred akti upravnih organov pod pogoji in na način, kot jih določa Zakon o upravnem sporu, če za posamezno zadevo ni z zakonom zagotovljeno drugo sodno varstvo.Če je z nekim dejanjem kršena človekova pravica ali temeljna svoboščina posameznika, lahko ta, ki je (praviloma) izčrpal vsa redna pravna sredstva pri pristojnem sodišču, vloži ustavno pritožbo, o kateri odloča ustavno sodišče.
2. Ustava vsakomur, ki je bil po krivem obsojen ali mu je bila neutemeljeno odvzeta prostost, jamči pravico do rehabilitacije in povrnitve škode – materialne in nematerialne. Pogoje in postopek za povrnitev škode in rehabilitacijo takih oseb določa Zakon o kazenskem postopku.Država jim mora povrniti škodo. Žrtve kaznivih dejanj lahko dobijo odškodnino od storilca kaznivega dejanja v kazenskem postopku ali v zasebni tožbi. Če škodo povzroči uradna oseba pri opravljanju svojih dolžnosti, lahko oškodovanec zahteva povračilo neposredno od države.
3. Ustava Republike Slovenije ne določa samo posameznikovih pravic in svoboščin, temveč tudi sredstva, ki so posameznikom na voljo za zaščito njihovih pravic.Te so predvsem:
* pravica do sodnega varstva – vsakdo ima pravico, da o njegovih pravicah brez nepotrebnega odlašanja odloča neodvisno, nepristransko in z zakonom ustanovljeno sodišče (23. člen ustave);
* pravica do pravnega sredstva – vsakomur je zagotovljena pravica do pritožbe (25. člen ustave);
* pravica do povračila škode – vsakdo ima pravico do povračila škode, ki mu jo v zvezi z opravljanjem službe ali kakšne druge dejavnosti državnega organa, organa lokalne skupnosti ali nosilca javnih pooblastil s svojim protipravnim ravnanjem stori oseba ali organ, ki tako službo ali dejavnost opravlja (26. člen ustave);
* pravica do ustavne pritožbe pri ustavnem sodišču.
1. Instrumenti zagotavljanja človekovih pravic, opredeljeni z ustavo, so podrobneje obdelani v številnih zakonih. To so na prvi stopnji postopkovni zakoni, kot so Zakon o kazenskem postopku, Zakon o prekrških, Zakon o pravdnem postopku, Zakon o splošnem upravnem postopku, Zakon o izvršilnem postopku in podobni, ki določajo, v katerih primerih, kako in pod katerimi pogoji ter po katerem postopku lahko posameznik uporabi posamezne instrumente človekovih pravic, ko mu je bila kršena katerakoli pravica. Poleg postopkovnih zakonov številni drugi zakoni urejajo posamezne človekove pravice, zlasti socialne in ekonomske, način uresničevanja zakonov in pravne instrumente, ki jih pravni sistem zagotavlja posameznikom za uveljavljanje njihovih pravic.
2. Ustava določa, da se človekove pravice uresničujejo neposredno na podlagi ustave in da je z zakonom mogoče predpisati način uresničevanja človekovih pravic, kadar tako določa ustava, ali če je to nujno zaradi same narave posamezne pravice (1. in 2. odstavek 15. člena). To pomeni, da se instrumenti človekovih pravic, določeni v ustavi, lahko uporabljajo tudi neposredno na podlagi same ustave. Kar tretjina določb ustave je namenjena človekovim pravicam in temeljnim svoboščinam. Za učinkovito zagotavljanje in uresničevanje človekovih pravic so splošno načelo enakosti in posamezne ustavne določbe podrobneje urejene v posebnih zakonih, vključno v Zakonu o varuhu človekovih pravic (v nadaljevanju ZVarCP)[[6]](#footnote-6), Zakonu o varstvu pred diskriminacijo (v nadaljevanju ZVarD)[[7]](#footnote-7), Zakonu o enakih možnostih žensk in moških[[8]](#footnote-8), Zakonu o preprečevanju nasilja v družini[[9]](#footnote-9) in Zakonu o varstvu osebnih podatkov[[10]](#footnote-10). Človekove pravice zagotavljajo oziroma uresničujejo tudi posamezne zakonske določbe na različnih področjih pravnega urejanja v t. i. zaščitnih zakonih, namenjenih varstvu človekovih pravic posameznikov s posebnimi potrebami ali pripadnikov ranljivih družbenih skupin, in v številnih drugih zakonih. V prid zagotavljanja dejanske enakosti ustava, ZVarD in Zakon o enakih možnostih žensk in moških izrecno opredeljujeta tudi temelj za uveljavljanje posebnih ukrepov ali pozitivnega razlikovanja, če je odstopanje od načela enakega obravnavanja utemeljeno na analizah o obstoju manj ugodnega položaja oseb z določeno osebno okoliščino, če ga upravičuje zakonit cilj ter so sredstva za njegovo dosego ustrezna in potrebna.
3. Človekove pravice se udejanjajo in uresničujejo na več ravneh: skozi ravnanje državnih organov, ki morajo pri svojem delu upoštevati zakon in pogosto tudi načelo sorazmernosti; skozi sodno varstvo zoper odločitve državnih organov; pa tudi ob pripravi zakonov in drugih predpisov, ki morajo biti ustavno skladni. Ustavno sodišče s svojo prakso pomembno prispeva k vsebinski izpolnitvi ustavnih norm glede človekovih pravic in temeljnih svoboščinah.

### Varuh človekovih pravic

1. Podlago za ustanovitev instituta varuha človekovih pravic v Republiki Sloveniji daje 159. člen ustave, ki določa, da se za varovanje človekovih pravic in temeljnih svoboščin v razmerju do državnih organov, organov lokalne samouprave in nosilcev javnih pooblastil z zakonom določi varuh pravic državljanov.Drugi odstavek omogoča, da se lahko za posamezna področja določijo posebni varuhi pravic državljanov, čeprav je bila do zdaj prevladujoča rešitev ustanovitev samo enega varuha s širokim razponom pristojnosti.
2. Zakon o varuhu človekovih pravic je bil sprejet decembra 1993. Njegove dolžnosti in pristojnosti temeljijo na klasičnem skandinavskem modelu. Organizacijo in metode njegovega dela ter področje dela, postopke in vloge določa njegov poslovnik. Po zakonu ima varuh človekovih pravic predvsem pristojnost, da lahko od državnih in drugih organov, ki jih sme nadzirati, pridobi vse podatke in informacije iz njihove pristojnosti ne glede na stopnjo zaupnosti ter izvede preiskavo, pri tem pa vabi na razgovor priče. Kadarkoli lahko opravi inšpekcijski pregled pri kateremkoli državnem organu ali ustanovi, ki omejuje osebno svobodo, npr. v psihiatričnih ustanovah. Nima pa pristojnosti spremljati dela sodnikov in sodišč, razen ob neprimernih zamudah postopkov ali jasni zlorabi pristojnosti.
3. Pomembna pristojnost varuha je vlaganje ustavnih pritožb zaradi kršenja človekovih pravic na ustavno sodišče skupaj s pobudnikom (50. člen Zakona o ustavnem sodišču). Na ustavno sodišče lahko naslovi tudi predloge za presojo ustavnosti predpisov, ne da bi prej dokazal pravni interes, kakor se zahteva za druge pobudnike takih predlogov (23.a člen Zakona o ustavnem sodišču).
4. Pravni okvir za varuhovo delo so tudi nekateri drugi zakoni. Opozoriti velja na Zakon o integriteti in preprečevanju korupcije, Zakon o pacientovih pravicah, Zakon o obrambi, Zakon o varstvu potrošnikov, Zakon o varstvu okolja, Zakon o varstvu osebnih podatkov, Zakon o kazenskem postopku, Zakon o državnem tožilstvu, Zakon o sodiščih, Zakon o sodniški službi, Zakon o enakih možnostih žensk in moških, Zakon o nalogah in pooblastilih policije, Pravila službe v slovenski vojski, Zakon o odvetništvu, Zakon o izvrševanju kazenskih sankcij, Zakon o upravnih taksah, Zakon o tajnih podatkih, Zakon o zdravljenju neplodnosti in postopkih oploditve z biomedicinsko pomočjo, Zakon o javnih uslužbencih, Zakon o sistemu plač v javnem sektorju in Zakon o potnih listinah.
5. Postopek pri varuhu je zaupen in za stranke brezplačen. O svojih ugotovitvah in ukrepih varuh obvešča javnost in državni zbor. Svoje naloge opravlja z reševanjem posamičnih pobud, pobudo za začetek postopka pa lahko da vsakdo, kdor meni, da so mu z aktom ali dejanjem državnega organa, organa lokalne skupnosti ali nosilca javnih pooblastil kršene človekove pravice ali temeljne svoboščine. Varuh lahko začne postopek tudi na lastno pobudo, npr. če gre za posebej pomemben primer kršitve človekovih pravic ali temeljnih svoboščin oziroma druge nepravilnosti. Če v posamični zadevi začne postopek na lastno pobudo, je za začetek postopka potrebno soglasje prizadetega. Zakon o varuhu človekovih pravic v 9. členu omogoča, da lahko varuh obravnava tudi širša vprašanja, pomembna za varstvo človekovih pravic in temeljnih svoboščin ter za pravno varnost državljanov. Ta določba mu daje možnost, da odpira in obravnava sistemska in aktualna vprašanja, ki jih pobudniki morda ne zaznajo.
6. Zakon o ratifikaciji Opcijskega protokola h Konvenciji proti mučenju in drugim krutim, nečloveškim ali poniževalnim kaznim ali ravnanju je za državni preventivni mehanizem določil varuha človekovih pravic (več o tovrstnem varuhovem delovanju v nadaljevanju).
7. Varuha ali varuhinjo izvoli državni zbor s potrebno dvotretjinsko večino na predlog predsednika države. V skladu z Zakonom o varuhu človekovih pravic traja mandat varuha šest let z možnostjo ponovne izvolitve za največ še eno mandatno obdobje. Varuh ima lahko najmanj dva in največ štiri namestnike, ki jih na njegov predlog, prav tako za šest let, imenuje državni zbor.
8. Dne 14. 10. 2017 je začel veljati Zakon o dopolnitvah Zakona o varuhu človekovih (ZVarCP-B), sprejet dne 20. 9. 2017, katerega osrednji namen je bil zagotoviti ustrezno pravno podlago za vzpostavitev državne institucije za človekove pravice s statusom A po Pariških načelih o statusu državnih institucij za človekove pravice iz leta 1993. Pristojnosti institucije Varuha človekovih pravic so bile razširjene na način, ki bo Varuhu omogočil izvajanje vseh mednarodnih načel in posledično pridobitev statusa A po Pariških načelih. S spremembo zakona se ustanavlja Svet varuha za človekove pravice – posvetovalno telo varuha, ki obravnava širša vprašanja spodbujanja, varstva in nadzora človekovih pravic in temeljnih svoboščin in je tudi pomemben forum za zagotavljanje pluralnosti prepričanj ter sodelovanje različnih zainteresiranih skupin, od znanosti do civilne družbe. Svet predstavlja »think tank« – osrednjo neodvisno institucijo na področju razvoja človekovih pravic in temeljnih svoboščin, v okviru varuha človekovih pravic ter deluje po načelu strokovne avtonomije. Svet je bil konstituiran v letu 2018. Novela zakona ustanavlja tudi Center za človekove pravice, ki deluje v okviru varuha. Center zagotavlja splošen mandat državne institucije za človekove pravice in sicer vključno glede izobraževanja in usposabljanja za človekove pravice in na splošno glede spodbujanja in varstva človekovih pravic; posameznikom nudi tudi splošne informacije o mehanizmih varstva človekovih pravic, hkrati pa krepi mednarodno dejavnost institucije varuha. Varuh bo Center vzpostavil v kratkem. Z Novelo zakona je bilo vzpostavljeno tudi Zagovorništvo otrok, ki je pred tem v okviru Varuha potekalo kot pilotni projekt.
9. Varuh je oktobra 2018 zaprosil Globalno zavezništvo državnih institucij za človekove pravice za pridobitev Statusa A po Pariških načelih, ki bo o prošnji odločal predvidoma leta 2020.

### Ministrstvo za pravosodje

1. Ministrstvo za pravosodje je z novelo Zakona o državni upravi (ZDU-1) iz leta 2016[[11]](#footnote-11) dobilo dodatne pristojnosti, ki se nanašajo na področje človekovih pravic. Z dopolnitvami 37. člena ZDU-1 je izrecno postalo pristojno za področje organizacije in statusa varuha človekovih pravic (torej za pripravo ZVarCP) ter tudi preučevanje in načrtovanje uveljavljanja temeljnih človekovih pravic in svoboščin. Zadnja določba ne centralizira pristojnosti glede spoštovanja človekovih pravic znotraj enega resorja vlade, saj vsako ministrstvo in vladna služba ostajajo odgovorni in pristojni za zagotavljanje in varstvo človekovih pravic in temeljnih svoboščin iz svoje pristojnosti; Ministrstvo za pravosodje v okviru medresorskega usklajevanja predlogov zakonov in drugih predpisov opozarja tudi na sorazmernost posegov v človekove pravice in temeljne svoboščine in s tem dopolnjuje vlogo Službe vlade za zakonodajo.
2. Ministrstvo za pravosodje je z novelo ZDU-1 leta 2014[[12]](#footnote-12) dobilo pristojnost za usmerjanje ministrstev glede izvrševanja sodb mednarodnih sodišč, predvsem glede izvrševanja sodb Evropskega sodišča za človekove pravice (ESČP). Leta 2016 je bila ustanovljena Medresorska delovna skupina za izvrševanje sodb ESČP, ki jo vodi državna sekretarka na Ministrstvu za pravosodje, istočasno pa je bila na ministrstvu ustanovljena tudi Projektna skupina za koordinacijo izvrševanja sodb ESČP, ki na operativno-strokovni ravni skrbi za pripravo strokovnih izhodišč za izvrševanje sodb ESČP. To kaže na zavezanost vlade k spoštovanju vladavine prava, vključno v primerih izvrševanja sodb ESČP. Slovenija je med drugim izvršila vse polpilotne in pilotne sodbe ESČP proti Sloveniji (zadeve Lukenda – sojenje v razumnem roku, Kurić – »izbrisani« in Ališić – devizni varčevalci nekdanje LB) ter aktivno izvršuje tudi druge sodbe ESČP. Informacije o izvrševanju sodb ESČP proti Sloveniji pa so objavljene tudi na spletni strani MP.

### Ministrstvo za delo, družino, socialne zadeve in enake možnosti

1. Ministrstvo za delo, družino, socialne zadeve in enake možnosti je pristojni organ za oblikovanje politike enakosti spolov in opravlja naloge, ki so opredeljene v Zakonu o enakih možnostih žensk in moških ter naloge, opredeljene v Aktu o notranji organizaciji in sistemizaciji delovnih mest v Ministrstvu za delo, družino, socialne zadeve in enake možnosti. Ključne naloge ministrstva na področju enakosti spolov so: (i) spremljanje položaja žensk in uresničevanje njihovih z ustavo, zakoni in mednarodnimi konvencijami zajamčenih pravic; (ii) obravnavanje predpisov, aktov in ukrepov, ki jih sprejemajo vlada in ministrstva, z vidika enakosti spolov ter sodelovanje pri pripravi teh dokumentov in dajanje predlogov za ukrepe s področja enakosti spolov; (iii) sodelovanje z nevladnimi organizacijami, ki delujejo na področju enakih možnosti žensk in moških.

### Zagovornik načela enakosti

1. Na podlagi ZVarD, ki ga je Državni zbor sprejel 21. 4. 2016 in je nadomestil Zakon o uresničevanju načela enakega obravnavanja, je bil ustanovljen Zagovornik načela enakosti, ki deluje kot samostojni in neodvisni nacionalni organ za enakost, pristojen za varstvo pred diskriminacijo in spodbujanje enakosti. Gre za bistveno spremembo od prej veljavne ureditve, v okviru katere je zagovornik načela enakosti deloval kot državni uradnik pod okriljem Ministrstva za delo, družino, socialne zadeve in enake možnosti. Novoustanovljeno neodvisno institucijo Zagovornika vodi predstojnik z istoimenskim nazivom, ki ga na predlog predsednika republike imenuje Državni zbor. Prvega predstojnika Zagovornika je Državni zbor imenoval 25. 10. 2016.
2. Zagovornik deluje na področju varstva pred diskriminacijo in spodbujanja enakosti na sistemski in posamični ravni, tako v odnosu do subjektov javnega kot zasebnega sektorja. Naloge in pristojnosti Zagovornika določa ZVarD in obsegajo opravljanje neodvisnih raziskav o položaju oseb z določeno osebno okoliščino; objavljanje neodvisnih poročil in podajanje priporočil državnim organom, drugim subjektom javnega sektorja ter subjektom zasebnega sektorja; ugotavljanje diskriminacije v posamičnih primerih in izvajanje inšpekcijskega nadzora nad uresničevanjem ZVarD; nudenje neodvisne pomoči žrtvam diskriminacije ter njihovo spremljanje in zastopanje v sodnih postopkih v zvezi z diskriminacijo; ozaveščanje o diskriminaciji in ukrepih za njeno preprečevanje; spremljanje splošnega stanja v državi na področju varstva pred diskriminacijo; predlaganje posebnih ukrepov za izboljšanje položaja oseb, ki so v dejansko manj ugodnem položaju zaradi določene osebne okoliščine, ter izmenjavo informacij o diskriminaciji z mednarodnimi akterji. Prav tako ima Zagovornik privilegiran dostop do Ustavnega sodišča, pred katerim lahko zahteva presojo ustavnosti in zakonitosti predpisa, za katerega meni, da je diskriminatoren.
3. Osebe, ki menijo, da so bile neupravičeno neenako obravnavane zaradi katerekoli osebne okoliščine, lahko Zagovorniku podajo predlog za obravnavo diskriminacije. Postopek pred Zagovornikom je za stranke brezplačen. Med postopkom lahko Zagovornik od domnevnega kršitelja ali drugega subjekta zahteva posredovanje podatkov in dokumentov, potrebnih za obravnavo posameznega primera. Postopek pred Zagovornikom se zaključi z ugotovitveno upravno odločbo o (ne)obstoju diskriminacije. Zagovornik ni pristojen za izrekanje sankcij. Uvedba prekrškovnega postopka v primerih ugotovljene diskriminacije je odvisna od Zagovornikovega sodelovanja s področnimi inšpektorati, ki so skupaj z Zagovornikom pristojni za izvajanje nadzora nad določbami ZVarD.

### Koordinator ali koordinatorica za enake možnosti žensk in moških

1. Zakon o enakih možnostih žensk in moških je uvedel nov mehanizem za vključevanje načela enakosti spolov v vladne politike ter njegovo uresničevanje in spremljanje. Vsako ministrstvo ima koordinatorico ali koordinatorja za enake možnosti žensk in moških, ki skrbi za opravljanje nalog, opredeljenih z zakonom, in sodeluje s pristojnim organom za politiko enakosti spolov. Leta 2016 so bile sprejete Smernice za vključevanje vidika enakosti spolov v delo ministrstev, ki vsebujejo splošne usmeritve za delo ministrstev ter koordinatoric in koordinatorjev, opredeljujejo način sodelovanja ministrstev z osrednjim organom, pristojnim za enakost spolov, ter definirajo prednostna področja dela za obdobje 2016–2020. Ministrstvo za delo, družino, socialne zadeve in enake možnosti kot osrednji organ v Vladi Republike Slovenije, pristojen za enakost spolov, redno sodeluje s koordinatorji in koordinatoricami za enake možnosti žensk in moških na ministrstvih.

### Urad za verske skupnosti

1. Urad deluje v sklopu Ministrstva za kulturo in uresničuje svoje pristojnosti glede verske svobode, ki so določene z Zakonom o verski svobodi[[13]](#footnote-13). To med drugim pomeni, da spremlja položaj verskih skupnosti in jim daje strokovno pomoč, vodi postopek za registracijo in register verskih skupnosti, zagotavlja proračunska sredstva za sofinanciranje socialnega zavarovanja verskih uslužbencev, organizira srečanja in pogovore s predstavniki verskih skupnosti in sodeluje pri pripravi predpisov ter drugih aktov in ukrepov s področja verskih skupnosti, ki jih sicer pripravljajo drugi organi.

### Urad za narodnosti

1. Urad za narodnosti je samostojna vladna strokovna služba. Temeljne določbe o varstvu italijanske in madžarske narodne skupnosti ter romske skupnosti so zapisane v ustavi, podrobnejše določbe pa vključene v zakone z različnih področij, ki se kakorkoli dotikajo položaja italijanske in madžarske narodne skupnosti ter romske skupnosti. Za njihovo izvajanje so odgovorna posamezna ministrstva. Ob taki razdelitvi pristojnosti je naloga Urada za narodnosti predvsem v tem, da globalno spremlja uresničevanje zakonskih določb o zaščiti italijanske in madžarske narodne skupnosti ter romske skupnosti in njihove učinke v praksi, opozarja na pomanjkljivosti, pripravlja predloge in pobude vladi in drugim državnim organom ter skupaj s pristojnimi ministrstvi pripravlja analize in poročila, ki zajemajo širša vprašanja varstva italijanske in madžarske narodne skupnosti ter romske skupnosti.

### Informacijski pooblaščenec

1. Z Zakonom o Informacijskem pooblaščencu[[14]](#footnote-14) (v nadaljevanju ZInfP) je bil 31. decembra 2005 ustanovljen samostojen in neodvisen državni organ Informacijski pooblaščenec, ki pod svojo streho združuje dostop do informacij javnega značaja in varstvo osebnih podatkov. Informacijskega pooblaščenca imenuje Državni zbor Republike Slovenije na predlog predsednika republike. Imenovan je za 5 let.V Sloveniji sta pravica dostopa do javnih informacij in pravica do varstva osebnih podatkov z Ustavo Republike Slovenije določeni kot temeljni človekovi pravici zapisani v 38. in 39. členu.
2. Republika Slovenija je kot članica Evropske unije zavezana spoštovati tudi pravo EU na tem področju. Varstvo posameznikov pri obdelavi osebnih podatkov kot temeljno pravico opredeljuje člen 8(1) Listine Evropske unije o temeljnih pravicah. Člen 16(1) Pogodbe o delovanju Evropske unije (PDEU) tudi določa, da ima vsakdo pravico do varstva osebnih podatkov, ki se nanašajo nanj. Pravico do varstva osebnih podatkov na ravni EU konkretizira Splošna uredba o varstvu podatkov[[15]](#footnote-15) (v nadaljevanju Splošna uredba), ki v Republiki Sloveniji velja in se uporablja neposredno. Ta v uvodni določbi (2) določa, da bi morala načela in pravila o varstvu posameznikov pri obdelavi njihovih osebnih podatkov ne glede na njihovo državljanstvo ali prebivališče zagotavljati spoštovanje temeljnih pravic in svoboščin posameznikov, zlasti njihovo pravico do varstva osebnih podatkov. Smisel tega varstva je torej varovanje pravic posameznika, na katerega se podatki nanašajo.
3. Splošna uredba zahteva, da je vsakršna obdelava osebnih podatkov izvedena zakonito, pravično in transparentno. Osebni podatki se lahko zbirajo le za določene, izrecne in zakonite namene ter se ne smejo nadalje obdelovati na način, ki ni združljiv s temi nameni. Obdeluje se lahko le tiste podatke, ki so potrebni glede na namene zbiranja. Posamezniki imajo posebne pravice v zvezi z osebnimi podatki, ki se nanašajo nanje. To jim omogoča večji nadzor in vpliv na obdelave njihovih osebnih podatkov. Posameznikom, na katere se osebni podatki nanašajo, so zagotovljena učinkovita pravna sredstva za uveljavljanje njihovih pravic na področju varstva osebnih podatkov. Vsakdo ki zazna, da prihaja do kršitve pravice do varstva osebnih podatkov, lahko vloži tudi prijavo, ki jo obravnava Informacijski pooblaščenec RS. Upravljavci in obdelovalci so dolžni zagotoviti ustrezno varnost obdelave osebnih podatkov. Svojo skladnost s pravili varstva osebnih podatkov morajo biti zavezanci sposobni tudi izkazati. Načeloma je prepovedana obdelava osebnih podatkov, ki razkrivajo rasno ali etnično poreklo, politično mnenje, versko ali filozofsko prepričanje ali članstvo v sindikatu, in obdelava genetskih podatkov, biometričnih podatkov za namene edinstvene identifikacije posameznika, podatkov v zvezi z zdravjem ali podatkov v zvezi s posameznikovim spolnim življenjem ali spolno usmerjenostjo. Njihova obdelava je dopustna le izjemoma v taksativno določenih primerih, ki jih predpisuje Splošna uredba o varstvu podatkov. Republika Slovenija poleg splošne ureditve varstva osebnih podatkov, ki izhaja iz Splošne uredbe, posebej ureja še področje varstva podatkov pokojnih oseb, videonadzora, uporabo biometrijskih ukrepov v javnem in zasebnem sektorju, povezovanja zbirk javnega sektorja in drugih področij, ki zaradi svojih specifik terjajo posebno ureditev za olajšano implementacijo pravil varstva osebnih podatkov v praksi. S področno zakonodajo Republika Slovenija usklajuje uresničevanje pravice do varstva osebnih podatkov z drugimi temeljnimi pravicami in javnim interesom. Če za določeno vprašanje obstaja zakonska praznina, se uravnoteženje temeljnih človekovih pravic v konkretnem primeru lahko izvede tudi neposredno na podlagi Ustave RS.
4. V skladu z Zakonom o dostopu do informacij javnega značaja[[16]](#footnote-16) (v nadaljevanju ZDIJZ) je informacija javnega značaja vsaka informacija, ki izvira z delovnega področja organa, ne glede na obliko informacije in ne glede na njen nastanek (ni pomembno, ali jo je organ ustvaril ali zgolj pridobil od koga drugega); navedene informacije so dostopne javnosti, če ne gre za katero od izjem, ki jih določa ZDIJZ (na primer osebni podatki, tajni podatki, poslovne skrivnosti, varstvo kazenskega pregona, sodnega postopka itd.). Zakon k posredovanju informacij javnega značaja obvezuje zelo širok krog subjektov: vse državne organe, organe lokalnih skupnosti, osebe javnega prava, nosilce javnih pooblastil in izvajalce javnih služb. S spremembo zakona, ki je začela veljati aprila 2014, se je krog zavezanih organov še razširil, in sicer na vse gospodarske družbe in druge pravne osebe pod prevladujočim vplivom države, občin ali drugih oseb javnega prava. Namen ZDIJZ je zagotoviti javnost in odprtost delovanja organov ter omogočiti uresničevanje pravice vseh fizičnih in pravnih oseb, da pridobijo informacije javnega značaja od kateregakoli organa zavezanca, ki s posamezno informacijo javnega značaja razpolaga, če informacija sodi v njegovo delovno področje. Organi si morajo na podlagi tega zakona prizadevati tudi, da je javnost čim bolje obveščena o njihovem delovanju. Namen zakona je še krepitev preglednosti in odgovornega ravnanja pri upravljanju javnih in finančnih sredstev poslovnih subjektov pod prevladujočim vplivom oseb javnega prava.
5. Pristojnosti Informacijskega pooblaščenca na podlagi ZInfP:
	* odloča o pritožbi zoper odločbo, s katero je organ zavrgel ali zavrnil zahtevo ali drugače kršil pravico do dostopa ali ponovne uporabe informacije javnega značaja; v postopku na drugi stopnji je pristojen tudi za nadzor nad izvajanjem zakona, ki ureja dostop do informacij javnega značaja, in na njegovi podlagi izdanih predpisov;
	* opravlja inšpekcijski nadzor nad izvajanjem zakona in drugih predpisov, ki urejajo varstvo ali obdelavo osebnih podatkov oziroma iznos osebnih podatkov iz Republike Slovenije;
	* opravlja druge naloge, ki jih določajo ti predpisi;
	* odloča o pritožbi posameznika, kadar upravljavec osebnih podatkov ne ugodi zahtevi posameznika glede njegove pravice do seznanitve z zahtevanimi podatki, do izpisov, seznamov, vpogledov, potrdil, informacij, pojasnil, prepisovanja ali kopiranja po določbah zakona, ki ureja varstvo osebnih podatkov;
	* kot prekrškovni organ je pristojen za nadzor nad izvajanjem ZInfP, ZDIJZ v pritožbenem postopku in ZVOP.

## Mednarodne pogodbe

1. V skladu z 8. členom ustave morajo biti zakoni in drugi predpisi v skladu s splošno veljavnimi načeli mednarodnega prava in mednarodnimi pogodbami, ki obvezujejo Slovenijo. Ratificirane in objavljene mednarodne pogodbe se uporabljajo neposredno. Slovenija upošteva cilje in načela Ustanovne listine Organizacije združenih narodov, Splošno deklaracijo človekovih pravic in mednarodne obveznosti, ki jih je sprejela z nasledstvom oziroma sklenitvijo najpomembnejših mednarodnih univerzalnih in regionalnih aktov za zagotavljanje človekovih pravic. Zaradi sprejetih mednarodnih pogodbenih obveznosti za varstvo človekovih pravic ustrezna pogodbena telesa izvajajo nadzor, Slovenija jim poroča o stanju človekovih pravic, z njimi vodi odkrit dialog in dobroverno izpolnjuje njihova priporočila. Kot članico Sveta Evrope in Evropske unije Slovenijo zavezujejo tudi ratificirane mednarodne pogodbe Sveta Evrope, zakonodaja Evropske unije ter praksa Evropskega sodišča za človekove pravice in Sodišča Evropske unije.
2. Slovenija je med drugim nasledila ali ratificirala naslednje univerzalne mednarodne pogodbe o človekovih pravicah:
	* Mednarodni pakt o političnih in državljanskih pravicah (26. junija 1991) in dva fakultativna protokola: Fakultativni protokol k Mednarodnemu paktu o političnih in državljanskih pravicah (18. maja 1993) in Drugi fakultativni protokol k Mednarodnemu paktu o političnih in državljanskih pravicah, katerega cilj je odprava smrtne kazni (17. decembra 1993);
	* Mednarodni pakt o ekonomskih, socialnih in kulturnih pravicah (25. junija 1991);
	* Mednarodno konvencijo o odpravi vseh oblik rasne diskriminacije (25. junija 1991); Slovenija je dala tudi izjavo po 14. členu konvencije, ki Odboru za odpravo rasne diskriminacije priznava pristojnost za sprejemanje in obravnavo sporočil posameznih oseb ali skupin (21. avgusta 2001);
	* Konvencijo o odpravi vseh oblik diskriminacije žensk (25. junija 1991) in opcijski protokol k njej (21. aprila 2004);
	* Konvencijo proti mučenju in drugim krutim, nečloveškim ali poniževalnim kaznim ali ravnanju (15. aprila 1993) in opcijski protokol h konvenciji (29. septembra 2006);
	* Konvencijo o otrokovih pravicah (25. junija 1991) in vse izbirne protokole: izbirni protokol glede udeležbe otrok v oboroženih spopadih (15. julija 2004), izbirni protokol glede prodaje otrok, otroške prostituciji in otroške pornografije (15. julija 2004) in izbirni protokol glede postopka sporočanja kršitev (20. marec 2018);
	* Konvencijo o pravicah invalidov in izbirni protokol h konvenciji (2. aprila 2008).
3. Poleg navedenih je Slovenija ratificirala še druge univerzalne mednarodne pogodbe, kot so: Rimski statut Mednarodnega kazenskega sodišča (22. novembra 2001), Konvencijo Združenih narodov proti mednarodnemu organiziranemu kriminalu (9. aprila 2004) in njene protokole, med drugim protokol za preprečevanje, zatiranje in kaznovanje trgovine z ljudmi, zlasti ženskami in otroki in protokol proti tihotapljenju migrantov po kopnem, morju in zraku (oba 21. aprila 2004). Septembra 2009 je med prvimi državami podpisala Izbirni protokol k Mednarodnemu paktu o ekonomskih, socialnih in kulturnih pravicah.
4. Slovenija je ratificirala 78 konvencij Mednarodne organizacije dela, med njimi vseh osmih temeljnih, in je njihova pogodbenica. Od 12. februarja 2015 zanjo veljata Konvencija o spodbujanju varnosti in zdravja pri delu (št. 187) ter Konvencija o nočnem delu (št. 171), od 8. oktobra 2015 Instrument za spremembo Ustave Mednarodne organizacije dela in od 15. aprila 2017 Konvencija o delu v pomorstvu (št. 186).
5. Slovenija je prav tako ratificirala večino mednarodnih pogodb Sveta Evrope, vključno s Konvencijo o varstvu človekovih pravic in temeljnih svoboščin s protokoli, ki slovenskim državljanom omogočajo pritožbe na Evropsko sodišče za človekove pravice, kar vključuje tudi protokol št. 12 glede splošne prepovedi diskriminacije. V letu 2009 je ratificirala Konvencijo Sveta Evrope o ukrepanju proti trgovini z ljudmi, leta 2015 pa Konvencijo Sveta Evrope o preprečevanju nasilja nad ženskami in nasilja v družini ter o boju proti njima (Istanbulsko konvencijo).

## C. Promocija in varstvo človekovih pravic

### Informiranje in ozaveščenost javnosti

1. Proti koncu 80. let prejšnjega stoletja so si v Republiki Sloveniji, ki je bila takrat še del Jugoslavije, posamezniki in različne nevladne organizacije usklajeno prizadevali prebuditi zavest o pomenu človekovih pravic med ljudstvom in pristojnimi državnimi organi.S prehodom z enostrankarske države v parlamentarno demokracijo in državo političnega pluralizma po letu 1990 so se ta prizadevanja še okrepila in še bolj institucionalizirala**.** Poleg različnih nevladnih organizacij, kakršni sta Mednarodna helsinška federacija za človekove pravice in Amnesty International, je bil v teh gibanjih najbolj dejaven Svet za človekove pravice in temeljne svoboščine, ki je do leta 1994 veliko prispeval k spodbujanju človekovih pravic v Sloveniji. Med vidnejšimi nevladnimi organizacijami, ki delujejo na področju zagovorništva človekovih pravic danes, so Mirovni inštitut, Pravno‑informacijski center nevladnih organizacij, Amnesty International Slovenije in UNICEF Slovenija.
2. V Sloveniji danes deluje več kot 27.000 nevladnih organizacij. Leta 2001 je 27 nevladnih organizacij ustanovilo Zavod Center za informiranje, sodelovanje in razvoj nevladnih organizacij (v nadaljevanju CNVOS). CNVOS je krovna in horizontalna mreža nevladnih organizacij, saj združuje več kot 1.100 različnih zvez in posameznih organizacij, ki delujejo na najrazličnejših področjih: od socialnega varstva, športa, kulture in zdravja do filantropije in prostovoljstva. CNVOS dejavno zastopa interese slovenskega nevladnega sektorja v dialogu z vlado, lokalno samoupravo te državnim zborom in gospodarstvom.
3. Ključno vlogo pri seznanjanju javnosti s kršenjem človekovih pravic in temeljnih svoboščin v Sloveniji ima varuh človekovih pravic.Ta sodeluje v javni razpravi, odgovarja na nujna vprašanja in opozarja na kršitve – s članki v medijih, letnimi poročili, posebnimi poročili, biltenom, na novinarskih konferencah, spletnem mestu, s promocijskim gradivom itd. V zadnjih letih je urad varuha človekovih pravic izvedel več kampanj za spodbujanje človekovih pravic, zlasti otrokovih pravic**.** Poleg tega je začela izhajati nova publikacija: brezplačni bilten z naslovom Varuh – Kako zavarovati svoje pravice. Glavni namen biltena je ljudi poučiti o njihovih pravicah, jim predstaviti načine za iskanje pomoči in popravo krivic ter tako prispevati k zmanjšanju števila kršitev. Prva številka je izšla 10. decembra 2003 na dan človekovih pravic. Bilten izhaja trikrat do štirikrat na leto in je na voljo na upravnih enotah, v bolnišnicah, klinikah, knjižnicah, zavodih za zaposlovanje, dijaških in študentskih domovih, domovih za ostarele, nevladnih organizacijah, centrih za socialno delo, zaporih, policijskih postajah itd.
4. V Sloveniji izhajajo tedniki in mesečniki o pravnem poklicu in praksi, med njimi Dignitas: revija za človekove pravice, Pravnik, Pravna praksa, Revija za kriminalistiko in kriminologijo, Penološki bilten, Teorija in praksa ter Zbornik znanstvenih razprav, v katerih se redno pojavljajo članki o varstvu človekovih pravic.
5. Slovenija na mednarodni ravni zagovarja progresivno politiko človekovih pravic, tako da se zavzema za razvoj novih ter za uveljavljanje in izvajanje obstoječih mednarodnih standardov človekovih pravic, pri čemer sodeluje s predstavniki civilne družbe in o svojih dejavnostih redno seznanja javnost. Ministrstvo za zunanje zadeve Republike Slovenije na svoji spletni strani in v medijih redno seznanja slovensko javnost z izpolnjevanjem obveznosti po mednarodnih konvencijah, zlasti z objavo vseh poročil pristojnim nadzornim odborom OZN in SE ter z njihovimi priporočili.
6. Minister za zunanje zadeve se redno enkrat letno sestane s predstavniki nevladnih organizacij in jim predstavi zunanjepolitično prizadevanje Republike Slovenije glede človekovih pravic. Na temo človekovih pravic in mednarodnega razvojnega sodelovanja potekajo redna srečanja tudi na delovni ravni. Ministrstvo za zunanje zadeve s civilno družbo sodeluje še pri ozaveščanju slovenske javnosti o pomenu učinkovite obravnave globalnih izzivov, kakršni so podnebne spremembe, vodna problematika, migracije in trajnostni razvoj, na vseh ravneh. Medresorska komisija za človekove pravice, ki usklajuje poročanje mednarodnim nadzornim mehanizmom za človekove pravice, se enkrat letno sestane s predstavniki organizacij civilne družbe. Dva člana komisije sta predstavnika organizacij civilne družbe.

### Pravna država: problematika izvajanja odločb ustavnega sodišča, sodni zaostanki, sojenje v razumnem roku

1. Ustava Republike Slovenije je najvišji pravni akt v državi, odločbe ustavnega sodišča pa najvišji način razlage ustavnih določb, ki jih morajo spoštovati in izpolnjevati vsi državni organi ter vse fizične in pravne osebe.
2. Ustava v 23. členu določa, da o pravicah in dolžnostih vsakogar ter o obtožbah proti njemu brez nepotrebnega odlašanja odloča neodvisno, nepristransko in z zakonom ustanovljeno sodišče. Od leta 2010[[17]](#footnote-17) se je povprečno trajanje postopkov na sodiščih splošne pristojnosti prve in druge stopnje (vse zadeve) skrajšalo za 56,4 %, s 6,6 mesecev, na 2,9 meseca.[[18]](#footnote-18)

**Preglednica 27: Povprečno trajanje postopka (v mesecih) na sodiščih splošne pristojnosti prve in druge stopnje (vse zadeve)**

| **Sodišča** | **2006** | **2010** | **2013** | **2018** | **Odstotek zmanjšanja (2010–2018)** |
| --- | --- | --- | --- | --- | --- |
| Višja | 3,6 | 2,3 | 3,0 | 2,4 | 3,4 % |
| Okrožna | 1,6 | 2,6 | 3,8 | 3,5 | 35,4 % |
| Okrajna | 5,8 | 7,6 | 5,0 | 2,7 | –63,9 % |
| **Skupaj** | **3,2** | **6,6** | **4,7** | **2,9** | **–56,4 %** |

1. Slovenija meni, da je sodno reševanje zadev v razumnem roku pretežno doseženo in da sistemski problem glede tega v Sloveniji ne obstaja več.[[19]](#footnote-19) Vsi zadnji kazalniki, tako slovenskega sodstva, kot tudi neodvisni zunanji kontrolni mehanizmi (npr. Justice Scoreboard Evropske komisije 2019, CEPEJ Poročilo Sveta Evrope 2018 (podatki iz leta 2016), Doing Business Svetovne banke za leto 2018) kažejo, da se je trend reševanja sodnih zadev učinkovito (pozitivno) obrnil leta 2010, sedaj pa se kaže, da je Slovenija že blizu najboljših držav v Evropi glede reševanja zadev v razumnem roku.
2. Na podlagi priporočil GRECO, s katerimi je bilo predlagano oblikovanje kodeksa poslovnega obnašanja oziroma etičnega kodeksa, ki bi zavezoval vse sodnike, je bila z zadnjo novelo Zakona o sodiščih, ki velja od 13. 3. 2015, uveljavljena nova pristojnost sodnega sveta, to je pristojnost za sprejetje kodeksa sodniške etike, ki ga je sodni svet sprejel na seji 11. 6. 2015. Podobno je v skladu z določbami Zakona o državnem tožilstvu (20. 3. 2015) Državnotožilski svet sprejel Kodeks državnotožilske etike v šestih mesecih po uveljavitvi tega zakona. Tako Sodni svet kot tudi Državnotožilski svet sta že v letu 2015 oblikovala komisiji za etiko in integriteto.
3. Dne 8. decembra 2016 je Odbor ministrov Sveta Evrope sprejel tudi zaključno resolucijo glede izvršitve sodbe v skupini primerov Lukenda proti Sloveniji, ki se nanaša na pravico do sojenja v razumnem roku. Na podlagi revidiranega akcijskega poročila o postopku izvrševanja sodb iz skupine Lukenda z dne 28. oktobra 2016 je Sekretariat Sveta Evrope ocenil, da je Slovenija s sprejetimi zakonodajnimi, organizacijskimi, informacijskimi in drugimi ukrepi odpravila sodne zaostanke in s tem zagotovila dostop do sojenja v razumnem roku, kot je predvideno v Evropski konvenciji za varstvo človekovih pravic.

### Pravica do življenja in prepoved mučenja ter grdega ravnanja

1. Ustava razglaša nedotakljivost človekovega življenja in da v Sloveniji ni smrtne kazni (17. člen); da nihče ne sme biti podvržen mučenju, nečloveškemu ali ponižujočemu kaznovanju ali ravnanju (18. člen); da je zagotovljeno spoštovanje človekove osebnosti in njegovega dostojanstva v kazenskem in vseh drugih pravnih postopkih, tudi med odvzemom prostosti in izvrševanjem kazni (21/I. člen), in da je prepovedano vsakršno nasilje nad osebami, ki jim je prostost kakorkoli omejena, ter vsakršno izsiljevanje priznanj in izjav (21/II. člen).
2. Leta 2008 sprejeti Kazenski zakonik[[20]](#footnote-20) je poleg obstoječih inkriminacij mučenja pri hudodelstvih zoper človečnost (6. alineja 101. člena) in vojnih hudodelstvih (2. alineja prvega odstavka 102. člena) na podlagi priporočil Odbora ZN proti mučenju določil še samostojno kaznivo dejanje mučenja (265. člen; novela KZ-1B[[21]](#footnote-21) je leta 2011 to kaznivo dejanje premestila v 135.a člen). Pri tem se je zakonodajalec zgledoval po opredelitvi mučenja v 1. členu Konvencije ZN proti mučenju.
3. Z Zakonom o ratifikaciji Opcijskega protokola h Konvenciji proti mučenju in drugim krutim, nečloveškim ali poniževalnim kaznim ali ravnanju[[22]](#footnote-22) je bil za državni preventivni mehanizem določen Varuh človekovih pravic RS, ki naloge in pooblastila državnega preventivnega mehanizma opravlja skupaj z izbranimi nevladnimi in tistimi organizacijami, ki so pridobile status humanitarne organizacije v Sloveniji. Tak nadzor, ki se opravlja od leta 2007, krepi učinkovitost, pogostost in strokovnost odkrivanja in preprečevanja mučenja in drugih okrutnih ravnanj.
4. Za zagotovitev neodvisne preiskave kaznivih dejanj, ki so jih osumljeni policisti, od leta 2011 deluje Posebni oddelek v novem Specializiranem državnem tožilstvu Republike Slovenije, ki je v drugi obliki obstajal že od 1. novembra 2007. Oddelek je pristojen izključno za pregon kaznivih dejanj uradnih oseb, zaposlenih v policiji in podobnih represivnih organih države.
5. Slovenija je izvedla dvoletni Projekt Šilih, ki se je nanašal na ukrepe za zagotavljanje pravice pacienta do primerne, kakovostne in varne zdravstvene obravnave ter učinkovitega (sodnega) varstva v primeru njene kršitve. Projekt je izhajali iz sodbe ESČP z dne 9. 4. 2009 v primeru *Šilih proti Sloveniji*[[23]](#footnote-23), ki je ugotovila kršitev procesnih vidikov pravice do življenja iz 2. člena EKČP, predvsem zaradi neučinkovitih sodnih – zlasti civilnih – postopkov v konkretni zadevi. V okviru projekta sta Ministrstvo za zdravje in Ministrstvo za pravosodje izvedla skupaj 23 ukrepov, vlada je poročilo o učinkih izvedenih ukrepov sprejela julija 2019. Na podlagi posredovanega akcijskega poročila o izvršitvi sodbe Velikega senata ESČP v zadevi *Šilih proti Sloveniji* pa je Odbor ministrov Sveta Evrope dne 5. 9. 2018 sprejel tudi zaključno resolucijo o izvršitvi sodbe, v kateri je ocenil, da so bili tako individualni kot splošni ukrepi Slovenije za izvršitev navedene sodbe ustrezni.
6. V letu 2013 je bila spremenjena policijska zakonodaja. Namesto dotedanjega Zakona o policiji sta bila sprejeta ZNPPol in Zakon o organiziranosti in delu policije (v nadaljevanju ZODPol). Predvsem ZNPPol prinaša različne rešitve za večje varstvo človekovih pravic v policijskih postopkih. Pri pripravi podzakonskih predpisov gre za novost v Pravilniku o policijskih pooblastilih, saj ZNPPol izrecno določa, da minister izda navedeni pravilnik po pridobitvi predhodnega mnenja Varuha človekovih pravic RS.
7. Uprava Republike Slovenije za izvrševanje kazenskih sankcij v okviru delovnega področja, določenega z zakonom, skrbi za celostno uveljavljanje pravic in obveznosti zaprtih oseb, za razvoj specifičnih, psiholoških, socialnih, pedagoških, socioloških ter drugih oblik in metod dela z zaprtimi osebami, za celostni razvoj in izvrševanje socialnega dela in postpenalne obravnave ter zdravstvenega varstva zaprtih oseb. Vsak zavod znotraj uprave ima posebej izpostavljeno nalogo, ki jo opravlja, in sicer skrb za zakonitost dela in zagotavljanje ter varovanje človekovih pravic zaprtih oseb. Obsojencem morajo biti na voljo vsa zakonodaja in vsi mednarodni pravni akti, ki jih je ratificirala Republika Slovenija in se nanašajo na izvrševanje kazenskih sankcij in varstvo človekovih pravic.
8. Nadzorstvo glede zakonitega ravnanja z obsojenci opravljajo ministrstvo, pristojno za pravosodje, in predsednik okrožnega sodišča, na območju katerega je zavod oziroma njegov oddelek. Pooblaščena uradna oseba ministrstva, pristojnega za pravosodje, oziroma predsednik okrožnega sodišča se seznani pri obsojencih o ravnanju z njimi ter izvajanju njihovih pravic, na njihovo željo tudi brez navzočnosti delavcev zavoda. Nadzorstvo je treba prav tako omogočiti tudi varuhu človekovih pravic v skladu z zakonom o varuhu človekovih pravic in po mednarodnih aktih pooblaščenim pristojnim organom za varstvo človekovih pravic in za preprečevanje mučenja, nečloveškega, poniževalnega postopka in kaznovanja. Zaprte osebe se lahko obrnejo na varuha človekovih pravic kadarkoli prek brezplačne telefonske številke 080 15 30.
9. Poseben poudarek pri poznavanju zakonodaje, mednarodnih dokumentov, kakor tudi institucij s področja varovanja človekovih pravic na prestajanju kazni zapora dajemo tudi pri osnovnem usposabljanju na novo sprejetih pravosodnih policistov in strokovnih delavcev. Pravosodni policisti se še posebej s slovesno prisego zavezujejo pri opravljanju poklica: »Slovesno prisegam, da bom pri izvajanju nalog varovanja in nadzora vestno, odgovorno, humano in zakonito izpolnjeval svoje naloge ter spoštoval človekove pravice in temeljne svoboščine.«

### Svoboda izražanja

1. Z Ustavo Republike Slovenije (39. člen) je zagotovljena svoboda izražanja misli, govora, javnega nastopanja, tiska in drugih oblik javnega obveščanja in izražanja.
2. Skladno z Zakonom o medijih[[24]](#footnote-24) dejavnost medijev v Sloveniji temelji na svobodi izražanja, nedotakljivosti in varstvu človekove osebnosti in dostojanstva, svobodnem pretoku informacij, odprtosti medijev za različna mnenja, prepričanja in raznovrstne vsebine, na avtonomnosti urednikov, novinarjev in drugih avtorjev pri ustvarjanju programskih vsebin v skladu s programskimi zasnovami in profesionalnimi kodeksi ter na osebni odgovornosti novinarjev, drugih avtorjev prispevkov in urednikov za posledice dela. Skladno z Zakonom o medijih in Zakonom o avdiovizualnih medijskih storitvah[[25]](#footnote-25) je z razširjanjem programskih vsebin prepovedano spodbujati k narodni, rasni, verski, spolni ali drugi neenakopravnosti, nasilju in vojni ter izzivati narodno, rasno, versko, spolno ali drugo sovraštvo in nestrpnost. Zakon o medijih in Zakon o avdiovizualnih medijskih storitvah se v nekaterih členih nanašata tudi na varstvo človekovih pravic.
3. Zakon o medijih določa, da z oglaševanjem ne sme biti prizadeto spoštovanje človekovega dostojanstva, ne smejo se spodbujati rasna, spolna ali narodnostna diskriminacija in verska ali politična nestrpnost, dejanja, ki škodujejo zdravju in varnosti ljudi ali zaščiti okolja ali kulturne dediščine, ne smejo se žaliti verska ali politična prepričanja in ne sme se škoditi interesom uporabnikov. Posebna pravica po Zakonu o medijih je pravica do popravka in odgovora, na podlagi katere lahko vsak od odgovornega urednika zahteva brezplačno objavo popravka objavljenega obvestila, s katerim sta bila prizadeta njegova pravica ali interes, oziroma brezplačno objavo odgovora na objavljeno informacijo, v katerem se z dokazljivimi navedbami zanikajo, bistveno popravljajo ali bistveno dopolnjujejo navedbe o dejstvih in podatkih v objavljeni informaciji. Pri oglaševanju se posebne določbe nanašajo na otroke. Oglasi, katerih ciljno občinstvo so otroci ali v katerih nastopajo otroci, ne smejo vsebovati prizorov nasilja, pornografije in drugih vsebin, ki bi lahko škodovale njihovemu zdravju ter duševnemu in telesnemu razvoju ali drugače slabo vplivale nanje. Oglaševanje ne sme moralno ali duševno prizadeti otrok, jih spodbujati k nakupu proizvodov ali storitev z izkoriščanjem njihove neizkušenosti in lahkovernosti, jih spodbujati, da bi prepričevali starše ali koga drugega o nakupu proizvodov ali storitev, in jih neupravičeno prikazovati v nevarnih položajih.
4. Zakon o avdiovizualnih medijskih storitvah, ki ureja televizijske programe in avdiovizualne medijske storitve (na zahtevo), glede varstva človekovih pravic izrecno prepoveduje spodbujanje k neenakopravnosti in nestrpnosti ter prizadetje spoštovanja človekovega dostojanstva. Posebna skrb je posvečena varstvu otrok in mladoletnikov pred programskimi vsebinami, ki bi lahko prizadele njihov telesni, duševni ali moralni razvoj, ter njihovi zaščiti pri razširjanju avdiovizualnih komercialnih sporočil. Otroci in mladoletniki z avdiovizualnimi medijskimi storitvami tudi ne smejo biti izpostavljeni samovoljnemu ali nezakonitemu vmešavanju v svoje zasebno življenje, družino ali dom oziroma nezakonitim napadom zoper svojo čast in ugled.
5. Kazenski zakonik pri kaznivih dejanjih zoper čast in dobro ime (158.–162. člen; npr. razžalitev, obrekovanje ipd.) vsebuje kvalificirane oblike v primerih, pri katerih je kaznivo dejanje storjeno »s tiskom, po radiu, televiziji ali z drugim sredstvom javnega obveščanja ali na spletnih straneh ali na javnem shodu«. Z novelo KZ-1B je bila med drugim omejena odgovornost odgovornega urednika za tovrstna kazniva dejanja (ta se kaznuje le, če je avtor ostal neznan, če je bila informacija objavljena brez avtorjeve privolitve ali če obstajajo stvarne ali pravne ovire za pregon avtorja). Odgovorni urednik se ne kaznuje, če je šlo za prenos oddaje v živo, ki ga ni mogel preprečiti, ali za objavo na spletnih straneh, ki uporabnikom omogočajo objavo vsebin v dejanskem času oziroma brez predhodnega nadzora.
6. Pregon kaznivih dejanj s področij sovražnega govora nalaga 297. člen Kazenskega zakonika (kaznivo dejanje javnega spodbujanja sovraštva, nasilja ali nestrpnosti), spremenjen leta 2011 (in uveljavljen 2012). Razlogi za novelacijo so bili med drugim tudi natančnejša določitev znakov kaznivega dejanja zaradi zagotavljanja razlikovanja s prekrški po 20. členu Zakona o varstvu javnega reda in miru; uskladitev slovenske zakonodaje z dokumenti EU (Okvirni sklepi Sveta 2008/913/PNZ (28. 11. 2008) o boju proti nekaterim oblikam in izrazom rasizma in ksenofobije s kazenskopravnimi sredstvi) in določili dokumentov Sveta Evrope (Dodatni protokol h Konvenciji Sveta Evrope o kibernetski kriminaliteti (2003), ki obravnava inkriminacijo rasističnih in ksenofobičnih dejanj, storjenih v informacijskih sistemih). V okvir zakonskih znakov, s katerimi se kazniva dejanja javnega spodbujanja sovraštva izvršijo na način, ki je zaradi večjega pomena podlaga za izrek strožje sankcije, so bile vključene objave na spletnih straneh (internetu), s čimer se je odpravil dvom, da »sredstva javnega obveščanja« vključujejo tudi spletne strani kot javni del spleta, kar vključuje možnost kaznovanja tudi za urednika oziroma tistega, ki ga je nadomeščal.
7. Aprila 2016 je začela veljati novela Zakona o medijih, ki je med drugim določila, da mora izdajatelj, ki v okviru medija dovoljuje komentiranje javnosti, oblikovati pravila za komentiranje ter jih javno objaviti na primernem mestu v mediju. Komentar, ki ni v skladu z objavljenimi pravili, pa mora biti umaknjen v najkrajšem možnem času po prijavi oziroma najpozneje v enem delovnem dnevu po prijavi. Takšna ureditev predstavlja enega od načinov učinkovitejše samoregulacije sovražnega oziroma žaljivega govora na spletu in njegovega zmanjšanja, kar je bil tudi eden od ciljev iz Resolucije o nacionalnem programu preprečevanja in zatiranja kriminalitete za obdobje 2012–2016. Vlada se zaveda, da je potrebno vzpostaviti in podpirati tudi samoregulacijske mehanizme odzivov na sovražni govor, torej da je treba podpirati tudi druge oblike odzivov na sovražni govor in odpiranje razprav o tej tematiki. Skladno s temi usmeritvami tudi leta 2019 v državnem zboru sprejeta Resolucija o nacionalnem programu preprečevanja in zatiranja kriminalitete za obdobje 2019–2023 med drugim določa oblikovanje programov za zmanjševanje javnega spodbujanja sovraštva in nestrpnosti«.
8. Sovražni govor je prepovedan tudi v medijih (Zakon o medijih, Zakon o avdiovizualnih medijskih storitvah). Ministrstvo za kulturo vseskozi spodbuja k zmanjševanju sovražnega govora tudi v okviru letnih razpisov za sofinanciranje programskih vsebin medijev. Posebno mesto na področju opozarjanja in ozaveščanja o prepovedi sovražnega govora v medijih ima javna radiotelevizija. Zakon o Radioteleviziji Slovenija določa, da mora RTV Slovenija v svojih programi podpirati širjenje vednosti o drugih kulturah, ki so zastopane v Sloveniji, in njihovih predstavnikih in spodbujati kulturo javnega dialoga ter omogočati širok prostor za javne razprave o problemih v družbi. Novinarji RTV Slovenija pa morajo pri ustvarjanju programov spoštovati načela ustavnosti in zakonitosti pri oblikovanju programov, vključno s prepovedjo spodbujanja kulturne, verske, spolne, rasne, narodne ali druge oblike nestrpnosti.

### Svoboda vesti

1. Svobodo vesti zagotavlja 41. člen ustave, ki se nanaša na versko prepričanje, pa tudi na moralne, filozofske in druge življenjske nazore. Posameznik ima lahko neko versko ali drugo prepričanje in svobodno izraža svojo versko opredelitev ali pa verskega prepričanja nima, se versko ne opredeljuje in se mu v zvezi s tem tudi ni treba opredeliti. Vsako prisiljevanje k taki opredelitvi bi pomenilo poseganje v njegovo integriteto in zanikanje njegove svobodne opredelitve. Iz te svoboščine izhaja, da posameznik lahko pripada katerikoli verski skupnosti, da ne pripada nobeni, pa tudi da se ne sme omejevati pri vključevanju ali izstopu iz verske skupnosti.
2. Zakon o verski svobodi ureja in zagotavlja uresničevanje verske svobode ter določa register cerkva in drugih verskih skupnosti, merila, pogoje in postopek za registracijo cerkva in drugih verskih skupnosti, pa tudi pravice registriranih cerkva in drugih verskih skupnosti ter njihovih pripadnikov. Urad za verske skupnosti, ki deluje v sklopu Ministrstva za kulturo, pripravlja tudi posvete predstavnikov cerkva in drugih verskih skupnosti o temah, ki zanimajo verske skupnosti, ter jih tako seznanja z zakonodajo, njihovimi pravicami in načinom njihovega uveljavljanja.

### Pravica do enake obravnave

1. Ustava v 14. členu zagotavlja, da so v Sloveniji vsakomur zagotovljene enake človekove pravice in temeljne svoboščine ne glede na narodnost, raso, spol, jezik, vero, politično ali drugo prepričanje, gmotno stanje, rojstvo, izobrazbo, družbeni položaj, invalidnost ali katerokoli drugo osebno okoliščino. Drugi odstavek 14. člena določa, da so pred zakonom vsi enaki. K splošnemu načelu enakopravnosti spada tudi enako varstvo pravic, ki je urejeno v 22. členu (enako varstvo pravic v postopku pred sodiščem in drugimi državnimi organi). Enakopravnost zagotavljajo še posamezni zakoni, npr. ZVarD, in posamezne določbe različnih zakonov (npr. določba Kazenskega zakonika[[26]](#footnote-26), ki kot kaznivo dejanje inkriminira kršitev enakopravnosti; določba Zakona o delovnih razmerjih[[27]](#footnote-27) (v nadaljevanju ZDR), ki prepoveduje diskriminacijo; določbe procesnih zakonov, ki zagotavljajo enakopravnost strank v kazenskem, pravdnem, upravnem in davčnem postopku).
2. Ustavno načelo enakosti je opredeljeno v določbah zakonov o zaposlitvi in delu, izobraževanju, socialni zaščiti, v volilni zakonodaji itd. Natančneje pa udejanjanje tega načela predpisuje ZVarD, ki zagotavlja enako obravnavanje ne glede na katerokoli osebno okoliščino. V primerjavi s preteklo ureditvijo v okviru ZUNEO so kot osebne okoliščine, na podlagi katerih je diskriminacija prepovedana, dodatno izrecno določeni tudi jezik, spolna identiteta in spolni izraz, družbeni položaj, premoženjsko stanje in izobrazba. Diskriminacija je v skladu z ZVarD prepovedana na različnih področjih družbenega življenja, vključno s področji zaposlovanja in dela, socialne zaščite, socialnih ugodnosti, izobraževanja ter dostopa do dobrin in storitev, ki so na voljo javnosti, vključno s stanovanji. Zakon prepoveduje neposredno in posredno diskriminacijo, navodila, ki bi vodila v diskriminacijo, diskriminacijo prek povezav, povračilne ukrepe, spolno nadlegovanje, nadlegovanje ter pozivanje k diskriminaciji. Kot hujše oblike diskriminacije so opredeljene večkratna (multipla), množična in dolgotrajna diskriminacija ter diskriminacija, ki vodi v težko popravljive posledice. V zakonu je tudi pravna podlaga za uvedbo začasnih posebnih ukrepov, katerih cilj je zagotoviti dejansko enakost skupin oseb, ki so zaradi ene ali več osebnih okoliščin v manj ugodnem položaju. Primere domnevnih kršitev prepovedi diskriminacije obravnava Zagovornik načela enakosti. Nanj se lahko s predlogom za obravnavo diskriminacije obrne vsak, ki meni, da je bil diskriminiran. Zagovornik načela enakosti lahko v specifičnih primerih tudi zastopa diskriminirano osebo v sodnih postopkih oziroma jo v sodnih postopkih spremlja, če ga diskriminirana oseba za to pooblasti oziroma s tem soglaša.
3. Domnevne žrtve se za varstvo pred diskriminacijo lahko obrnejo tudi na pristojne inšpekcijske službe in druge upravne organe ter na sodne organe, pred katerimi lahko uveljavljajo tudi pravico do odškodnine. Ob sumu kršitev je dokazno breme na strani kršitelja.

### Pravica do dela, pravičnega plačila, varnih delovnih razmer in plačanega dopusta ter sindikalna svoboda in varstvo sindikalnih pravic

1. Ustava v 49. členu določa, da je vsakomur zagotovljena svoboda dela in pod enakimi pogoji dostopno vsako delovno mesto. Prisilno delo je prepovedano.
2. ZDR določa pravilo sklepanja pogodb o zaposlitvi za nedoločen čas. Sklepanje pogodb o zaposlitvi za določen čas je predvideno le kot izjema. Med trajanjem delovnega razmerja za določen čas imata pogodbeni stranki enake pravice in obveznosti kakor v delovnem razmerju za nedoločen čas. Posebnosti se nanašajo na razloge prenehanja delovnega razmerja: potek časa, za katerega je bila pogodba sklenjena, končano dogovorjeno delo ali prenehanje razloga, zaradi katerega je bila sklenjena. Ker gre za izjemo od zaposlovanja za nedoločen čas, ZDR poudarja pomen obličnosti: namen pogodbenih strank, da sklepata pogodbo o zaposlitvi za omejeno obdobje, mora biti izražen v pisni obliki, sicer velja zakonska domneva sklenitve pogodbe o zaposlitvi za nedoločen čas. ZDR omejuje sklepanje pogodb o zaposlitvi za določen čas na le v zakonu ali v kolektivnih pogodbah določene primere in določa časovno omejitev sklepanja ene ali več takih pogodb. Posledica nezakonito sklenjene pogodbe o zaposlitvi za določen čas je preoblikovanje v pogodbo o zaposlitvi za nedoločen čas.
3. Varnost in zdravje pri delu sta v Sloveniji urejena z Zakonom o varnosti in zdravju pri delu[[28]](#footnote-28) (v nadaljevanju ZVZD-1), ki je začel veljati 3. decembra 2011. Pravni okvir tega področja dopolnjujejo številni izvršilni predpisi, izdani na podlagi tega in drugih zakonov, ki urejajo varno in zdravo delo v zvezi z izpostavljenostjo delavcev posameznim dejavnikom tveganja (npr. azbestu, rakotvornim snovem, kemičnim dejavnikom, hrupu, biološkim dejavnikom), varno in zdravo delo posameznih skupin t. i. ranljivih delavcev (npr. mladih delavcev, nosečnic, delavk, ki dojijo, in delavk, ki so pred kratkim rodile), varno in zdravo delo delavcev s posebno opremo (npr. delovno opremo, osebno varovalno opremo, zaslonsko opremo) ter varno in zdravo delo v posebnih delovnih okoljih (npr. na ribiških ladjah, v eksplozivnih atmosferah, pri izkoriščanju mineralnih snovi). Poleg tega sta varnost in zdravje pri delu urejena z izvršilnimi organizacijskimi predpisi, ki podpirajo uveljavitev in izvedbo zakona (npr. o opravljanju strokovnega izpita iz varnosti in zdravja pri delu, o izdaji dovoljenj za delo, o usposabljanju koordinatorjev).
4. Slovenija je ratificirala Konvencijo MOD št. 87. o sindikalnih svoboščinah in varstvu sindikalnih pravic in tudi Konvencijo MOD št. 98 o uporabi načel o pravicah organiziranja in kolektivnega dogovarjanja. Tem mednarodnim dokumentom sledi tudi Ustava Republike Slovenije, ki v 76. členu, v okviru določb, ki urejajo gospodarska in socialna razmerja, opredeljuje sindikalno svobodo in določa, da je ustanavljanje in delovanje sindikatov ter včlanjevanje vanje svobodno. V RS je varstvo pred vmešavanjem v delo, ustanavljanje in vodenje sindikatov ustrezno zagotovljeno in tudi sankcionirano, s čimer RS korektno in verno sledi določbam Konvencije MOD št. 98 o uporabi načel o pravicah organiziranja in kolektivnega dogovarjanja, kakor tudi določbam številnih drugih mednarodnih pravnih instrumentov, ki jih je RS ratificirala oziroma jo zavezujejo.
5. Področje ustanavljanja in delovanja sindikatov ureja Zakon o reprezentativnosti sindikatov, ki v okviru svojih določb določa način pridobitve lastnosti pravne osebe sindikata in reprezentativnosti sindikata ter v obeh postopkih zagotavlja tudi sodno varstvo. Konkretne pristojnosti sindikatov, delovanje ter varstvo sindikalnih zaupnikov, kar morajo delodajalci upoštevati, pa izhajajo iz Zakona o delovnih razmerjih, pri čemer je urejeno tudi sodno varstvo pred pristojnim sodiščem za delovne spore in ustrezne sankcije.
6. Upoštevaje ureditev v Zakonu o delovnih in socialnih sodiščih je delovno sodišče pristojno tudi za odločanje v kolektivnih delovnih sporih o pristojnostih sindikata v zvezi z delovnimi razmerji, kamor sodijo tudi morebitni posegi v avtonomijo sindikata, v pravice delavcev iz delovnega razmerja do svobodnega včlanjevanja v sindikalne organizacije in s tem tudi v pristojnosti sindikata, ki jih ima ta v zvezi s svojimi člani, torej delavci.
7. Poleg tega pa je kršitev sindikalnih pravic opredeljena tudi kot kaznivo dejanje zoper delovno razmerje in socialno varnost. Drugi odstavek 200. člena Kazenskega zakonika določa, da se z denarno kaznijo ali zaporom do enega leta kaznuje vsak, ki s kršitvijo predpisov ali splošnih aktov prepreči ali onemogoči delavcem svobodno združevanje in sindikalne dejavnosti ali ovira uresničevanje sindikalnih pravic ali prevzame sindikat.

### Pravica do socialne varnosti

1. V aprilu 2013 je Državni zbor RS sprejel Resolucijo o nacionalnem programu socialnega varstva za obdobje 2013–2020. To je temeljni dokument za razvoj socialnega varstva v navedenem obdobju, katerega osnovno vodilo je omogočiti socialno varnost in socialno vključenost državljanov in državljank ter drugih prebivalk in prebivalstev Republike Slovenije. Ključni cilji, ki jih resolucija upošteva, so:

– zmanjšanje tveganja revščine in povečanje socialne vključenosti socialno ogroženih in ranljivih skupin prebivalstva;

– izboljšanje razpoložljivosti in pestrosti ter zagotavljanja dostopnosti in dosegljivosti storitev in programov;

– izboljšanje kakovosti storitev in programov ter drugih oblik pomoči s povečanjem njihove avtonomije ter upravljanjem kakovosti in zagotavljanjem večjega vpliva uporabnic in uporabnikov na načrtovanje in opravljanje storitev.

Na podlagi resolucije bodo pripravljeni izvedbeni načrti za krajša obdobja, v katerih bodo podrobneje opredeljene glavne naloge na socialnovarstvenem področju v izbranem obdobju.

1. Državni zbor je leta 2010 sprejel sveženj nove socialne zakonodaje (Zakon o uveljavljanju pravic iz javnih sredstev in Zakon o socialnovarstvenih prejemkih, ki sta se začela uporabljati v začetku leta 2012). Ta je dodobra posegla v zakonodajo, ki je do tedaj urejala socialne, pa tudi družinske transferje in subvencije, ter v sistem pravic, ki se zagotavljajo iz javnih sredstev, prinesla pomembne spremembe. Glavni cilji sistemskih sprememb so:
	* večja preglednost pri dodeljevanju socialnih prejemkov;
	* večja učinkovitost in ciljnost socialnih prejemkov;
	* vzpostavitev prijaznejšega, enostavnejšega in preglednejšega sistema ter hitrejše in gospodarnejše odločanje o pravicah.
2. Po letu dni izvajanja nove socialne zakonodaje je bila izdelana ocena njene učinkovitosti. Na podlagi glavnih ugotovitev so bile opravljene in dodane spremembe te zakonodaje, ki jo je državni zbor sprejel novembra 2013. Del sprememb je začel veljati s 1. 1. 2014, del pa s 1. 9. 2014. Spremembe se večinoma nanašajo na dodatno varovanje najranljivejših skupin (starejši, enostarševske in velike družine) in dodatno izboljšanje administrativne podpore izvajanju.
3. Drugi ukrepi za preprečevanje revščine so: na stanovanjskem področju subvencija najemnin, pri vzgoji in izobraževanju subvencija vrtca, prehrane, prevoza, učbeniški skladi in štipendije, pri zaposlovanju programi aktivne politike zaposlovanja in poskusni programi pobude EQUAL za zaposlovanje ranljivih skupin (invalidi, migranti, Romi), v pravosodju inštitut brezplačne pravne pomoči, pri davkih olajšave pri dohodnini in nekaterih davkih ter v zdravstvu oprostitev plačila obveznega zdravstvenega zavarovanja materialno šibkih.
4. V času gospodarske in finančne krize si je Vlada Republike Slovenije v največji možni meri prizadevala sprejemati take protikrizne ukrepe, ki niso posegali v obseg udejanjanja človekovih pravic in v financiranje institucij, ki skrbijo za njihovo uresničevanje.
5. Decembra 2016 je začel veljati Zakon o spremembah in dopolnitvah Zakona o socialno‑varstvenih prejemkih, s katerim se želi ob upoštevanju osnovnega načela – tj. zagotavljanja sredstev za preživetje le tistemu, ki jih resnično potrebuje – zagotoviti bolj pravično omejitev dedovanja in zaznambo prepovedi odtujitve in obremenitve na nepremičnini upravičenca do denarne socialne pomoči oziroma varstvenega dodatka.
6. V letu 2018 je bil povečan osnovni znesek minimalnega dohodka – trenutno znaša 402,18 EUR. Realno je pričakovati močan pozitivni vpliv na zmanjšanje stopnje revščine in dvig razpoložljivega dohodka. Leta 2017 so bili sprejeti tudi ukrepi, ki imajo neposreden vpliv na zmanjševanje stopnje revščine in socialne izključenosti. Po več letih so v letu 2017 vsi upokojenci prejeli letni dodatek v višini od 90 do 400 evrov (odvisno od višine pokojnine). V letu 2019 ta znaša med 127 in 437 evri. Usklajevanje pokojnin od leta 2016 ni več podvrženo varčevalnim ukrepom. 2018 so se pokojnine uskladile redno (2,2 %) in izredno (1,1 %). 2019 je redna uskladitev znašala 2,7 %, medtem ko je izredna uskladitev načrtovana za december 2019 in naj bi predvidoma znašala 1,5 %. Z novelo ZPIZ-2 je bila 2017 uvedena tudi t. i. zagotovljena pokojnina, s katero je zavarovancu, ki je pridobil pravico do starostne ali invalidske pokojnine in je dopolnil pokojninsko dobo v enaki višini, kot je predpisana višina pokojninske dobe brez dokupa za pridobitev pravice do starostne pokojnine pri najnižji starosti, zagotovljena pokojnina v višini 500 EUR (2019 ta znaša 530,70 €). Do zagotovljene pokojnine je bilo leta 2018 upravičenih 55.269 upokojencev, od tega 47.483 prejemnikov starostne pokojnine in 7.786 prejemnikov invalidske pokojnine.
7. Stopnja tveganja revščine (13,3 %) in stopnja tveganja socialne izključenosti (17,1 %) sta bili v letu 2017 nižji kot v prejšnjem letu in sta v letu 2018 ostali enaki kot v prejšnjem letu. Vse oblike socialnih transferjev – čeprav je bil njihov vpliv v 2018 nekoliko manjši kot v prejšnjem letu, vključno s pokojninami – so v Sloveniji še vedno pomemben dejavnik zniževanja revščine.
8. V zakonodajnem postopku je predlog Zakona o spremembah in dopolnitvi Zakona o socialno‑varstvenih prejemkih. Predlaga se izločitev dodatka za delovno aktivnost iz denarne socialne pomoči ter določitev vzpodbude za aktivacijo brezposelnih upravičencev do denarne socialne pomoči. Namen je (skupaj s spremembami pokojninske zakonodaje in zakonodaje na trgu dela) razmejiti denarno socialno pomoč in minimalno plačo, pri čemer ostaja »osnovna denarna socialna pomoč« nespremenjena, in zagotoviti hitrejšo aktivacijo upravičencev do denarne socialne pomoči na trgu dela. Z ukinitvijo dodatka za delovno aktivnost se zmanjšuje tudi past tveganja neaktivnosti brezposelnih upravičencev do denarne socialne pomoči.

### Pravica do izobraževanja

1. Z ustavo so zagotovljene temeljne pravice glede vzgoje in izobraževanja (57. člen). Ustava določa, da je izobraževanje svobodno. Osnovnošolsko izobraževanje je obvezno in se financira iz javnih sredstev, država pa ustvarja možnosti, da si državljani pridobijo ustrezno izobrazbo.
2. Po ustavi imajo otroci z motnjami v telesnem ali duševnem razvoju in druge huje prizadete osebe pravico do izobraževanja in usposabljanja za dejavno življenje v družbi (52. člen).
3. Po Zakonu o organizaciji in financiranju vzgoje in izobraževanja[[29]](#footnote-29) morata vzgoja in izobraževanje:
	* + - zagotavljati najboljši mogoč razvoj posameznika ne glede na spol, socialno in kulturno poreklo, veroizpoved, rasno, etnično in narodno pripadnost ter telesno in duševno konstitucijo ali invalidnost;
			- vzgajati za medsebojno strpnost, razvijanje zavesti o enakopravnosti spolov, spoštovanje drugačnosti in sodelovanje z drugimi, spoštovanje otrokovih in človekovih pravic in temeljnih svoboščin, razvijanje enakih možnosti obeh spolov in s tem razvijanje sposobnosti za življenje v demokratični družbi;
			- razvijati jezikovne zmožnosti in sposobnosti ter ozaveščanje o položaju slovenskega jezika kot jezika države Slovenije;
			- spodbujati zavest o integriteti posameznika;
			- razvijati zavest o državni pripadnosti in narodni identiteti ter vedenje o zgodovini Slovenije in njeni kulturi;
			- omogočati vključevanje v procese evropskega povezovanja;
			- zagotavljati enake možnosti za vzgojo in izobraževanje na območjih s posebnimi razvojnimi težavami ter enake možnosti za vzgojo in izobraževanje otrok iz socialno manj spodbudnih okolij;
			- zagotoviti enake možnosti za vzgojo in izobraževanje otrok, mladostnikov in odraslih s posebnimi potrebami;
			- vzgajati in izobraževati za trajnostni razvoj in dejavno vključevanje v demokratično družbo, kar obsega tudi globlje poznavanje in odgovoren odnos do sebe in lastnega zdravja, do drugih ljudi, do svoje in drugih kultur, do naravnega in družbenega okolja, do prihodnjih generacij itd.
4. Za zaščito otrok pred nasiljem je leta 2016 pristojno ministrstvo pripravilo [Zakon o spremembah in dopolnitvah Zakona o organizaciji in financiranju vzgoje in izobraževanja.](http://pisrs.si/Pis.web/pregledPredpisa?id=ZAKO445) Jasnejša definicija 2.a člena zakona govori o varnem in spodbudnem učnem okolju. Člen predpisuje, da se »v vrtcih, šolah in drugih zavodih za vzgojo in izobraževanje otrok in mladostnikov s posebnimi potrebami v skladu s cilji iz prejšnjega člena zagotovi varno in spodbudno učno okolje, kjer je prepovedano telesno kaznovanje otrok in vsakršna druga oblika nasilja nad in med otroki in neenakopravna obravnava, ki bi temeljila na spolu, spolni usmerjenosti, socialnem in kulturnem poreklu, veroizpovedi, rasni, etnični in narodni pripadnosti ter posebnosti v telesnem in duševnem razvoju«.
5. Drugi zakoni[[30]](#footnote-30) govorijo še o pravicah narodnih skupnosti, pravicah romske skupnosti, tujih državljanih in otrocih s posebnimi potrebami. Ministrstvo za izobraževanje, znanost in šport objavlja javne razpise za razvojno-raziskovalne naloge, ki se nanašajo na socialne in državljanske kompetence, npr. za preprečevanje nasilja in medkulturni dialog, za projekte, ki jih izvajajo vzgojno-izobraževalni zavodi (prepoznavanje in preprečevanje nasilja, vzgoja za enakost spolov), in za usposabljanje strokovnih delavcev (za strpnost in sprejemanje drugačnosti, medkulturno sodelovanje in učenje, spodbujanje medkulturnega dialoga, enake možnosti spolov ter prepoznavanje in preprečevanje nasilja). Poteka tudi več projektov, pri katerih se učenci vzgajajo in izobražujejo v zvezi s človekovimi pravicami**.** Z vsebinami obveznih in izbirnih predmetov ter šolskih in obšolskih dejavnosti se spodbuja tudi medkulturni dialog.

### Pravica do najvišjega dosegljivega standarda telesnega in duševnega zdravja

1. Zdravstvena zakonodaja omogoča enakopravno, dostopno, kakovostno in varno zdravstveno oskrbo. Pravice iz obveznega in dopolnilnega zdravstvenega zavarovanja so enake za vse prebivalstvo. Z Zakonom o pacientovih pravicah[[31]](#footnote-31) so določene pravice, ki jih ima pacient kot uporabnik zdravstvenih storitev pri izvajalcih zdravstvenih storitev, in postopki uveljavljanja teh pravic. Med prednostne naloge pri varovanju zdravja in človekovih pravic je Ministrstvo za zdravje uvrstilo varstvo pravic ranljivih skupin prebivalstva. Posebna pozornost je posvečena osebam z duševnimi motnjami, osebam s težkimi kroničnimi boleznimi in starejšim, pravicam v zvezi z napredkom biomedicine, dejavnostim za krepitev zdravja, preprečevanju bolezni odvisnosti in drugih bolezni, celoviti oskrbi in boju proti izključenosti.
2. Zakon o duševnem zdravju[[32]](#footnote-32) opredeljuje varstvo pravic oseb z duševno motnjo v vseh postopkih obravnave v oddelkih pod posebnim nadzorom psihiatrične bolnišnice, v varovanih oddelkih socialnovarstvenega zavoda in v nadzorovani obravnavi ter določa postopke pred sodiščem za sprejem brez privolitve.
3. Slovenija je posebno pozornost namenila varstvu duševnega zdravja v novem nacionalnem programu za področje zdravja, to je v Resoluciji o nacionalnem planu zdravstvenega varstva 2016–2025 »Skupaj za družbo zdravja«, ki je bila sprejeta 29. marca 2016. Za varstvo duševnega zdravja starejših, ki so posebno ranljiva skupina glede samomorilnega vedenja, je Ministrstvo za zdravje v mesecu aprilu 2016 sprejelo Strategijo obvladovanja demence v Sloveniji do leta 2020, sedaj pa pripravlja tudi akcijski načrt. Ministrstvo za zdravje je nadaljevalo postopek za sprejetje Resolucije o nacionalnem programu duševnega zdravja 2018–2028, ki jo je Državni zbor Republike Slovenije sprejel marca 2018 (Uradni list RS, št. 24/18). Med šestimi prednostnimi področji je kot peto izpostavljeno tudi področje preprečevanje samomora.
4. Zaradi vse večjih potreb po gerontološki dejavnosti Ministrstvo za zdravje sodeluje z drugimi ministrstvi pri urejanju zakonskih podlag v zvezi z dolgotrajno oskrbo in v prizadevanju za celovito varstvo starejših oseb, še posebno tistih s kognitivnimi motnjami.
5. Stopnja maternalne umrljivosti je v obdobju 2015–2017 znašala 5,0 na 100.000 živorojenih otrok, stopnja pozne maternalne umrljivosti pa še dodatnih 5,0 na 100.000. Za analizo maternalnih smrti je odgovorna Nacionalna delovna skupina za obravnavo podatkov o maternalnih smrtih, delujoča pri Nacionalnem inštitutu za javno zdravje, ki po enotnem protokolu obravnava vsak primer take smrti. Na podlagi svojih ugotovitev skupina vsaka tri leta predloži skupno poročilo s priporočili za strokovne klinične in javnozdravstvene ukrepe v zvezi z reproduktivnim zdravjem, ki se osredotočajo zlasti na pomen socialno-ekonomskih dejavnikov, odkrivanje in zdravljenje duševnih motenj ter nujnost izobraževanja in ozaveščanja splošne javnosti in medicinske stroke. Od leta 2000 v Sloveniji nedostopnost do zdravstvenega varstva nikoli nibila poglavitni vzrok maternalne smrti. Dostopnost do zdravstvenega varstva v Sloveniji je ne samo formalno, temveč tudi dejansko za ženske v rodnem obdobju pravzaprav vsesplošna.
6. Ministrstvo za zdravje sofinancira programe varovanja in krepitve reproduktivnega zdravja in reproduktivnih pravic na državni, regionalni in lokalni ravni. Posebna pozornost je namenjena ranljivim skupinam žensk, še posebno nosečnic in otročnic. Ker so poporodne duševne motnje in samomor med pomembnimi vzroki maternalne umrljivosti v Sloveniji, potekata v obdobju 2018–2019 dva projekta, katerih namen je dodatno usposobiti zdravstvene strokovnjake za zgodnje odkrivanje duševnih težav v obporodnem obdobju in ustrezno ukrepanje.
7. Slovenija že z obstoječo zakonodajo zagotavlja dostop do zdravstvenega varstva celotni populaciji. Dostopnost do zdravstvenega varstva na vseh ravneh (primarni, sekundarni in terciarni), kot to opredeljuje 2. člen Zakona o zdravstveni dejavnosti v obsegu storitev, kot je določeno v 23. členu Zakona o zdravstvenem varstvu in zdravstvenem zavarovanju in v 22. členu Pravil obveznega zdravstvenega zavarovanja, je zagotovljena vsem prebivalcem Republike Slovenije z vključitvijo v obvezno zdravstveno zavarovanje.
8. Skladno s 7. členom ZZVZZ Republika Slovenija iz proračuna zagotavlja tudi sredstva za nujno zdravljenje tistih, ki ali niso zavarovani ali pa kot tujci potrebujejo zdravstveno oskrbo, pa je niso bili zmožni plačati. Zdravstveno varstvo se zagotavlja tudi prosilcem za mednarodno zaščito na podlagi Zakona o mednarodni zaščiti[[33]](#footnote-33) (38., 78., 84., 89., 90. in 94. člen) in Zakona o začasni zaščiti razseljenih oseb. (23., 27., 38. člen).

### Pravica do primernega prebivališča

1. RS je sprejela Resolucijo o nacionalnem stanovanjskem programu za obdobje 2015–2025, ki opredeljuje dolgoročne cilje, v javnosti sprejete s širšo stopnjo konsenza: uravnotežena ponudba primernih stanovanj, lažja dostopnost do stanovanj, kakovostna in funkcionalna stanovanja ter večja stanovanjska mobilnost prebivalstva. Posebno pozornost resolucija namenja reševanju stanovanjskega vprašanja mladih, starejših in ranljivejših skupin prebivalcev.
2. Resolucija o nacionalnem stanovanjskem programu je za prvo reševanje stanovanjskega vprašanja mladih predvidela ukrepe, kot so: ustanavljanje stanovanjskih skupnosti za mlade, zagotavljanje ugodnih najemnih stanovanj, deljeno lastništvo in najem s poznejšim odkupom in stanovanjske kooperative.
3. Resolucija na področju oskrbe starejših oseb išče možnosti dodatnih bivanjskih rešitev. V ta namen je bil v letu 2018 že izveden projekt, ki je promoviral sobivanje starejših kot uspešen model za povečanje kakovosti življenja. Ravno tako resolucija opredeljuje shemo za zagotavljanje stanovanjskih enot za deložirane posameznike in skupine ter shemo za prebivalce s posebnimi potrebami. Posebno pozornost Resolucija o nacionalnem stanovanjskem programu namenja tudi obstoječemu stanovanjskemu fondu. Tako se spodbuja in že izvaja energetska prenova stanovanjskih sosesk, reševanje energetske revščine in celovita energetska sanacija večstanovanjskih stavb. V prihodnje bo treba več poudarka nameniti tudi funkcionalni prenovi stanovanjskih stavb.
4. V Sloveniji trenutno zagotavljamo večjo dostopnost do primernega stanovanja (tudi socialnih stanovanj) tako s sistemom javnih neprofitnih stanovanj kot tudi s subvencioniranjem dela tržnih najemnin upravičenim do neprofitnih najemnih stanovanj. Če občine niso sposobne zagotoviti zadostnega števila stanovanj z neprofitno najemnino, lahko upravičenke/upravičenci na trgu poiščejo primerno najemno stanovanje, država in občine pa krijejo del razlike med neprofitno in tržno najemnino. Upravičena gospodinjstva lahko prejmejo subvencijo do 80 % neprofitne najemnine. Izplačila se posebno v zadnjih letih večajo. Po podatkih iz leta 2017 so imele slovenske občine in nacionalni stanovanjskih sklad v lasti 20.500 neprofitnih najemnih stanovanj ter 1.200 stanovanj, ki so jih oddajali po tržni ali stroškovni najemnini. Omenjena stanovanja predstavljajo okoli 6 % celotnega stanovanjskega fonda v državi. Občine na podlagi ankete, izvedene v letu 2018, ocenjujejo, da bi potrebovale še okoli 6.000 novih stanovanj, namenjenih za oddajo v neprofitni najem.
5. Zagotavljanje bivalnih enot za brezdomne osebe je po stanovanjski zakonodaji v pristojnosti občin. Bivalne enote niso stanovanja, ampak stanovanjske enote v stavbah za posebne namene – za začasno odpravo stanovanjskih težav. Za dodelitev bivalne enote ni potreben razpis ali drug postopek, saj socialnega stanja ni mogoče predvideti vnaprej, zato je treba imeti za reševanje težkih socialnih razmer in brezdomstva ter dajanje zaščite žrtvam nasilja odprto listo upravičencev. Tako se je mogoče hitro odzvati na nastalo socialno in stanovanjsko stisko neke družine. V letu 2012 so imele občine na voljo okoli 500 takih enot. Po njihovih ocenah bi jih bilo treba zagotoviti več, predvsem v urbanih središčih. Toda 10 mio. EUR, ki jih je v letu 2013 v ta namen zagotovil Stanovanjski sklad RS, občine niso izrabile, zato se razmišlja, kako se reševanja problematike lotiti v sodelovanju med državo in lokalnimi skupnostmi.
6. Ministrstvo za delo, družino, socialne zadeve in enake možnosti financira več programov, ki celostno obravnavajo brezdomke in brezdomce, vključno z nastanitvijo in prehrano. Leta 2018 je bilo po teh programih financiranih 310 nastanitvenih zmogljivosti, število uporabnic/uporabnikov pa je bilo cca. 3.900. Za te namene je bilo v letu 2018 zagotovljenih približno 1,5 mio. EUR.
7. Država posebej rešuje stanovanjsko vprašanje ranljivih skupin prebivalstva, pri čemer imajo prednost mladi, mlade družine, družine z več otroki, invalidi, družine z invalidnim članom, državljani z daljšo delovno dobo, ki so še brez stanovanja, in posamezniki, ki opravljajo dejavnost posebnega pomena za lokalno skupnost. Za zagotavljanje stanovanj upokojencem je ustanovljen Nepremičninski sklad pokojninskega in invalidskega zavarovanja, ki razpolaga z več kot 3.100 najemnimi stanovanji, namenjenimi reševanju stanovanjskih vprašanj upokojencev.
8. Pilotni projekt podpore in pomoči družinam, ki so bile prisilno izseljene, se izvaja od leta 2016 kot del paketa pomoči najšibkejšim. Projekt se izvaja pod vodstvom Ministrstva za delo, družino, socialne zadeve in enake možnosti, ki v sodelovanju z Ministrstvom za okolje in prostor in Stanovanjskim skladom Republike Slovenije omogoča nabor enajstih stanovanj na naslednjih lokacijah: Celje, Mirna na Dolenjskem, Postojna, Vipava, Podgrad, Ilirska Bistrica in Ljubljana. Cilj pilotnega projekta je priprava predloga sistemskih rešitev za pomoč in podporo prisilno izseljenim družinam. V okviru pilotnega projekta je bil velik poudarek dan tudi pripravi Izhodišč za strokovno pomoč posameznikom in družinam (za boljše informiranje, pravočasno reševanje njihove problematike za preprečitev deložacije, za zagotavljanje večjega poudarka glede socialne aktivacije in za pripravo ustreznih aktivacijskih programov, za zagotovitev okrepljenega in bolj usklajenega sodelovanja vseh deležnikov in podobno). Projekt se zaključuje v letu 2019.
9. Slovenija je bogata z vodami, zato je tudi dostop do pitne vode dobro urejen. Oskrba s pitno vodo je v domeni občin, ki so odgovorne za njeno izvajanje, pa tudi za gradnjo infrastrukture, ki je potrebna za to. Vlada pa predpisuje minimalne standarde opremljenosti, ki jih mora občina zagotavljati. Tako morajo biti z javnim vodovodom praviloma opremljena območja poselitve s 50 ali več prebivalci s stalnim prebivališčem in gostoto poselitve večjo od pet prebivalcev s stalnim prebivališčem na hektar. Kjer oskrba s pitno vodo iz javnega vodovoda ni zagotovljena, imajo prebivalci na voljo druge možnosti dostopa do pitne vode. V Sloveniji je glede na zadnje analize v letu 2014 88,6 % prebivalcev priključenih na javni vodovod.

## Potek poročanja na državni ravni

1. Osrednje telo za usklajeno poročanje nadzornim mehanizmom za človekove pravice v Sloveniji je Medresorska komisija za človekove pravice. To telo je v Sloveniji v obdobju 1993–2012 obstajalo pod imenom Medresorska delovna komisija za človekove pravice. Medresorsko komisijo za človekove pravice je aprila 2013 ustanovila Vlada Republike Slovenije za usmerjanje poročanja z državne ravni pogodbenim telesom Organizacije združenih narodov, UPP-ju in regionalnim organizacijam ter za nadzor nad izvajanjem prejetih priporočil. Medresorska komisija za človekove pravice ima mandat, da sodeluje s predstavniki drugih institucij in civilne družbe.
2. Člani komisije so predstavniki kabineta predsednika vlade, vseh ministrstev, Urada Vlade Republike Slovenije za narodnosti in Statističnega urada Republike Slovenije. Vlada RS je s sklepom iz aprila 2014 članstvo razširila na po dva predstavnika akademskega okolja in organizacij civilne družbe. Predstavnika akademskega okolja imenuje Rektorska konferenca RS, predstavnika organizacij civilne družbe pa CNVOS. Varuh človekovih pravic in Zagovornik načela enakosti imata odprto vabilo za udeležbo na sejah komisije. Za pripravo poročil po posameznih mednarodnopravnih instrumentih je določen resor z ustreznimi državnimi pristojnostmi, ki v celoti vodi pripravo poročila v sodelovanju z drugimi sodelujočimi organi ter vodi obveščanje in vključevanje zainteresirane javnosti. Pred predložitvijo v potrditev Vladi Republike Slovenije mora resor (koordinator) poročilo predstaviti v Medresorski komisiji za človekove pravice, da ga potrdi.

# Informacije o nediskriminaciji in učinkovitih pravnih sredstvih

## Splošni ukrepi za preprečevanje neenakosti

1. Državni zbor je 21. 4. 2016 sprejel ZVarD, ki nadomešča in posodablja Zakon o uresničevanju načela enakega obravnavanja iz leta 2004. ZVarD opredeljuje Zagovornika načela enakosti kot neodvisni državni organ na področju varstva pred diskriminacijo in spodbujanja enakosti. Nadzor nad izvajanjem ZVarD izvajata Zagovornik načela enakosti in pristojne področne inšpekcijske službe. Zakon kot nosilce nalog ustvarjanja pogojev za enako obravnavanje vseh oseb določa državne organe, lokalne skupnosti, samoupravne narodne skupnosti ter nosilce javnih pooblastil, ministrstva in vladne službe pa so v okviru svojih pristojnosti zadolžene za sprejemanje predmetnih ukrepov normativne in politične narave. Zakon določa, da lahko oseba, ki meni, da je bila ali je diskriminirana, s tožbo zahteva prenehanje diskriminacije, izplačilo nadomestila oziroma objavo sodbe v medijih. Izpostavljenost hujšim oblikam diskriminacije ZVarD izrecno opredeljuje kot element, ki vpliva na določitev višine nadomestila.
2. V zvezi s preiskovanjem in pregonom vseh oblik nestrpnosti Slovenska policija in Vrhovno državno tožilstvo tesno sodelujeta, saj sodelovanje omogoča izmenjavo stališč, na osnovi česar se oblikujejo pobude za spremembo zakonodaje, poenotene tožilske prakse, kot tudi bolj učinkovito preiskovanje prekrškov in kaznivih dejanj. Kot primer dobre prakse se lahko omeni Svet za odziv na sovražni govor in Projektno skupino Spletno Oko (Fakultete za družbene vede) ter nekatere druge organizacije. Slovenska policija (GPU UKP) – sama in v sodelovanju s Fakulteto za družbene vede v Ljubljani v projektu Spletno oko – dnevno obravnava različne prijave na podlagi 297. člena Kazenskega zakonika. Veliko pa se pričakuje tudi od nastajajoče nacionalne platforme RAN (mreža strokovnjakov za ozaveščanje na področju radikalizacije), ki je nastala znotraj mreže strokovnjakov EU za prenos uveljavljenih praks na ravni EU, usklajeno in učinkovito odkrivanje novih pojavnih oblik ter učinkovito preprečevanje nasilne radikalizacije, ki vodi v skrajno nasilje. Projekt se uspešno izvaja in Policija je eden od nosilcev aktivnosti, ki so usmerjene v prepoznavo nasilne radikalizacije, katere del je tudi sovražni govor oz. izražanje sovražnosti.

## Enakost spolov in boj proti diskriminaciji na podlagi spola

1. Enakost spolov je v Sloveniji pravica, cilj in horizontalno načelo, ki sega na vsa področja življenja žensk in moških v vseh življenjskih obdobjih. Osnovno zakonodajo predstavlja Zakon o enakih možnostih žensk in moških, ki je bil sprejet leta 2002 in pozneje večkrat dopolnjen, nazadnje z Zakonom o varstvu pred diskriminacijo (ZVarD) v letu 2016. Slovenija si prizadeva za družbeno enakost žensk in moških tudi s sprejetjem strateških dokumentov, kot je Resolucija o nacionalnem programu za enake možnosti žensk in moških. V letu 2015 je bila sprejeta resolucija za obdobje do leta 2020, ki opredeljuje cilje in ukrepe za udejanjanje enakosti žensk in moških na vseh ključnih področjih. Opredeljenih je osem prednostnih področij ukrepanja: enaka ekonomska neodvisnost, usklajevanje poklicnega in zasebnega oziroma družinskega življenja, družba znanja brez spolnih stereotipov, socialna vključenost, zdravje žensk in moških, uravnotežena zastopanost žensk in moških na položajih odločanja, nasilje nad ženskami ter enakost spolov v zunanji politiki in mednarodnem razvojnem sodelovanju.
2. V Resoluciji o nacionalnem programu za enake možnosti žensk in moških 2015–2020 so med drugim opredeljeni cilji »Povečanje deleža žensk na vodstvenih in vodilnih položajih v gospodarstvu«, »Zmanjšanje razlik v stopnji zaposlenosti žensk in moških« ter »Zmanjšanje vertikalne in horizontalne segregacije«. Za uresničitev ciljev je predvideno sprejetje ukrepov, ki spodbujajo uravnoteženo zastopanost spolov na mestih odločanja v gospodarskih družbah in zaposlovanje žensk ter izbiro netradicionalnih poklicev glede na spol. V Sloveniji je vrzel med spoloma v povprečnih plačah ena najnižjih v Evropi, kljub temu obstajajo razlike med spoloma v vedenjskih vzorcih skozi celotno življenjsko obdobje, ki vplivajo na manjše plače in pokojnine žensk. Ministrstvo za delo, družino, socialne zadeve in enake možnosti je v letu 2019 začelo izvajati projekt »Moje delo. Moja pokojnina.«, ki ga sofinancira Evropska unija iz sredstev [Programa za pravice, enakost in državljanstvo (2014–2020)](http://ec.europa.eu/justice/grants1/programmes-2014-2020/rec/index_en.htm), ki bo razvil orodja za ozaveščanje o tej tematiki, da bodo ženske in moški sprejemali bolj informirane odločitve o zaposlitvi in poklicu skozi celotno življenjsko obdobje.
3. Zastopanost žensk v državnem zboru se je po zadnjih volitvah leta 2018 nekoliko zmanjšala, saj je bilo izvoljenih 24,4 odstotka žensk. Slovenija si prizadeva, da bi več ženskam omogočila izvolitev na položaje, predvsem s spodbujanjem povezovanja in sodelovanja žensk na državni (Klub parlamentark) in lokalni ravni (mreža županj) ter intenzivnimi kampanjami ozaveščanja. Slovenija ima v svoji volilni zakonodaji že uvedene spolne kvote. Za evropske in lokalne volitve je na kandidatnih listah zahtevana vsaj 40 % zastopanost spolov. Za volitve v državni zbor je ta odstotek 35 %.
4. ZDR prepoveduje spolno nadlegovanje in trpinčenje na delovnem mestu. ZVZD pa določa, da mora delodajalec na delovnih mestih, na katerih je večja nevarnost za nasilje tretjih oseb, poskrbeti za tako ureditev delovnega mesta in opremo, ki tveganje za nasilje zmanjša in omogoča dostop pomoči na ogroženo delovno mesto. Delodajalec mora načrtovati postopke za primere nasilja ter z njimi seznaniti delavke in delavce, ki na takih delovnih mestih delajo. Prav tako mora sprejeti ukrepe za preprečevanje, odpravljanje in obvladovanje nasilja, trpinčenja, nadlegovanja in drugih oblik psihosocialnega tveganja na delovnih mestih, ki lahko ogrozijo zdravje delavk in delavcev. Za zagotovitev ustreznega delovnega okolja brez spolnega in drugega nadlegovanja ter trpinčenja je vlada leta 2009 sprejela *Uredbo o ukrepih za varovanje dostojanstva zaposlenih v organih državne uprave*. V njej so predvideni ukrepi za preprečevanje spolnega in drugega nadlegovanja ali trpinčenja ter ukrepi za primere, ko spolno in drugo nadlegovanje ali trpinčenje že obstaja. Vsak organ mora imeti svetovalko ali svetovalca za pomoč in informiranje, ki se mora predhodno udeležiti usposabljanja.

## Odprava diskriminacije na podlagi spolne usmerjenosti

1. Državni zbor RS je dne 21. 4. 2016 sprejel Zakon o partnerski zvezi, ki za istospolne pare uvaja enake pravne posledice, kot jih ima zakonska zveza, a brez možnosti posvojitev in postopkov biomedicinske oploditve. Zakon o partnerski zvezi izenačuje pravne posledice med partnerjema istega spola s pravnimi posledicami, kot jih zakon predvideva za zvezo dveh oseb različnega spola (zakonsko zvezo ali zunajzakonsko skupnost).
2. MDDSZ, Društvo Legebitra in Filozofska fakulteta Univerze v Ljubljani so v obdobju 2016–2017 izvedli projekt DARE – Upamo si skrbeti za enakost (angl. *Dare to care about equality*). Namen projekta je bil izboljšati položaj in odnos do LGBT-oseb na različnih ravneh in področjih življenja v Sloveniji. S posredovanjem ključnih informacij o tematikah, povezanih s spolno usmerjenostjo, projekt omogoča izobraževanje in ozaveščanje, hkrati pa tudi opozarja na neenakost v družbi. Ciljna skupina projekta so bili lezbijke, geji, biseksualne in transseksualne osebe, predvsem pa preostala javnost, prek katere lahko aktivno vplivamo na proces socialnega vključevanja istospolno usmerjenih oseb v družbo. V projektu je bila izvedena tudi kampanja »Kaj pa ti opaziš?«, regijski posveti ter novembra 2017 dvodnevna mednarodna konferenca in sestanek predstavnikov LGBTI (*focal points*) držav Evropske unije, mednarodnih nevladnih in medvladnih organizacij. Vsako gospodinjstvo v RS je prejelo zloženko z osnovnimi informacijami o spolni usmerjenosti in homofobiji.

# Priloga: Tematski sklopi spoštovanja človekovih pravic v okviru poenostavljenega postopka poročanja

## A. Varstvo pravic narodnih in drugih etničnih skupnosti

1. Ustava RS zagotavlja individualne pravice, namenjene ohranjanju narodnostnih, jezikovnih in kulturnih značilnosti pripadnikov vseh etničnih skupin. Natančneje, gre za 14. (enakost pred zakonom), 61. (izražanje narodne pripadnosti) in 62. člen ustave (pravica do uporabe svojega jezika in pisave).
2. V Sloveniji tradicionalno, zgodovinsko (avtohtono) živijo italijanska in madžarska narodna skupnost ter romska skupnost.
3. Položaj in posebne pravice italijanske in madžarske narodne skupnosti so opredeljene v 64. in 11. členu ustave. Organiziranost in temeljne pravice obeh narodnih skupnosti so določene v Zakonu o samoupravnih narodnih skupnostih[[34]](#footnote-34), njun položaj pa opredeljujejo še številni zakoni in drugi predpisi, odloki in statuti občin na narodnostno mešanih območjih ter dvo- in večstranske mednarodne pogodbe. Vsi predpisi, ki zadevajo uresničevanje pravic in položaja zgolj italijanske in madžarske narodne skupnosti, se sprejemajo v soglasju z njunimi predstavniki. Narodni skupnosti sta neposredno zastopani v predstavniških organih lokalne samouprave, v Državnem zboru pa vsaka s po enim poslancem.
4. V skladu s 64. členom Ustave Republike Slovenije imajo pripadniki italijanske in madžarske narodne skupnosti pravico do vzgoje in izobraževanja v svojem jeziku ter pravico, da sodelujejo pri oblikovanju vzgoje in izobraževanja. Šolstvo narodnosti je integralni del šolskega sistema RS in je v tem kontekstu tudi sistemsko financirano. Vzgoja in izobraževanje imata tudi posebne cilje, ki omogočajo pripadnikom narodnih skupnosti ohranjanje jezikovne in kulturne identitete in razvijanje sožitja med ljudmi, ki živijo na narodnostno mešanih območjih. Posebnosti dela vzgojno-izobraževalnega sistema in uresničevanje posebnih pravic pripadnikov narodnih skupnosti na področju vzgoje in izobraževanja ureja Zakon o spremembah in dopolnitvah Zakona o posebnih pravicah italijanske in madžarske narodne skupnosti na področju vzgoje in izobraževanja (Uradni list RS, št. 11/2018 z dne 23. 2. 2018).
5. Zakon med drugim določa, da morajo biti na dvojezičnem območju učni načrti, katalogi znanj in izpitni katalogi objavljeni dvojezično. Osnovne šole zunaj narodnostno mešanih območij morajo omogočati tudi interesno dejavnost učenja italijanskega oz. madžarskega jezika, če je na šoli vsaj pet učencev, ki so pripadniki posamezne narodne skupnosti. Z zakonom se spreminja tudi dosedanji način odločanja v svetih dvojezičnih vzgojno-izobraževalnih zavodov. Glede sodelovanja samoupravne narodne skupnosti v postopku sprejemanja letnega delovnega načrta predlog zakona uvaja posebnost glede na zakon, ki ureja organizacijo in financiranje vzgoje in izobraževanja, tako da se narodni skupnosti omogoči večji vpliv na organizacijo vsebin vzgojno-izobraževalnega dela. Samoupravna narodna skupnost mora namreč podati mnenje k predlogu letnega delovnega načrta šole, predlaga pa lahko tudi nadstandardne programe.
6. Slovenija že od leta 1990 sistematično izvaja ukrepe za različne manjšinske etnične skupnosti. Ministrstvo za kulturo zagotavlja spoštovanje kulturnih pravic, tako da manjšinskim etničnim skupnostim zagotavlja ohranjanje, razvoj in promocijo lastnih narodnih, jezikovnih in kulturnih značilnosti. Med drugim za sofinanciranje programskih vsebin medijev vsako leto izvede javni razpis, ki je namenjen podpori medijem pri ustvarjanju in razširjanju programskih vsebin, ki so med drugim pomembne tudi za uresničevanje pravic italijanske in madžarske narodne skupnosti ter romske skupnosti v Sloveniji do javnega obveščanja in do obveščenosti. RTV Slovenija v okviru javne službe med drugim izdaja po en radijski in televizijski program za avtohtono italijansko in madžarsko narodno skupnost ter radijske in televizijske oddaje za romsko skupnost.
7. Na lokalni ravni so na narodnostno mešanih območjih občine aktivno pristopile k odpravi razkoraka med normativnim in dejanskim stanjem ter poskrbele za prevod obrazcev in njihovo dostopnost na spletu. Prav tako so občinski predpisi objavljeni v jeziku avtohtone italijanske in madžarske narodne skupnosti Ministrstvo, pristojno za lokalno samoupravo, redno opravlja strokovne nadzore občinskih predpisov, ki se nanašajo na dvojezičnost, in organizira posvete o izvajanju dvojezičnosti na lokalni ravni. Pri strokovnem nadzoru predpisov smo v zadnjih letih pri pregledu statuta, poslovnika itd. posebno pozornost namenili normativni ureditvi dvojezičnosti. Z organizacijo strokovnih posvetov sistematično prispevamo k zmanjšanju razkoraka med normativno ureditvijo in praktičnim izvajanjem dvojezičnosti pri delovanju občinskih organov, objavi predpisov v jeziku narodnosti, dvojezičnosti spletnih strani občin itd.
8. Leta 2011 je Državni zbor potrdil Deklaracijo Republike Slovenije o položaju narodnih skupnosti pripadnikov narodov nekdanje SFRJ v Republiki Sloveniji, ki se osredotoča na njihovo pravico do narodnostnega samopoimenovanja, samoorganiziranja, razvijanja kulture lastnega naroda, negovanja lastnega jezika in pisave, ohranjanja zgodovine in organizirane prisotnosti v javnosti. Na podlagi te deklaracije so dosedanje vlade leta 2011, 2013, 2015 in 2019 ustanovile Svet Vlade Republike Slovenije za vprašanja narodnih skupnosti pripadnikov narodov nekdanje SFRJ v Republiki Sloveniji kot posebno posvetovalno telo za obravnavanje vprašanj, zahtev in predlogov pripadnikov narodnih skupnosti narodov nekdanje SFRJ.
9. Ministrstvo za kulturo je pripravilo Resolucijo o nacionalnem programu za jezikovno politiko 2020-2024, ki določa strokovne smernice za jezikovnopolitične odločitve in ukrepe za naslednje petletno obdobje. Temeljna značilnost tega strateškega dokumenta je njegova jezikovnopolitična celovitost: v središču pozornosti je slovenščina kot materni jezik večine prebivalcev Republike Slovenije, vendar so obravnavani in upoštevani še drugi prisotni jeziki, torej tudi manjšinski. Poleg slovenščine resolucija sprejema ukrepe na področju italijanščine, madžarščine, romščine ter jezikov drugih etničnih skupnosti in priseljencev.

## B. Romi

1. Položaj in posebne pravice pripadnikov romske skupnosti urejajo 65. člen ustave, Zakon o romski skupnosti v Republiki Sloveniji[[35]](#footnote-35) in posamezna določila drugih zakonov. Poseben zakon celostno ureja položaj romske skupnosti. Določa skrb državnih organov in organov samoupravnih lokalnih skupnosti pri uresničevanju pravic romske skupnosti, ureja njeno organiziranost na državni in lokalni ravni ter financiranje.
2. Ukrepi za preprečevanje diskriminacije Romov oziroma za izboljšanje njihovega položaja in dvig socialne vključenosti Romov so celostno vključeni v maja 2017 sprejeti Nacionalni program ukrepov Vlade RS za Rome za obdobje 2017–2021 (NPUR 2017–2021). Temeljna cilja NPUR 2017–2021 sta namreč izboljšanje položaja pripadnikov romske skupnosti in pospeševanje njihove socialne vključenosti. Ukrepi, vključeni v NPUR 2017–2021, sledijo osmim strateškim ciljem, in sicer:
	* + - izboljšati izobrazbeno strukturo Romov in izboljšati udeležbo romskih otrok v programih predšolske vzgoje in šoloobveznih romskih otrok v rednem izobraževanju ter povečati vključenost mladih in odraslih v nadaljevanje izobraževalnega procesa v skladu z načelom vseživljenjskega učenja;
			- povečati zaposlenost in zmanjšati brezposelnost Romov s poudarkom na zaposlitveni aktivaciji dolgotrajno brezposelnih in odpravljanju ovir pri (ponovnem) vstopu na trg dela;
			- za preprečevanje in odpravljanje izključenosti Romov, še posebej žensk, otrok in mladih, spodbujati razne programe socialnega varstva, in sicer informacijske, svetovalne programe, delo na terenu, dnevne centre, programe pomoči in samopomoči ter krepiti seznanjenost Romov o tovrstnih programih;
			- izboljšati storitve zdravstvenega varstva in jih približati Romom ter povečati njihovo ozaveščenost o vprašanjih v zvezi z zdravjem in zdravstvenim varstvom, predvsem s poudarkom na zdravju žensk in otrok;
			- izboljšati bivanjske razmere Romov, pospešiti ureditev naselij, kjer večinsko živi romsko prebivalstvo, v skladu z nacionalnimi zakonskimi zahtevami zagotoviti dostop do javnih dobrin, kot je dostop do vode in električne energije, in spodbujati odpravo dejanskega prostorskega ločevanja, ki je rezultat zgodovinskega naseljevanja Romov in dolgoletne izključenosti iz družbenega življenja;
			- spodbujati ohranjanje in razvoj kulturne, informativne in založniške dejavnosti romske skupnosti ter si prizadevati za ohranjanje in razvoj (različnih oblik) romskega jezika kot manjšinskega jezika;
			- povečati ozaveščenost pripadnikov romske skupnosti in večinskega prebivalstva o pozitivnih učinkih vključevanja Romov v družbo in bogastva, ki ga romske kulture prinašajo v slovensko družbo, in o pomenu nediskriminacije ter okrepiti boj proti protiromski retoriki, sovražnemu govoru ter stereotipom in predsodkom;
			- krepiti dialog in sodelovanje z lokalnimi skupnostmi, kjer živijo Romi, ter vzpostaviti aktivno partnerstvo med lokalno in državno ravnjo in romsko skupnostjo.
3. Ministrstva in vladne službe morajo romski skupnosti po svojih pristojnostih nameniti posebno skrb ter jo vključiti v državne programe na svojem delovnem področju. Akti, ki zadevajo romsko skupnost, se v Sloveniji sprejemajo v posvetovanju z njo. Na podlagi Zakona o romski skupnosti v Republiki Sloveniji je njen krovni organ Svet romske skupnosti Republike Slovenije, ki zastopa interese te skupnosti v razmerju do državnih organov. Omenjeni zakon v 12. členu določa obveznost sodelovanja državnih organov, organov lokalnih samoupravnih skupnosti in drugih, da pridobijo predhodno mnenje Sveta romske skupnosti Republike Slovenije, kadar sprejemajo odločitve, vezane na položaj romske skupnosti, prav tako pa ima omenjeni svet pravico dajati mnenja, pobude in predloge iz svoje pristojnosti vladi, državnemu zboru, državnemu svetu, organom samoupravnih lokalnih skupnosti in drugim. Romska skupnost je na podlagi Zakona o lokalni samoupravi[[36]](#footnote-36) z izvoljenim predstavnikom zastopana v občinskih oziroma mestnih svetih 20 lokalnih skupnosti. V občinah, kjer živijo pripadniki romske skupnosti, so ustanovljena tudi posebna delovna telesa občinskih oziroma mestnih svetov za spremljanje njenega položaja.
4. Strategija vzgoje in izobraževanja Romov v Republiki Sloveniji(2004), ki je bila leta 2011 še dopolnjena, vsebuje vrsto ukrepov: vključevanje romskih otrok v predšolsko vzgojo v vrtcih vsaj dve leti pred začetkom osnovne šole; vključevanje romskega pomočnika v delo vzgojno-izobraževalnega zavoda kot most med vrtcem ali šolo in romsko skupnostjo; fakultativno uvajanje romskega jezika; učenje slovenskega jezika; uvajanje vsebin romske kulture, zgodovine in identitete v pouk; prepoved homogenih oddelkov (segregacije) romskih otrok; uvajanje individualizacije, notranje in prožne diferenciacije ter različnih oblik učne pomoči; vzpostavljanje zaupanja v šolo in odpravljanje predsodkov; nadaljnje izobraževanje in usposabljanje strokovnih delavcev. Pri pripravi dokumenta je sodelovala Zveza Romov Slovenije, njen predsednik pa je predsednik delovne skupine za pripravo letnih akcijskih načrtov za uresničevanje strategije.
5. Vlada Republike Slovenije je maja 2017 ustanovila Medresorsko delovno skupino za pripravo sprememb in dopolnitev Zakona o romski skupnosti v Republiki Sloveniji (MDS). V okviru MDS je bil pripravljen predlog Zakona o spremembah in dopolnitvah Zakona o romski skupnosti v Republiki Sloveniji, ki je bil konec leta 2017 usklajevan z romsko skupnostjo in drugo zainteresirano javnostjo, januarja 2018 pa je bil oblikovan končni predlog zakona, ki ga je pred posredovanjem v obravnavo vladi na izredni seji dne 1. 3. 2018 obravnaval in podprl Svet romske skupnosti RS, istega dne pa je predlog zakona obravnavala in podprla tudi Komisija Vlade RS za zaščito romske skupnosti. Vlada je predlog Zakona o spremembah in dopolnitvah Zakona o romski skupnosti v Republiki Sloveniji sprejela na svoji 170. redni seji dne 1.3.2018 in ga posredovala v obravnavo Državnemu zboru. Državni zbor predloga zakona v mandatnem obdobju 2014–2018 ni obravnaval, z nastopom novega mandata Državnega zbora pa so vsi zakonodajni postopki, vključno s predlogom Zakona o spremembah in dopolnitvah Zakona o romski skupnosti v Republiki Sloveniji, zaključeni. Stekle bodo priprave za novo novelo Zakona o romski skupnosti v Republiki Sloveniji.
6. V vseh slovenskih vzgojno-izobraževalnih zavodih je uveljavljeno načelo integracije (ni segregacije): uporablja se zakonsko predpisane oblike individualizacije, notranje in fleksibilne diferenciacije, nivojskega pouka za vse učence. Posebno pozornost se posveča didaktičnim strategijam, kot je na primer vprašanje individualizacije in diferenciacije na osnovi načrtnih opazovanj in nenehne evalvacije napredka posameznika. Ne prihaja do ločevanja romskih in neromskih otrok; edini primer so šole, kjer so le romski otroci (podružnica Osnovne šole Stara cerkev, Željne, kjer pa so vključeni le romski učenci zaradi šolskega okolja – šola je v romskem naselju).
7. Država posebej obravnava in tudi šolam priznava ugodnosti za vzgojo in izobraževanje romskih učencev. Za individualno ali skupinsko delo z romskimi učenci Ministrstvo za izobraževanje, znanost in šport namenja dodatna finančna sredstva, postavljeni so bili ugodnejši normativi za oddelke z Romi, financiralo je razvojno-raziskovalne naloge o uspešnejšem vključevanju učencev Romov ter standardizaciji romskega jezika kot podlagi za poučevanje romskega jezika. Posredno Ministrstvo za izobraževanje, znanost in šport financira številne projekte, povezane z dvigom socialnega in kulturnega kapitala (opolnomočenje) v romskih okoljih. S tovrstnimi aktivnostmi se večnamenski centri in s tem tudi romska naselja povezujejo z osnovnimi šolami, vrtci in drugimi lokalnimi institucijami v lokalnem okolju. Izvajalci aktivnosti v večnamenskih centrih otroke in mladino spodbujajo k uspešnemu vključevanju v izobraževalni proces, k izoblikovanju poklicnih ciljev, k dvigu motivacije in interesa za dokončanje osnovne šole oziroma nadaljevanje šolanja.
8. Slovenija si prizadeva za večje vključevanje in zaposljivost Rominj. V Resoluciji o nacionalnem programu za enake možnosti žensk in moških 2015–2020 je pri cilju »Povečanje stopnje zaposlenosti žensk, zlasti mladih žensk s terciarno izobrazbo in drugih ranljivih oziroma zapostavljenih skupin žensk« predviden ukrep: priprava analiz in po potrebi oblikovanje programov za spodbujanje zaposlovanja zapostavljenih skupin žensk (Rominj, invalidk, priseljenk) v okviru aktivne politike zaposlovanja in drugih programov.
9. Posebna pozornost je namenjena tudi novinarskemu usposabljanju Romov. RTV Slovenija je v letu 2015 govorno usposabljala štiri Rominje. Ena Rominja je redno zaposlena na Radiu Slovenija in pripravlja radijsko oddajo za romsko skupnost, tri Rominje pa pogodbeno sodelujejo s TV Slovenija, kjer prav tako pripravljajo TV‑oddajo za Rome. Ministrstvo za kulturo pri vsakoletnem Javnem razpisu za izbor kulturnih projektov na področju romske skupnosti v Republiki Sloveniji prednostno podpira projekte, v katere so vključeni romski otroci in/ali ženske. Tu gre največkrat za projekte kot so različne ustvarjalne delavnice za otroke in tudi njihove starše, okrogle mize in posvetovanja na tematiko vključevanja žensk, delavnice za učno pomoč otrokom ipd.
10. Veliko je bilo storjenega tudi za izboljšanje bivanjskih razmer Romov, zlasti glede dostopa do pitne vode in sanitarij. Kot je pokazalo zaključno poročilo Medresorske delovne skupine za reševanje prostorske problematike Romov, je v letu 2017 v Sloveniji v 83 romskih naseljihživelo 6.631 prebivalcev, vsem pa je bil omogočen dostop do pitne vode. 5.398 prebivalcev (81,4 %) se je oskrbovalo iz javnega vodovoda (med celotnim prebivalstvom Slovenije je ta delež 88,6 %), 1.201 pa iz drugih virov (lastna oskrba s pitno vodo, cisterne, zbiralniki, javne pipe). Na javno kanalizacijo je bilo priključenih 32,2 % Romov (v celotni Sloveniji je bilo na javno kanalizacijo priključenih 62 % prebivalcev). Menimo, da morajo k reševanju te problematike svoj delež prispevati tudi Romi sami.
11. Junija 2018 se je začela uporabljati nova prostorska in gradbena zakonodaja. Gre za tri nove zakone, katerih namen je uveljaviti boljše prostorsko načrtovanje in celovito umeščanje, poleg tega pa olajšati legalizacijo stanovanjskih objektov, ki so bili zgrajeni brez ustreznih dovoljenj. Rešitve so usmerjene predvsem na dve skupini objektov, in sicer tiste daljšega obstoja (20 let ali več) in nekatere posebne primere nezakonitih objektov, pri katerih je pri presojanju treba upoštevati posebne okoliščine (tudi socialne). Z možnostmi legalizacije bodo tako obravnavani tudi problemi legalizacije objektov v naseljih, kjer bivajo posebne družbene skupine, kot je romska skupnost.
12. Državni zbor je 17. 11. 2016 sprejel ustavni zakon, s katerim je bila pravica do pitne vode vključena v slovensko ustavo. Ustavni zakon je stopil v veljavo 25. 11. 2016. Tudi predpisi na področju odvajanja in čiščenja komunalne odpadne vode v Sloveniji veljajo za vse prebivalce enako in jih ne razlikujejo glede na spol, raso, barvo kože, jezik, vero, politično ali drugo prepričanje, narodnosti ali socialni izvor, pripadnost narodni manjšini, lastnino, rojstvo ali kakšne druge okoliščine. Vsem prebivalcem je zagotovljen dostop do storitev obvezne občinske gospodarske javne službe odvajanja in čiščenja komunalne in padavinske odpadne vode pod enakimi pogoji.

## C. Varstvo otrokovih pravic

1. Vlada posveča posebno pozornost skrbi za otroke in družine. 21. 12. 2017 je bila sprejeta Resolucija o družinski politiki 2018–2028 »Vsem družinam prijazna družba«. Družinska politika temelji na celostnem oziroma integralnem in vključujočem pristopu, kar pomeni, da vključuje vse vrste družin, upošteva pluralnost družinskih oblik in različnih potreb, ki iz tega izhajajo, spoštuje avtonomnost družine in individualnost njenih posameznih članov, ščiti otrokove pravice v družini in širše ter postavlja v ospredje varstvo in kakovost življenja družin in otrok. Bistven element družinske politike predstavlja tudi usklajevanje poklicnega in družinskega življenja, zagotavljanje enakih možnosti obeh spolov, vzpostavljanje širokega spektra programov in storitev za družine (premik od transferjev k podpornim storitvam za otroke in družine), prispevanje k stroškom za lažje vzdrževanje otrok in varstvo družin v specifičnih življenjskih situacijah. Resolucija opredeljuje naslednje temeljne cilje: izboljšanje kakovosti družinskega življenja s poudarkom na visoki ravni kakovosti življenja otrok, zagotavljanje varstva in zaščite družin ter posameznih družinskih članov, posebej otrok, ustvarjanje pogojev, ki bodo spodbudno vplivali na odločanje za družino.
2. Od leta 2006 do 2017 je tekel pilotski projekt Zagovornik – glas otroka. Cilj tega projekta je bil izdelati model programa zagovornika otrokovih pravic, ki bi ga bilo mogoče po vsebinski in organizacijski zasnovi vključiti v formalnopravni sistem in tako zagotoviti njegovo izvajanje na državni ravni. Model naj bi v skladu s Konvencijo o otrokovih pravicah omogočal otrokom ustrezno dejavno sodelovanje pri odločanju. ZVarCP-B pa je nato leta 2017 pravno-formalno uredil področje zagovorništva otrok. Zakon je na novo določil, da na področju varstva otrokovih pravic poleg drugih nalog, določenih s tem zakonom, Varuh človekovih pravic organizira in skrbi za zagovorništvo otrok v okviru notranje organizacijske enote. Zagovorništvo otrok izvajajo zagovorniki otrok v okviru mreže prostovoljcev, ki zagotavlja vsem otrokom enako dostopnost do zagovornika. Namen zagovorništva je, da zagovornik nudi strokovno pomoč otroku, da izrazi svoje mnenje v vseh postopkih in zadevah, v katerih je udeležen, ter mnenje otroka posreduje pristojnim organom in institucijam, ki odločajo o njegovih pravicah in koristih.[[37]](#footnote-37)
3. Pred ratifikacijo Izbirnega protokola h Konvenciji o otrokovih pravicah glede udeležbe otrok v oboroženih spopadih je Slovenija spremenila Zakon o službi v Slovenski vojski[[38]](#footnote-38), ki zdaj v 7. členu določa, da ne vojaške službe ne drugega dela v vojski ne more opravljati oseba, mlajša od 18 let.
4. Ministrstvo za delo, družino in socialne zadeve je v Resoluciji o nacionalnem programu socialnega varstva za obdobje 2013–2020[[39]](#footnote-39) opredelilo mrežo programov materinskih domov, zavetišč in svetovalnic za ženske in otroke, žrtve nasilja**,** v kateri je bilo v letu 2018 zagotovljenih okoli 440 mest po celotni Sloveniji. V mreži pomoči pri preprečevanju nasilja je poudarek na varni namestitvi ter psihosocialni obravnavi mater in njihovih otrok. Pobuda za ustanovitev posameznega programa mora priti od lokalnih skupnosti ali od posameznih organizacij v njih. Večina programov, vključenih v mrežo za preprečevanje nasilja, je verificiranih in so pridobili status javnih socialnovarstvenih programov.
5. Družinski zakonik, ki vključuje priporočilo glede najvišjih zaščitnih ukrepov za otroke, je bil sprejet 21. 3. 2017. Družinski zakonik opredeljuje načelo največje koristi otroka iz Konvencije o otrokovih pravicah in zagotavlja učinkovitejše izvajanje načela varovanja koristi otroka. Izboljšuje položaj otroka v družinskih razmerjih in izboljšuje stanje pravne varnosti državljanov na področju odločanja v zakonskih in družinskih sporih. Družinski zakonik prinaša poenotenje postopkov glede odločanja o ukrepih za varstvo koristi otrok ter omogoča hitrejše reševanje zadev na družinskem področju, kar je posebej pri odločanju o ukrepih za varstvo koristi otroka izrednega pomena, saj imajo predolgi postopki za otroka nepopravljive negativne posledice pri njegovem nadaljnjem razvoju. Pristojnost za odločanje o ukrepih za varstvo koristi otroka, odločanje o posvojitvah, namestitvi v rejništvo in o zadevah s področja skrbništva se v celoti prenaša na sodišče. S prenosom odločanja na sodišča se hkrati krepita svetovalna in strokovna vloga centra za socialno delo.
6. Vlada RS je po sprejetju Družinskega zakonika julija 2017 ustanovila Svet Republike Slovenije za otroke in družino. Svet je stalno posvetovalno telo Vlade Republike Slovenije, katerega člani so predstavniki nevladnih organizacij in strokovnih institucij s področja otrok in družine ter predstavniki vlade. Naloge Sveta so spremljanje in ocena položaja otrok in družine, s poudarkom na uresničevanju pravic otrok, predlog strokovnih izhodišč za sprejemanje zakonodaje in strateških dokumentov na področju otrok in družine, obravnava predlogov zakonov s področja otrok in družine in priprava strokovnih mnenj o predlogih zakonov, priprava pobud za usklajeno delovanje pristojnih organov na področju otrok in družine in za sodelovanje med pristojnimi organi, strokovnimi institucijami ter nevladnimi organizacijami, spremljanje izvajanja sprejete zakonodaje in ukrepov na področju otrok in družine. Svet enkrat letno poroča o svojem delu Vladi Republike Slovenije. Poročilo vsebuje tudi oceno stanja na področju pravic otrok.
7. V pripravi je nov Program za otroke 2019–2023, ki bo temeljil na priporočilih Strategije Sveta Evrope za otrokove pravice 2016–2021 in na specifičnih potrebah, ki se kažejo v slovenskem prostoru na področju potreb in kakovosti življenja otrok v Sloveniji.
8. Za zaščito otrok pred nasiljem in zlorabo je Ministrstvo za izobraževanje, znanost in šport pripravilo Zakon o spremembah in dopolnitvah Zakona o organizaciji in financiranju vzgoje in izobraževanja, ki ga je Državni zbor sprejel 16. 6. 2016. Omenjene spremembe se nanašajo tudi na jasnejšo definicijo 2.a člena zakona, ki govori o varnem in spodbudnem učnem okolju. Člen predpisuje, da se »v vrtcih, šolah in drugih zavodih za vzgojo in izobraževanje otrok in mladostnikov s posebnimi potrebami v skladu s cilji iz prejšnjega člena zagotovi varno in spodbudno učno okolje, kjer je prepovedano telesno kaznovanje otrok in vsakršna druga oblika nasilja nad in med otroki in neenakopravna obravnava, ki bi temeljila na spolu, spolni usmerjenosti, socialnem in kulturnem poreklu, veroizpovedi, rasni, etnični in narodni pripadnosti ter posebnosti v telesnem in duševnem razvoju.«
9. Slovenija je leta 2001 ratificirala Konvencijo MOD št. 182 o prepovedi najhujših oblik dela otrok. Zakon o mednarodni zaščiti iz leta 2016 je načelo otrokove največje koristi opredelil v posebnem (15.) členu ter s tem in tudi drugimi novimi določili (npr. širitvijo obsega zastopanja zakonitih zastopnikov mladoletnikov brez spremstva na pogoje za sprejem) določa visok standard dolžnosti aktivnega varovanja otrokovih pravic v okviru mednarodne zaščite.
10. Z novelo Zakona o kazenskem postopku (ZKP – N) iz leta 2019[[40]](#footnote-40) so bile uvedene dodatne možnosti za žrtve – oškodovance kaznivih dejanj, posebej, če gre za otroke. Tako se širi nabor kaznivih dejanj, ko mora v postopku mladoletni oškodovanec imeti pooblaščenca. Mladoletnemu oškodovancu se omogoča, da ga v predkazenskem in kazenskem postopku spremlja oseba, ki jo oškodovanec sam izbere; razen v primerih, ko bi bilo spremstvo osebe, ki jo je izbral oškodovanec, v nasprotju z interesi uspešne izvedbe (pred)kazenskega postopka ali koristmi oškodovanca. Urejene so posebnosti glede zaslišanja otroka, ki je bil žrtev kaznivega dejanja.
11. Državni zbor Republike Slovenije je 21. 3. 2018 soglasno sprejel Zakon o ratifikaciji Izbirnega protokola h Konvenciji o otrokovih pravicah glede postopka sporočanja kršitev.

## D. Pacientove pravice

1. S sprejetjem Zakona o pacientovih pravicah (v nadaljevanju ZPacP) je bil vzpostavljen celosten sistem varstva pacientovih pravic, ki naj omogoči enakopravno, primerno, kakovostno in varno zdravstveno oskrbo. ZPacP gradi na zaupanju in spoštovanju med pacientom in zdravnikom ali drugim zdravstvenim delavcem ter ureja štirinajst pravic.
2. Pravica do dostopa do zdravstvene oskrbe in zagotavljanja preventivnih storitev, pri kateri se omogoča dostop do zdravstvene oskrbe in ustreznih preventivnih zdravstvenih storitev v sodobni medicinski doktrini. Znotraj zagotavljanja zdravstvene oskrbe je poudarjena tudi pravica do nujne medicinske pomoči, ki ima naravo absolutne pravice, saj je ni mogoče pogojevati, še zlasti ne s plačilom ali napotnico.
3. Pravica do enakopravnega dostopa in obravnave, po kateri ima pacient pravico, da ga pri zdravstveni oskrbi ne glede na katerokoli osebno okoliščino (npr. starost, versko prepričanje, spol, narodnost, gmotni položaj) obravnavajo enako kakor vse druge paciente.
4. Med drugimi so še pravica do proste izbire zdravnika in izvajalca zdravstvenih storitev, pravica do primerne, kakovostne in varne zdravstvene oskrbe, pravica do spoštovanja pacientovega časa, pravica do obveščenosti in sodelovanja, pravica do samostojnega odločanja o zdravljenju, pravica do upoštevanja vnaprej izražene volje, pravica do preprečevanja in lajšanja trpljenja, pravica do drugega mnenja, pravica do seznanitve z zdravstveno dokumentacijo, pravica do varstva zasebnosti in varstva osebnih podatkov, pravica do obravnave kršitev pacientovih pravic in pravica do brezplačne pomoči pri uresničevanju pacientovih pravic.
5. Pravica do obravnave kršitev pacientovih pravic zagotavlja ustrezen postopek take obravnave, ki je dvostopenjski. Prva obravnava se izvede pred pristojno osebo izvajalca zdravstvenih storitev. Če spor v prvi obravnavi ni rešen, lahko pacient zahteva varstvo z drugo obravnavo kršitve v postopku pred Komisijo RS za varstvo pacientovih pravic.
6. Pravica do brezplačne pomoči pri uresničevanju pacientovih pravic omogoča, da se pacient lahko kadarkoli obrne po pomoč na enega od zastopnikov pacientovih pravic, ki mu lahko svetuje, pomaga ali ga po pooblastilu celo zastopa pri uveljavljanju pravic po ZPacP.

## E. Pravice invalidov

1. Za zagotavljanje enakopravnega uživanja človekovih pravic in temeljnih svoboščin invalidov je bila sprejeta vrsta predpisov glede izobraževanja, zaposlovanja, zdravstvenega varstva, odpravljanja komunikacijskih ovir in ovir v okolju, samoorganiziranja invalidov in zagotavljanja denarne pomoči za posebne potrebe invalidov. Najpomembnejši programi, predpisi in ukrepi v zadnjih letih so:
	* 1. Zakon o zaposlitveni rehabilitaciji in zaposlovanju invalidov (ZZRZI): ureja pravico do rehabilitacije, podporno zaposlovanje, spodbude za zaposlovanje na odprtem trgu dela, zaposlovanje v invalidskih podjetjih in zaposlitvenih centrih, kvotni sistem itd. Zakon je pomembno izboljšal položaj invalidov na trgu dela.
		2. Zakon o izenačevanju možnosti invalidov (ZIMI): je pomemben dodaten korak k odpravljanju diskriminacije invalidov. Ureja njihovo varstvo, zlasti prepoved diskriminacije na podlagi invalidnosti in ukrepe za zagotavljanje enakih možnosti za invalide.
		3. Na podlagi 28. člena ZIMI je bil ustanovljen Svet za invalide Republike Slovenije kot neodvisen tristranski organ, katerega člani so: predstavniki reprezentativnih invalidskih organizacij, predstavniki strokovnih institucij za invalidsko varstvo in predstavniki Vlade Republike Slovenije. Svet trenutno deluje kot obvezni posvetovalni forum o vprašanjih invalidske politike. Odbor za pravice invalidov je marca 2018 v svojih sklepnih ugotovitvah opozoril Slovenijo na 33. člen Konvencije, ki nalaga državam podpisnicam, da v skladu s svojimi pravnimi in upravnimi sistemi v državi vzdržujejo, krepijo, določijo ali vzpostavijo okvir, po potrebi pa tudi eno ali več neodvisnih teles za spodbujanje, varovanje in spreminjanje izvajanja Konvencije, da mora spoštovati Konvencijo in Pariška načela in v skladu s tem preoblikovati Svet za invalide RS. Zato se ministrstvo, odgovorno za invalidsko varstvo, že aktivno pripravlja na vzpostavitev neodvisnega mehanizma spremljanja, kot je priporočeno, ki bo zavezan načelom glede statusa državnih institucij za spodbujanje in varstvo človekovih pravic po pariških načelih, ter na zagotovitev ustreznega financiranja, pri čemer se bodo upoštevale smernice o okvirih neodvisnega spremljanja in njihova vključitev v delo Odbora za pravice invalidov.
		4. Sprejet je bil že drugi Akcijski program za invalide, za obdobje 2014–2021, katerega namen je varovati, spodbujati in zagotavljati polnopravno in enakovredno uživanje človekovih pravic invalidov in spodbujati spoštovanje njihovega dostojanstva.
		5. V letu 2018 je bil sprejet Zakon o socialnem vključevanju invalidov (ZSVI), ki ureja status in pravice najtežjih invalidov, pri katerih je invalidnost nastala pred dopolnjenim osemnajstim letom starosti oz. v času rednega šolanja do dopolnjenega šestindvajsetega leta starosti. Cilj zakona je polnoletnim osebam, ki si zaradi svoje invalidnosti ne morejo same zagotavljati socialne varnosti in se vključevati v družbo, zagotoviti pravico do nadomestila, pravico do dodatka za pomoč in postrežbo in podporne storitve za sodelovanje ter vključenost v družbo.
		6. Sprejet je bil dolgo pričakovani Zakon o osebni asistenci (ZOA), ki sistemsko ureja pravico do osebne asistence in način njenega izvajanja, da se osebam z dolgotrajnimi telesnimi, duševnimi, intelektualnimi ali senzoričnimi motnjami omogočijo enake možnosti, več samostojnosti, dejavnosti in enakopravne udeležbe v družbi. V skladu z zakonom je osebna asistenca pomoč uporabnikom pri vseh nalogah in dejavnostih, ki jih zaradi vrste in stopnje invalidnosti ne morejo opravljati samostojno. Omogoča jim, da doma ali zunaj svojega doma živijo samostojno in aktivno ter da so enako vključeni v družbo.
		7. Slovenija je med prvimi v Evropi že leta 2014 na podlagi Zakona o spremembah in dopolnitvah Zakona o elektronskih komunikacijah (ZEKom) določila, da mora operater številk za klice v sili uporabnikom invalidom omogočiti klice v sili z uporabo govornih in znakovnih jezikov ter drugih oblik negovorjenih jezikov.
		8. Za delovanje invalidskih in humanitarnih organizacij so se zbirala namenska sredstva od prirejanja iger na srečo.
		9. Posamezne pravice invalidov urejajo številni predpisi o zdravstvenem varstvu, invalidskem zavarovanju, starševskem varstvu, vzgoji in izobraževanju ter davkih.
2. Pri razvoju invalidskega varstva v Sloveniji imajo poleg ministrstev pomembno vlogo strokovne institucije in invalidske organizacije, ki lahko sodelujejo pri soustvarjanju invalidske politike.
3. Zveza delovnih invalidov Slovenije je leta 2003 pripravila projekt Občina po meri invalidov, ki spodbuja občine, da se odgovorno odzivajo na potrebe občanov s posebnimi potrebami. Do konca leta 2018 je priznanje dobilo 31 občin. Občine, ki so pridobile priznanje, so morale z lokalnimi invalidskimi organizacijami najprej analizirati stanje, nato pa sprejeti akcijski program. Po prejemu priznanja morajo zvezi letno poročati o uresničevanju akcijskega programa.
4. Slovenija na letni ravni namenja za pravice, ki jih lahko uveljavljajo samo invalidi, najmanj 1,2 mrd. evrov. Ob tem velja dodati, da natančne slike o celotni višini finančnih sredstev, ki jih država namenja invalidom oziroma uresničevanju njihovih pravic, ni mogoče podati. Četrtina socialnih transferjev in pravic za invalide je namreč takih, ki so namenjene invalidom in tudi drugim osebam – v teh primerih pristojne službe podatkov za invalide ne vodijo ločeno.
5. Slovenija na področju zaposlovanja invalidov vodi aktivno politiko. V zadnjih letih je sprejela vrsto ukrepov oziroma aktivnosti za omogočanje boljših možnosti za invalide – gre za ukrepe s področja rehabilitacije ter za finančne spodbude za delodajalce in invalide. Slovenija bo tudi v prihodnje redno evalvirala politike in ukrepe in jih dopolnjevala.
6. Slovenija razpisuje projekte, ki delodajalcem omogočajo izobraževanja za zaposlovanje invalidov. Trenutno je razpisan projekt nevladnih organizacij na področju enakih možnosti in diskriminacije invalidov, ki jim je namenjen del tega projekta. Za izboljšanje in dostopnost zakonodaje za invalide prevaja invalidsko zakonodajo v lahko berljive oblike. Projekt je razpisan v okviru kohezijske politike za obdobje 2018–2022.
7. Slovenija je v preteklosti sprejela vrsto ukrepov za izboljšanje dostopnosti grajenega okolja za invalide. Zadnji tak ukrep je na primer (so)financiranje prilagoditve vozila za gibalno ovirane invalide.
8. Od ratifikacije konvencije dalje so bili za zagotavljanje vključevanja invalidov v spreminjajočo se družbo sprejeti številni ukrepi in pripravljeni projekti za boj proti stereotipom, predsodkom in škodljivim praksam, ki se nanašajo na invalide, s spodbujanjem pozitivnega dojemanja in večje družbene zavesti:
	* 1. izvajale so se različne aktivnosti za izboljšanje ozaveščenosti in informiranosti strokovne in druge javnosti o potrebi zagotavljanja dostopnosti za vse. V okviru projekta ZMOREMO je bila v letu 2015 analizirana dostopnost nekaterih javnih objektov itd. Projekt je bil pripravljen za spodbujanje enakosti in preprečevanje diskriminacije invalidov, še posebej na področju zaposlovanja. Cilj projekta ZMOREMO je bil večja ozaveščenost slovenske družbe o vprašanjih invalidnosti ter boljša seznanjenost invalidov o njihovih pravicah.
		2. Leta 2017 je bil zaključen tudi mednarodni projekt EU‑kartice ugodnosti za invalide, ki ga je Slovenija med državami članicami Evropske unije pripravila kot najuspešnejši projekt in ga kot takega tudi zaključila ter ga v letošnjem letu predstavila na 12. konferenci držav podpisnic v Organizaciji združenih narodov. Projekt bo imel dolgoročen učinek na večje vključevanje invalidov v družbo celotne Evropske unije. EU‑kartica ugodnosti za invalide namreč invalidom omogoča večje ugodnosti na potovanjih doma in tudi v drugih državah članicah. Obenem je izvedba projekta vplivala tudi na ozaveščanje in seznanjanje o invalidih, o njihovih zmožnostih, potrebah, željah, načinu življenja, predvsem pa je projekt opozarjal, da so invalidi ljudje, ki potujejo, in se tako – enako kot vsi drugi – tudi osebnostno razvijajo.
		3. V letu 2017 je bil pripravljen projekt, katerega cilj je dvig kakovosti mobilnosti ranljivih skupin s pomočjo uporabe sodobnih tehnologij. Projekt bo vplival na kakovostnejše življenje tudi drugih ranljivih skupin, kot so starejši in družine z otroki na vozičkih ter začasno poškodovani. Naslov projekta je »Omogočanje multimodalne mobilnosti oseb z različnimi oviranostmi«. Gre za večletno nalogo, ki se bo nadaljevala do leta 2022. Dolgoročni namen tega projekta je omogočiti dvig kakovosti življenja oseb z različnimi oviranostmi z izvedbo operativnih rešitev na izbranih območjih v Sloveniji, ki omogočajo dostopnost in varno gibanje v multimodalnem prometu.
		4. Leta 2017 smo začeli s pripravami na projekt »Razvoj in izvajanje prehoda mladih s posebnimi potrebami na trg dela«. Ciljna skupina so mladi s posebnimi potrebami in njihovo vključevanje v projekte prehoda v obdobju 2018–2021, za kar je namenjenih 4.200.000 eur. Ves čas trajanja projekta se bo mlade s posebnimi potrebami spremljalo, nudila se jim bo podpora pri vključevanju v zaposlitev, in sicer tako, da se jim bo pomagalo pri razvijanju delovnih veščin in kompetenc, pri učenju postopkov in metod dela, pri razvijanju kakovosti dela ter pri usvajanju delovnih navad in delovne vzdržljivosti. Mlade s posebnimi potrebami se bo motiviralo in spodbujalo za aktivno življenje, omogočilo se jim bo aktivno in enakopravno sodelovanje v procesu ter soodločanje in prevzemanje nadzora nad lastno situacijo.
9. Slovenija je v preteklosti sprejela vrsto ukrepov za izboljšanje dostopnosti grajenega okolja za invalide. Zadnji tak ukrep je na primer (so)financiranje prilagoditve vozila za gibalno ovirane invalide. Aprila 2017 je bila sprejeta novela Zakona o volitvah v državni zbor (ZVDZ-C), na podlagi katere so bila na volitvah vsa volišča prilagojena tako, da so invalidom fizično dostopna. Dodatno pa je zakon invalidom omogočil tudi možnost glasovanja na volitvah po pošti.
10. RS je novembra 2017 sprejela tudi nov Gradbeni zakon, ki med drugim obravnava problematiko dostopnosti in univerzalne gradnje, ki se nanaša na vse objekte v javni rabi, kakor tudi stanovanjske objekte. V zakonu je določeno, da morajo biti objekti projektirani, grajeni in se uporabljati na način, ki omogoča neoviran dostop do objektov in njihovo uporabo vsem. Dostopi, prehodi, povezovalne poti, vrata ter vertikalne povezave (stopnice, klančine, osebna dvigala in druge mehanske dvižne naprave) morajo ljudem s posameznimi funkcionalnimi oviranostmi omogočati samostojno uporabo, opremljeni morajo biti s potrebno signalizacijo in opremo za nemoteno gibanje, komunikacijo in orientacijo. Zakon vključuje tudi nekatere izjeme, kot so planinske koče in podobno. Določeno je tudi, da za zagotavljanje univerzalne graditve in uporabe objektov, ki so že zgrajeni, lahko država ali lokalna skupnost za ta namen prispeva javna sredstva, kadar to presega finančne zmožnosti lastnika ali uporabnika objekta. Gradbeni zakon je tudi podlaga za nov podzakonski predpis. Pravilnik o univerzalni graditvi podrobno razdela pogoje projektiranja, gradnje in uporabe objektov stavb in tudi zunanjih površin. Uzakonja tudi obvezno uporabo standardov glede dostopnosti in uporabnosti grajenega okolja, talnega taktilnega vodilnega sistema za slepe in slabovidne ter sistemov indukcijskih slušnih zank za poslušanje s slušnim aparatom.
11. Slovenija je v preteklih letih na področju ozaveščanja strokovne in laične javnosti glede dostopnosti objektov financirala različne projekte, ki obsegajo tako pripravo priročnikov za uporabo javnih storitev in sodelovanje v procesih, ki potekajo v javnih objektih, kot tudi različnih predavanj in usposabljanj. V letih 2016, 2017 in 2018 je bilo izvedeno tudi sofinanciranje promocije dobre gradnje – izobraževalne delavnice za približevanje univerzalne graditve lokalnim skupnostim in investitorjem.
12. Na področju avtorskega prava se s predlogom Zakona o spremembah in dopolnitvah Zakona o avtorski in sorodnih pravicah, ki je trenutno v zakonodajnem postopku v Državnem zboru Republike Slovenije, v slovenski pravni red prenašajo določbe Direktive 2017/1564/EU Evropskega parlamenta in Sveta z dne 13. septembra 2017 o določenih dovoljenih uporabah določenih del in drugih predmetov urejanja, zaščitenih z avtorsko pravico in sorodnimi pravicami, za slepe in slabovidne osebe ter osebe z drugimi motnjami branja ter o spremembi Direktive 2001/29/ES o usklajevanju določenih vidikov avtorske pravice in sorodnih pravic v informacijski družbi (UL L št. 242 z dne 20. 9. 2017, str. 6; v nadaljevanju: Direktiva 2017/1564/EU). Direktiva 2017/1564/EU je bila sprejeta po podpisu Marakeške pogodbe o olajšanem dostopu do objavljenih del za slepe in slabovidne osebe ter osebe z drugimi motnjami branja, s katero se je vzpostavil mednarodni okvir, ki od pogodbenic zahteva, da določijo omejitve in izjeme imetnikov avtorske pravice in sorodnih pravic na nacionalni ravni v korist slepih in slabovidnih oseb ter oseb z drugimi motnjami branja in omogoča prek pooblaščenih subjektov (zaupanja vrednih ustanov ali podobnih organizacij) čezmejno izmenjavo izvodov v dostopnih formatih, ki so bili izdelani iz objavljenih tiskanih del (knjige in drugo pisano gradivo). Glavni namen Direktive 2017/1564/EU je določiti obvezne in enotne izjeme in omejitve avtorske in sorodnih pravic za zagotovitev olajšanega dostopa do objavljenih del za slepe in slabovidne osebe ter osebe z drugimi motnjami branja. Nove določbe slepim in slabovidnim osebam ter osebam z drugimi motnjami branja olajšujejo in povečujejo dostop do knjig in drugih tiskanih del v izvodih v dostopnih formatih, ki bodo prilagojeni za njihove potrebe, npr. v brajici, povečanem tisku, zvočni knjigi.

## F. Pravice starejših

1. Posledice demografskih sprememb v Sloveniji[[41]](#footnote-41) vse bolj vplivajo na naše gospodarsko in družbeno življenje, posebno zaradi številčne generacije, ki je bila rojena po drugi svetovni vojni in se začenja upokojevati.
2. Ustava Republike Slovenije v 14. členu določa, da so v Sloveniji vsakomur zagotovljene enake človekove pravice in temeljne svoboščine, ne glede na narodnost, raso, spol, jezik, vero, politično ali drugo prepričanje, gmotno stanje, rojstvo, izobrazbo, družbeni položaj, invalidnost ali katerokoli drugo osebno okoliščino. Drugi odstavek 14. člena določa, da je pred zakonom vsak enak. Zakon o varstvu pred diskriminacijo, ki je bil sprejet leta 2016, določa varstvo vsakega posameznika in posameznice pred diskriminacijo ne glede na spol, narodnost, raso ali etnično poreklo, jezik, vero ali prepričanje, invalidnost, starost, spolno usmerjenost, spolno identiteto itd. na različnih področjih družbenega življenja, pri uresničevanju človekovih pravic in temeljnih svoboščin, pri uveljavljanju pravic in obveznosti ter v drugih pravnih razmerjih na političnem, gospodarskem, socialnem, kulturnem, civilnem ali drugem področju. S tem zakonom je bil kot samostojen državni organ na področju varstva pred diskriminacijo ustanovljen tudi Zagovornik načela enakosti. Tudi v novi Strategiji dolgožive družbe iz leta 2017 sta posebni poglavji namenjeni preprečevanju starostne diskriminacije ter varstvu in uveljavljanju pravic starejših.
3. V letu 2017 je Slovenija sprejela Strategijo dolgožive družbe. Namen strategije je ozavestiti in spodbuditi najširši krog deležnikov s potrebo po odzivanju na izzive, ki jih pred nas postavlja staranje prebivalstva. Strategija upošteva ključne izzive, povezane z demografskimi spremembami in oblikuje celovit okvir za usmeritve, ki nakazuje smer potrebnih prilagoditev in sprememb v štirih stebrih: zaposlenost / delovna aktivnost; samostojno, zdravo in varno življenje vseh generacij; vključenost v družbo in oblikovanje okolja za aktivnost v celotnem življenjskem obdobju. Na podlagi sprejete strategije je bil ustanovljen Svet za aktivno staranje in medgeneracijsko solidarnost, v pripravi pa je Akcijski načrt za izvajanje strategije.
4. Leta 2013 je bila sprejeta Resolucija o nacionalnem programu socialnega varstva za obdobje 2013–2020. Zaradi spremenjenih demografskih razmer je v njej močno v ospredju problematika starejših in tudi cilji so zastavljeni tako, da upoštevajo povečanje socialnih in demografskih stisk prebivalstva. Med drugim vključujejo povečanje skupnostnih oblik skrbi za starejše (angl. *community care*) na račun institucionalnega varstva, ki je bilo prevladujoče v preteklosti.
5. Sprejeti dokumenti in zakonodaja o socialnem varstvu, ki vpliva na kakovost življenja starejšega prebivalstva, so spodbudili širitev ponudbe storitev in programov za starejše, razvoj novih zasnov dela z uporabniki (še posebej oseb z demenco), pospešeno izobraževanje strokovnjakov za delo s starejšimi ter ozaveščanje svojcev in okolja. Država je opravila vrsto dejavnosti tudi za preprečevanje nasilja med starejšimi in premagovanje stereotipov o starosti.
6. Pri pokojninskem in invalidskem zavarovanju je do pomembnejših sprememb prišlo v letu 2013, ko je začel veljati novi Zakon o pokojninskem in invalidskem zavarovanju. Z reformo pokojninskega sistema, ki je bila pripravljena v letu 2012, so se pogoji za pridobitev pravice do starostne in predčasne pokojnine prilagodili demografskim spremembam in pričakovanemu podaljševanju življenja. Za temeljni upokojitveni pogoj je bila določena starost 65 let in dopolnjenih 15 let zavarovalne dobe; dodana pa je bila možnost upokojitve pri nižji starosti za osebe z daljšo delovno dobo.
7. Od 1. julija 2013 so v skladu s spremembo Zakona o urejanju trga dela (ZUTD-A) vsi upokojenci (razen tistih, ki prejemajo delno starostno ali predčasno pokojnino, delno pa so še delovno aktivni) upravičeni do opravljanja začasnega in občasnega dela. Omenjena dela bodo omogočila starejšim ponovni vstop na trg dela in njihovo ponovno aktivacijo.
8. V Sloveniji je zagotovljeno daljnosežno varstvo pred diskriminacijo zaradi starosti, pa tudi zaradi katerihkoli drugih osebnih okoliščin. To se skladno z ustavo in ratificiranimi mednarodnimi pogodbami nanaša na ravnanje in odločitve javnih oblasti, ki bi lahko trčili ob katerokoli človekovo pravico ali svoboščino in katerokoli drugo pravico, urejeno v domačem pravu. Z ZVarD se varstvo razširja tudi na ravnanje vseh subjektov v zasebnem sektorju, npr. pri dostopu do dobrin in storitev, namenjenih javnosti, vključno s stanovanji, ter oskrbi z njimi, vključevanju v civilnopravna združenja, dostopu do kulturnih dobrin, športa, rekreacije ipd. Varstvo pred diskriminacijo pripada vsakomur, kjer je to pojmovno mogoče, tudi pravnim osebam (npr. nevladnim organizacijam starejših).
9. Zakon o spremembah in dopolnitvah Zakona o socialno varstvenih prejemkih (ZSVarPre-E) je s 1. 2. 2017 ukinil zaznambo na nepremičninah in vračilo prejete pomoči za prejemnike varstvenega dodatka in denarne socialne pomoči v primeru, ko ima posameznik oz. družina v lasti stanovanje ali stanovanjsko hišo v vrednosti do 120.000 evrov. Zaradi sprejete novele je poraslo uveljavljanje varstvenega dodatka med starejšimi osebami z nizkimi pokojninami in posledično povečala socialna varnost starejših.
10. Za zagotavljanje stanovanj upokojencem je ustanovljen tudi Nepremičninski sklad pokojninskega in invalidskega zavarovanja, ki po podatkih iz leta 2019 razpolaga z več kot 3.100 najemnimi stanovanji za reševanje stanovanjskih vprašanj upokojencev.

## G. Pravice tujcev, prosilcev za azil in delavcev migrantov

1. Vstop in prebivanje tujcev v Sloveniji ureja Zakon o tujcih,[[42]](#footnote-42) ki v skladu z evropsko zakonodajo zagotavlja pošteno obravnavanje tujcev, ki v državi prebivajo zakonito. Njihove pravice so, kolikor je to mogoče, primerljive s pravicami, ki jih imajo državljani Slovenije. Slovenija skladno z Uredbo o načinih in pogojih za zagotavljanje programov pomoči pri vključevanju tujcev, ki niso državljani Evropske unije (Uradni list RS, št. 70/12 in 58/16), redno izvaja temeljne integracijske ukrepe, katerih cilj je izoblikovanje celovite in učinkovite integracijske politike na temeljih medkulturnega dialoga (programi učenja slovenskega jezika in seznanjanja s slovensko zgodovino, kulturo in ustavno ureditvijo, programi medsebojnega poznavanja in razumevanja s slovenskimi državljani, programi informiranja v zvezi z njihovim vključevanjem v slovensko družbo itn.), ki vključujejo tudi elemente ozaveščanja javnosti.
2. V zvezi z azilno politiko ustava v 48. členu določa, da je v mejah zakona priznana pravica pribežališča tujim državljanom in osebam brez državljanstva, ki so preganjane zaradi zavzemanja za človekove pravice in temeljne svoboščine. Leta 2016 je bil sprejet nov Zakon o mednarodni zaščiti, ki sistemsko ureja celotno področje mednarodne zaščite v Sloveniji. Temeljni razlog za sprejetje zakona je bila obveznost prenosa zakonodaje EU v nacionalni pravni red, in sicer dveh direktiv, ki urejata standarde postopkov za priznanje mednarodne zaščite ter sprejem prosilcev za mednarodno zaščito. Z zakonom se določa tudi podrobnejši način izvajanja t. i. Dublinske uredbe in uredbe EURODAC. Z novim zakonodajnim okvirom so omogočeni hitri in učinkoviti postopki odločanja o prošnjah za mednarodno zaščito. Pri tem se tistim, za katere se ugotovi, da zaščito resnično potrebujejo, zagotovi dobro osnovo, da se čim lažje in hitreje uspešno vključijo v slovensko družbo, po drugi strani pa omogoča temelj učinkoviti politiki vračanja tistih, ki do mednarodne zaščite niso upravičeni.
3. Ranljivim osebam s posebnimi potrebami se zagotavlja posebna nega, skrb in obravnava. Prosilcem s posebnimi potrebami glede sprejema se prilagodijo materialni pogoji sprejema, zdravstveno in psihološko svetovanje ter nega. Prosilcem, ki potrebujejo posebna jamstva v postopku, se zagotovi ustrezna podpora, da lahko uživajo pravice in izpolnjujejo obveznosti v zvezi s postopkom mednarodne zaščite. Mednarodna zaščita pomeni status begunca in status subsidiarne zaščite.
4. Uradnim osebam, ki vodijo postopke mednarodne zaščite, se zagotavlja redna usposabljanja. Vsi predlogi sprememb ustrezne zakonodaje o mednarodni zaščiti se pošljejo v predhodno mnenje in pripombe Visokemu komisariatu Združenih narodov za begunce. V izvajanje Zakona o mednarodni zaščiti se dejavno vključujejo tudi nevladne organizacije, ki imajo pomembno vlogo pri zagotavljanju psihosocialne oskrbe, učne pomoči, opravljanju dejavnosti za ustvarjalno preživljanje prostega časa in pomoči pri vključitvi v okolje. Pomembno vlogo imajo tudi pri preprečevanju in ustreznem ukrepanju ob spolnem nasilju in v boju proti trgovini z ljudmi.
5. Republika Slovenija ni ratificirala Mednarodne konvencije o zaščiti pravic delavcev migrantov in njihovih družinskih članov, pri čemer je večina pravic, ki so obsežene v konvenciji, že vključenih v slovenski pravni sistem, obseg in zaščita pravic delavcev migrantov pa sta primerno urejena na državni ravni. Slovenija je pogodbenica obeh mednarodnih sporazumov o človekovih pravicah, konvencij ILO C97 in C143, ter Evropske socialne listine, ki vsi že vključujejo širok spekter zaščite pravic delavcev migrantov.
6. Slovenija je s sprejetjem Zakona o varstvu pred diskriminacijo (21. april 2016), ki nadomešča in posodablja Zakon o uresničevanju načela enakega obravnavanja iz leta 2004, še okrepila svoja prizadevanja v boju proti diskriminaciji, vključno s tujci. Ukrepi za odkrivanje kaznivih dejanj in njihovih storilcev potekajo v tesnem sodelovanju organov odkrivanja in pregona, tako da se dobre prakse razvijajo skupaj. Ob zaznanih sumih storitve kaznivega dejanja v povezavi z diskriminacijo in nestrpnostjo poteka dialog med Policijo in Okrožnim državnim tožilstvom. Policija sprejme in izvede vse potrebne ukrepe za preprečevanje, odkrivanje in preiskovanje kaznivih dejanj in prekrškov. Ministrstvo za notranje zadeve kontinuirano sofinancira številne programe pomoči pri vključevanju državljanov tretjih držav v slovensko družbo, hkrati pa z različnimi kampanjami in zaznamovanjem dneva beguncev nagovarja slovensko širšo javnost k strpnosti in medkulturnemu dialogu.
7. K ustvarjanju vzdušja strpnosti do priseljencev in beguncev Slovenija prispeva tudi z vsakoletnimi prireditvami ob mednarodnem dnevu beguncev (20. junij). Takrat potekajo medijske kampanje za ozaveščanje širše slovenske javnosti o temah, povezanih z migracijami in integracijo. Kampanja vsebinsko zajema področje migracij in razvoj družbe.
8. Tujci, ki so državljani tretjih držav, so skladno z Zakonom o tujcih upravičeni do programov, ki zagotavljajo hitrejše vključevanje v kulturno, gospodarsko in družbeno življenje v Sloveniji. Način in obseg zagotavljanja programov pomoči pri vključevanju je določen z Uredbo o načinih in obsegu zagotavljanja programov pomoči pri vključevanju tujcev, ki niso državljani EU.
9. Na področju mladoletnikov brez spremstva je v letu 2017 Urad Vlade Republike Slovenije za oskrbo in integracijo migrantov v sodelovanju s pristojnimi ministrstvi pripravil projekt nastanitve mladoletnikov brez spremstva, da bi vzpostavil sistemske oblike nastanitve in obravnave mladoletnikov brez spremstva v ustreznih bivanjskih pogojih v dijaških domovih. MIZŠ je v letu 2017 vpeljal tudi postopek vrednotenja in priznavanja izobraževanja mladoletnikov brez listin o doseženi izobrazbeni ravni kot vstopnem pogoju za vpis v programe srednješolskega izobraževanja, v programe višješolskega strokovnega izobraževanja ter v visokošolske študijske programe. Spremembi srednješolskih zakonov (objavljeni 1. decembra 2017) zagotavljata možnost učenja slovenščine za dijake, katerih materni jezik ni slovenščina ali niso končali osnovnošolskega izobraževanja v Sloveniji, kar je predpogoj za uspešno vključevanje v srednješolsko izobraževanje.
10. Ministrstvo za izobraževanje, znanost in šport je v letu 2018 pripravilo dokument »Predlog programa dela z otroki priseljenci za področje predšolske vzgoje, osnovnošolskega in srednješolskega izobraževanja« s predlogi sprememb in dopolnitvami zakonskih podlag s področij: začetnega učenja slovenščine, individualnega načrta aktivnosti kot dokumenta, ki prispeva k pripoznanju učenčevega predhodnega znanja in izkušenj, prilagoditev preverjanja in ocenjevanja znanja med šolskim letom, normativnih sprememb in kadrovskih zmožnosti za izvajanje uspešnega vključevanja otrok priseljencev v vzgojno-izobraževalnih zavodih. Dokument je osnova za zakonodajne spremembe na tem področju. Ministrstvo za izobraževanje, znanost in šport si prizadeva zagotoviti obsežen in kakovosten pouk slovenščine kot drugega jezika, ki zlasti ob vključitvi otroka v vzgojno izobraževalni zavod poteka v intenzivni (strnjeni) obliki (prvo leto), pozneje (v nadaljevanju istega leta) pa glede na njegove jezikovne potrebe kot dodatna jezikovna pomoč in je v nadaljnjih dveh letih v obliki prilagoditev vpet tudi v redni pouk slovenščine oz. v vrtcu v druge vrtčevske dejavnosti. Na področju srednješolskega izobraževanja je model začetnega pouka slovenščine tudi v pravnih podlagah že ustrezno umeščen (Pravilnik o tečaju slovenščine za dijake v srednjih šolah), medtem ko je na področju osnovnošolskega izobraževanja ustrezna pravna dokumentacija v pripravi. Prav tako so v pripravi štirje učni načrti za začetni pouk slovenščine za predšolsko vzgojo ter prvo, drugo in tretje vzgojno-izobraževalno obdobje.
11. Ministrstvo za delo, družino, socialne zadeve in enake možnosti je na podlagi Zakona o mednarodni zaščiti leta 2014 vzpostavilo seznam zakonitih zastopnikov mladoletnikove brez spremstva. Na seznamu so fizične osebe, ki izpolnjujejo pogoje, kakršne za skrbnika določa zakon o družinskih razmerjih, in ki so se udeležile usposabljanja za zakonite zastopnike. Zakoniti zastopnik zastopa mladoletnika brez spremstva v postopku za priznanje mednarodne zaščite in na področjih varovanja zdravja, izobraževanja, varovanja premoženjskih pravic in koristi ter v zvezi z uresničevanjem pravic na področju sprejema, in sicer do izvršljivosti odločitve, izdane v postopku mednarodne zaščite.

## H. Izbrisani (osebe, katerim je v registru stalnega prebivalstva prenehala prijava stalnega prebivališča, ko so za njih začele veljati določbe Zakona o tujcih)

1. Zakon o tujcih iz leta 1991 je kot eden od osamosvojitvenih zakonov Republike Slovenije določal, kdo je tujec, in za državljane drugih republik nekdanje SFRJ, ki niso zaprosili za slovensko državljanstvo po 40. členu Zakona o državljanstvu Republike Slovenije, določil, da so zanje začele veljati njegove določbe 26. 2. 1992 (to je dva meseca po izteku šestmesečnega roka, v katerem bi lahko zaprosili za slovensko državljanstvo). Za nadaljnje prebivanje v Republiki Sloveniji so potrebovali dovoljenje za prebivanje. Državljanom drugih republik nekdanje SFRJ, ki so imeli v Republiki Sloveniji prijavljeno stalno prebivališče je z dnem, ko so za njih začele veljati določbe Zakona o tujcih, v registru stalnega prebivalstva prenehala prijava stalnega prebivališča. Ker Zakon o tujcih za državljane drugih republik nekdanje SFRJ ni določal drugačnih pogojev za pridobitev dovoljenja za stalno prebivanje kot za druge tujce, je bil leta 1999 za ureditev njihovega statusa sprejet Zakon o urejanju statusa državljanov drugih držav naslednic nekdanje SFRJ v Republiki Sloveniji[[43]](#footnote-43) (v nadaljevanju ZUSDDD), ki je omogočil pridobitev dovoljenja za stalno prebivanje pod ugodnejšimi pogoji, kot jih je določal Zakon o tujcih. Edini pogoj za pridobitev dovoljenja za stalno prebivanje je bilo dejansko življenje v Sloveniji od 23. 12. 1990 oziroma od 25. 6. 1991.
2. Ustavno sodišče je 3. 4. 2003 z odločbo št. U-I-246/02-28 odločilo, da se razveljavita določbi ZUSDDD o trimesečnem roku za vložitev prošnje za izdajo dovoljenja za stalno prebivanje in da je ZUSDDD v neskladju z ustavo, ker državljanom drugih republik nekdanje SFRJ, ki so bili 26. 2. 1992 izbrisani iz registra stalnega prebivalstva, od navedenega dne ne priznava stalnega prebivanja, ker ne ureja pridobitve dovoljenja za stalno prebivanje državljanom drugih držav naslednic nekdanje SFRJ, ki jim je bil izrečen ukrep prisilne odstranitve, in ker ne določa meril za ugotavljanje pravnega pojma »dejansko življenje«.
3. Zaradi odprave ugotovljenih neskladij je za ureditev statusa izbrisanih iz registra stalnega prebivalstva Republika Slovenija leta 2010 sprejela Zakon o spremembah in dopolnitvah Zakona o urejanju statusa državljanov drugih držav naslednic nekdanje SFRJ v Republiki Sloveniji[[44]](#footnote-44) (v nadaljevanju ZUSDDD-B), ki je začel veljati 24. 7. 2010. Državni zbor RS je zakon sprejel, da bi dokončno uredil pravni položaj oseb, ki so bile izbrisane iz registra stalnega prebivalstva. ZUSDDD-B določa pogoje, pod katerimi lahko tujec, ki je bil na dan 25. 6. 1991 državljan druge republike nekdanje SFRJ in ki dovoljenja za stalno prebivanje v Republiki Sloveniji še nima, to dovoljenje pridobi ne glede na določbe Zakona o tujcih. Po ZUSDDD-B lahko dovoljenje za stalno prebivanje pridobijo tudi tisti izbrisani, ki zaradi upravičene odsotnosti ne prebivajo v Republiki Sloveniji. Med v zakonu opredeljenimi upravičenimi razlogi odsotnosti je tudi, če je oseba zapustila Republiko Slovenijo zaradi posledic izbrisa, ali če je zapustila Republiko Slovenijo, ker ni mogla pridobiti dovoljenja za prebivanje, ali če se ni mogla vrniti v Republiko Slovenijo zaradi vojnih razmer v drugih državah naslednicah SFRJ, kakor tudi, če je bila prisilno odstranjena iz Republike Slovenije ali ji je bil vstop v Republiko Slovenijo zavrnjen.
4. Poleg ZUSDDD-B, ki za izbrisane iz registra stalnega prebivalstva ureja status v Republiki Sloveniji z možnostjo pridobitve dovoljenja za stalno prebivanje, tudi tistim, ki so Republiko Slovenijo zapustili, in tudi za obdobje za nazaj, je Republika Slovenija v letu 2013 za izbrisane sprejela še poseben zakon, ki ureja povračilo škode, to je Zakon o povračilu škode osebam, ki so bile izbrisane iz registra stalnega prebivalstva (ZPŠOIRSP).
5. Z ZPŠOIRSP,[[45]](#footnote-45) ki ureja povračilo škode osebam, po osamosvojitvi Republike Slovenije izbrisanim iz registra stalnega prebivalstva, se popravljajo kršitve človekovih pravic in temeljnih svoboščin ter izvršuje sodba Velikega senata Evropskega sodišča za človekove pravice z dne 26. 6. 2012, izdana v zadevi Kurić in drugi proti Sloveniji. V pravnem redu Republike Slovenije se sistemsko ureja pravično zadoščenje oziroma povračilo škode izbrisanim, ki je nastala zaradi izbrisa iz registra stalnega prebivalstva. Poleg uveljavljanja denarne odškodnine v upravnem postopku je upravičencem dana tudi možnost, da lahko denarno odškodnino uveljavljajo v sodnem postopku. Odločitev o tem, v katerem postopku, ali v upravnem ali v sodnem ali v obeh, bo uveljavljal plačilo odškodnine, je prepuščena upravičencu. Upravičenec, ki meni, da mu je zaradi izbrisa nastala večja škoda, kot bi mu bila priznana v upravnem postopku, lahko odškodnino zahteva v sodnem postopku. Poleg denarne odškodnine ZPŠOIRSP za upravičence ureja še druge oblike pravičnega zadoščenja, ki omogočajo ali olajšujejo dostop do pravic na različnih področjih, na katerih je bilo v praksi ugotovljeno, da bi bile olajšave koristne ali potrebne. Po ZPŠOIRSP so upravičeni do plačila prispevka za obvezno zdravstveno zavarovanje, do vključitve in prednostne obravnave v programih socialnega varstva, do olajšav pri uveljavljanju pravic iz javnih sredstev, do državne štipendije, do enakega obravnavanja pri reševanju stanovanjskega vprašanja z državljani Republike Slovenije, do dostopa do izobraževalnega sistema ter do vključitve in prednostne obravnave v t. i. integracijskih programih.
6. Ustavno sodišče Republike Slovenije je v odločbi št. U-I-80/16-36, U-I-166/16-28, U-I-173/16-33 z dne 15. 3. 2018 odločilo o neustavnosti 12. člena ZPŠOIRSP, s katerim je bila omejena višina denarne odškodnine, ki se je upravičencu lahko določila v sodnem postopku. Za izvršitev navedene odločbe Ustavnega sodišča Republike Slovenije je Državni zbor Republike Slovenije dne 21. 12. 2018 sprejel novelo tega zakona, ki je je začela veljati 30. 12. 2018.
7. V spremenjenem 12. členu je odpravljena omejitev višine denarne odškodnine, na novo pa so urejene zamudne obresti, ki se upravičencem določijo v sodnem postopku. Upravičenci so upravičeni do plačila celotne glavnice za premoženjsko in nepremoženjsko škodo, ugotovljeno v sodnem postopku, omejene so le obresti, ki se upravičencem določijo v sodnem postopku, in sicer so obresti omejene na višino glavnice.

## I. Nasilje v družini in nasilje nad ženskami

1. Marca 2008 je začel veljatiZakon o preprečevanju nasilja v družini[[46]](#footnote-46), ki opredeljuje fizično, spolno, psihično in ekonomsko nasilje ter zanemarjanje dolžne skrbi za družinskega člana. Posebno varstvo pred nasiljem uživajo otroci, starejše osebe in invalidi. Če je žrtev nasilja v družini otrok, mora vsakdoo tem takoj obvestiti center za socialno delo, policijo ali državno tožilstvo. Novost zakona je, da si lahko žrtev izbere spremljevalca, ki jo spremlja v vseh postopkih, povezanih z nasiljem v družini, in ji pomaga pri iskanju rešitev. Žrtev nasilja ima tudi pravico do zagovornika, ki ščiti njene koristi v postopkih. Center za socialno delo v multidisciplinarni ekipi v sodelovanju z drugimi organi in organizacijami z žrtvijo izdela načrt pomoči. Zakon določa brezplačno pravno pomoč žrtvi nasilja v sodnih postopkih. Sodišče lahko zaradi nasilnih dejanj izreče povzročitelju te prepovedi: vstop v stanovanje, v katerem žrtev nasilja živi; zadrževanje v bližini njenega stanovanja; zadrževanje in približevanje krajem, na katerih je žrtev redno prisotna; navezovanje stikov z njo; vzpostavljanje srečanj z njo. Sodišče lahko na predlog žrtve naloži povzročitelju, da ji mora stanovanje v skupni uporabi prepustiti v izključno uporabo. Ob razvezi zakonske zveze lahko zakonec, ki je žrtev nasilja, zahteva, da mu drugi zakonec, povzročitelj nasilja nad njim ali njegovimi otroki, prepusti v izključno rabo stanovanje, v katerem sta živela. Zaradi varstva otrok sodišče dodeli stanovanje zakoncu, pri katerem ti živijo. Vse prepovedi in ukrepi trajajo do šest mesecev z možnostjo podaljšanja za nadaljnjih šest mesecev. Na podlagi zakona so pristojni organi (policija, šolstvo, zdravstvo in sociala) sprejeli področne pravilnike o ravnanju ob nasilju v družini in izvajali ustrezno izobraževanje strokovnih delavcev.

Leta 2016 je bila sprejeta novela ZPND, ki prinaša pomembne izboljšave na področju nasilja v družini:

* razširi opredelitev družinskih članov (sorodniki v stranski vrsti do vštetega četrtega kolena, osebe v partnerskem razmerju, osebe, katerih razmerje ali skupnost je že prenehala, novi partnerji ali otroci družinskih članov);
* eksplicitno zapiše, da je nasilje v družini prepovedano, hkrati pa se razširi opredelitve nasilja v družini (pri fizičnem in spolnem nasilju je dodana grožnja, za psihično nasilje se šteje tudi razširjanje informacij, s katerimi povzročitelj nasilja povzroči strah, pri ekonomskem nasilju se doda neizpolnjevanje obveznosti do družinskega člana, kot nova oblika nasilja se doda zalezovanje idr.);
* vpelje prepoved telesnega kaznovanja otrok;
* razširi se nabor organizacij, ki so dolžne podati prijavo o nasilju, hkrati pa se vpelje posebna zaščita za osebe, ki zaradi osebnih okoliščin niso sposobne skrbeti zase (dolžnost prijave se uredi enako kot za otroke);
* pravica žrtve nasilja do spremljevalca se širi iz postopkov po tem zakonu na vse postopke, kjer je udeležen povzročitelj nasilja;
* doda se, da organi in organizacije kot poklicno skrivnost varujejo podatke o nastanitvi ogrožene žrtve in njenih otrok ali drugih ukrepih za njihovo zaščito;
* natančneje se opredeli vsebina izobraževanja za strokovne delavke in delavce ter določi obvezno usposabljanje za sodnice in sodnike ter tožilke in tožilce;
* določi se, da je udeležba na multidisciplinarnem timu obvezna za vse vabljene;
* podrobneje se določi postopek policije za zaščito žrtve in njenega spremljevalca ob vstopu v stanovanjske in druge prostore, da iz njih vzame nujno potrebne stvari za zagotavljanje svojih osnovnih življenjskih potreb;
* širi se nabor ukrepov sodišča za zaščito žrtve in podrobneje se uredi postopek pred sodišči.
1. Zakon o nalogah in pooblastilih Policije (ZNPPol) je leta 2013 dopolnil policijsko pooblastilo pri odreditvi prepovedi približevanja tudi s pridržanjem kršitelja oziroma kršiteljice, ki ne spoštuje take prepovedi.
2. Novi kazenski zakonik v posebnem členu sankcionira nasilje v družini, ki je lahko storjeno z različnimi dejanji oz. ravnanji proti osebi, s katero storilec živi ali je živel v družinski oz. življenjski skupnosti. Po prejšnjem kazenskem zakoniku so bile pojavne oblike in posledice nasilja v družinskem okolju opredeljene v različnih členih.
3. **Državni zbor je sprejel Resolucijo o nacionalnem programu preprečevanja nasilja v družini za obdobje 2009–2014**[[47]](#footnote-47)**.** To je strateški dokument, ki določa cilje, ukrepe in ključne nosilce politik za preprečevanje in zmanjševanje nasilja v družini. Temeljna cilja tega dokumenta sta povezava ukrepov različnih resorjev in zagotovitev učinkovitih ukrepov za zmanjšanje nasilja v družini, in sicer na ravni njegovega prepoznavanja in preprečevanja. Nova Resolucija o nacionalnem programu preprečevanja nasilja v družini za obdobje 2020–2025, ki bo še bolj sledila čezsektorskemu usklajenemu sodelovanju inštitucij, je v pripravi.
4. V skladu z Resolucijo o nacionalnem načrtu socialnega varstva za obdobje 2013–2020 se povečuje število programov za pomoč žrtvam nasilja in programov za delo s povzročitelji nasilja vključuje preventivne programe, informacijske in svetovalne programe ter programe telefonskega svetovanja, programe koordinacije, podpore ter izvajanja pomoči in samopomoči, nastanitvene programe in terapevtske programe. Ministrstvo za delo, družino, socialne zadeve in enake možnosti je v letu 2018 sofinanciralo triindvajset programov, ki uporabnikom nudijo ležišča. V ta sklop je vključenih osem programov materinskih domov ter petnajst programov varnih hiš, zatočišč in kriznih centrov, v katerih je na voljo 451 ležišč. Ena od varnih hiš je prilagojena tudi invalidnim osebam, en krizni center pa starejšim. Mreža kriznih centrov in zatočišč se je razširila na regije, v katerih tovrstne storitve niso bile dostopne. Potrebe za namestitev žrtev nasilja so pokrite. Poleg tega je MDDSZ sofinanciralo še štirinajst svetovalnic za žrtve nasilja, en program, ki je usmerjen v preventivo pred nasiljem nad starejšimi, en program telefonskega svetovanja za žrtve nasilja, tri programe za celovito obravnavo, celostno pomoč in podporo žrtvam spolne zlorabe ter en program za povzročitelje nasilnih dejanj.
5. Za boljšo usposobljenost in večjo dovzetnost strokovnega osebja, pristojnega za preprečevanje nasilja oz. vključenega v njegovo preprečevanje, obravnavo žensk z izkušnjo nasilja in storilcev nasilnih dejanj, poteka različno izobraževanje, predvsem v pravosodju. Izvajajo se tudi programi usposabljanja policistk in policistov v sodelovanju z drugimi institucijami in nevladnimi organizacijami ter strokovnjakinjami in strokovnjaki EU. Vsebine v zvezi s preprečevanjem nasilja nad ženskami in spodbujanjem nenasilnega reševanja sporov se bodo še naprej vključevale v nadaljnje izobraževanje in usposabljanje strokovnih delavk in delavcev v vzgoji in izobraževanju. Dejavnosti se opravljajo znotraj ukrepov Resolucije o nacionalnem programu za enake možnosti žensk in moških za obdobje 2005–2013.
6. Slovenija je ratificirala Konvencijo o preprečevanju nasilja nad ženskami in nasilja v družini ter boju proti njima (tj. Istanbulsko konvencijo) 19. 12. 2014, konvencija pa je v Sloveniji začela veljati 1. 6. 2015. Aprila 2016 je bila [s sklepom vlade](http://www.vlada.si/fileadmin/dokumenti/si/THB/TZL2015/MDS_iz_2003.pdf) ustanovljena vladna Medresorska delovna skupina za spremljanje izvajanja Istanbulske konvencije. Medresorska delovna skupina, ki se redno sestaja od 2017, je odgovorna za usklajevanje, izvajanje, spremljanje in vrednotenje politik in ukrepov za preprečevanje vseh oblik nasilja in boj proti njim, ki jih zajema področje Istanbulske konvencije. Ob ratifikaciji konvencije leta 2015 je Republika Slovenija za dobo 5 let uveljavila pridržke, ki jih izrecno navaja drugi odstavek 78. člena. Republika Slovenija se je konec leta 2019 odločila, da bo podaljšala veljavnost pridržkov, saj še niso bili izpolnjeni pogoji za njihov umik.
7. Slovenija je spremembe za učinkovito izvajanje Istanbulske konvencije prenesla tudi v notranjo zakonodajo z dopolnitvijo Zakona o preprečevanju nasilja v družini, ki ga je Državni zbor sprejel 25. 10. 2016, s čimer je Slovenija uzakonila izrecno prepoved telesnega kaznovanja otrok in ponižujočega ravnanja z njimi. Pomemben prispevek novele je tudi širša opredelitev družinskih članov ter razširjena opredelitev nasilja v družini, ki mu je dodana nova oblika nasilja – zalezovanje. Razširjen oziroma natančneje določen je tudi nabor možnih ukrepov sodišča – zlasti za zaščito otrok – ter policije. Ravno tako je v vseh postopkih, ki se vodijo zaradi nasilja, prepovedana uporaba alternativnih oblik reševanja sporov. Novela določa tudi obveznost sprejetja Resolucije o nacionalnem načrtu preprečevanja nasilja v družini in nasilja nad ženskami za obdobje šestih let. V resoluciji morajo biti podane tudi usmeritve za delo z otroki, žrtvami spolnih zlorab. Dodatno je dopolnila tudi Kazenski zakonik in Zakon o nalogah in pooblastilih policije.
8. Zakon o nalogah in pooblastilih policije dopolnjuje določbo o prepovedi približevanja zaradi večje zaščite žrtve nasilja v družini in omogoča večje upoštevanje podatkov nevladnih in drugih organizacij, ki sodelujejo pri obravnavi nasilja v družini in pri ustrezni pripravi žrtve, pri nadaljnjih postopkih pred pravosodnimi organi. Podaljšanje ukrepa prepovedi približevanja z deset na petnajst dni pa bo pripomoglo k boljšim pogojem za seznanjanje žrtve z možnostmi, ki so ji na razpolago, vključno z možnostjo, da poda predlog za podaljšanje ukrepa.
9. Novela Zakona o kazenskem postopku iz leta 2019 (ZKP-N) dopolnjuje pravice in možnosti, ki jih imajo oškodovanci kaznivih dejanj, tudi žrtve nasilja v družini, zlasti glede obveščanja o pravicah in ukrepih v kazenskem postopku ter o podpornih storitvah. Predvidena je tudi izdelava individualne ocene ogroženosti, dopolnjeni pa so tudi ustrezni ukrepi v kazenskem postopku. Oškodovanec ima na primer zaradi zagotavljanja svoje osebne varnosti pravico biti obveščen o izpustitvi oziroma pobegu osumljenca oziroma obdolženca iz hišnega pripora, pripora, ali zapora, če za to zaprosi.
10. Sprejeti so bili tudi štirje podzakonski predpisi, ki na operativni ravni določajo ravnanje različnih organov in služb v zvezi z obravnavo nasilja v družini ([Pravilnik o sodelovanju policije z drugimi organi in organizacijami pri odkrivanju in preprečevanju nasilja v družini](http://www.eurydice.si/index.php?option=com_content&view=article&id=2231:uradni-list-rs-t-252010&catid=96:zadnje-novice&Itemid=342)[[48]](#footnote-48) (2010), [Pravilnik o pravilih in postopkih pri obravnavanju nasilja v družini pri izvajanju zdravstvene dejavnosti](http://www.uradni-list.si/_pdf/2011/Ur/u2011038.pdf) (2011)[[49]](#footnote-49), [Pravilnik o obravnavi nasilja v družini za vzgojno-izobraževalne zavode](http://www.uradni-list.si/1/content?id=95147) (2009)[[50]](#footnote-50), [Pravilnik o sodelovanju organov ter o delovanju centrov za socialno delo, multidisciplinarnih timov in regijskih služb pri obravnavi nasilja v družini](http://www.uradni-list.si/1/content?id=91824)[[51]](#footnote-51) (2009). Poleg tega so bila pripravljena tudi različna navodila in smernice za delovanje institucij na področju boja proti nasilju v družini.
11. Na področju preprečevanja in obravnave nasilja v družini in nad ženskami so bile v zadnjih letih izvedene številne preventivne dejavnosti ozaveščanja za strokovno in širšo javnost. Med letoma 2013 in 2015 je potekala dvoletna nacionalna kampanja Vesna – živeti življenje brez nasilja. Najpomembnejša cilja kampanje sta bila opozarjanje na problematiko nasilja nad ženskami in deklicami, ozaveščanje žensk z izkušnjo nasilja (in potencialnih žrtev) ter strokovne in širše javnosti. Od 2017 do 2019 je potekal tudi projekt Odklikni – ustavi spletno nasilje in nadlegovanje nad ženskami in dekleti, katerega namen je nadgraditi obstoječe nacionalne dejavnosti za preprečevanje spletnega nasilja z vključitvijo vidika spola v učna in druga gradiva, izobraževanja in izobraževalne module ter priporočila in ukrepe. Uspešno so bili izvedeni tudi številni projekti, ki so bili ciljno usmerjeni (v smislu ciljnih skupin), kot je (1) POND (Prepoznava in obravnava žrtev nasilja v družini v okviru zdravstvene dejavnosti). Cilji projekta so bili uveljavitev določil ZPND na področju zdravstvene dejavnosti ter povečanje znanja in kompetenc zdravstvenih delavcev pri delu z žrtvami nasilja v družini.

## J. Trgovina z ljudmi

1. Trgovina z ljudmi je opredeljena kot kaznivo dejanje v Kazenskem zakoniku. Ukrepe v zvezi s preprečevanjem trgovine z ljudmi v Sloveniji opredeljujejo akcijski načrti za boj proti trgovini z ljudmi, ki jih od leta 2004 vsaki dve leti pripravlja vladna Medresorska delovna skupina za boj proti trgovini z ljudmi pod vodstvom nacionalnega koordinatorja, sestavljena iz predstavnikov pristojnih ministrstev, vladnih uradov, vrhovnega državnega tožilstva, državnega zbora in nevladnih organizacij. Namen akcijskih načrtov je opredeliti temeljne dejavnosti pri preprečevanju trgovine z ljudmi in boju proti njej. Zajemajo področje preprečevanja z informiranjem, ozaveščanjem, usposabljanji strokovnjakov in raziskovanjem pojava; odkrivanje, preiskovanje in pregon kaznivih dejanj v povezavi s trgovino z ljudmi; pomoč in oskrbo žrtev trgovine z ljudmi; mednarodno sodelovanje in podporne dejavnosti, vključno s predlogi sprememb zakonodaje. V zadnjem času je Vlada RS sprejela tri tovrstne akcijske načrte, in sicer za obdobje 2015–2016, 2017–2018 in 2019–2020.
2. Tako je bil akcijski načrt podlaga za sprejete spremembe Kazenskega zakonika leta 2015, s katerim se določajo tudi dopolnitve kaznivega dejanja trgovine z ljudmi. V 113. členu so tako dodane nove določbe o kaznivosti dejanj uporabnikov storitev trgovine z ljudmi in o kaznivosti dejanja zadržanja, odvzema, skritja, poškodovanja ali uničenja javne listine, s katero se dokazuje identiteta žrtev trgovine z ljudmi. Spremembe KZ v novem 132.a členu določajo tudi novo kaznivo dejanje s področja prisilnih zakonskih zvez in prisilnih zunajzakonskih skupnosti. Te predlagane spremembe med drugim dodatno krepijo varstvo ljudi v osebnih razmerjih ter tudi varstvo žrtev trgovine z ljudmi.
3. Na preventivnem področju je ozaveščanje splošne javnosti in rizičnih ciljnih skupin že utečena praksa, tako da vsako leto potekajo projekti ozaveščanja o trgovini z ljudmi, ki jih sofinancira slovenska vlada in izvajajo nevladne in humanitarne organizacije. Sestavni del preventivnih aktivnosti, opredeljenih v akcijskih načrtih za boj proti trgovini z ljudmi, so tudi strokovna usposabljanja za preiskovalce, tožilce, sodnike, inšpektorje za delo, uslužbence finančne uprave in centrov za socialno delo. Ta izobraževanja, ki so še posebej namenjena prepoznavanju pojavnih oblik trgovine z ljudmi in identifikaciji žrtev trgovine z ljudmi, se redno izvajajo. Posebna pozornost je namenjena tudi usposabljanju diplomatov in konzularnih agentov Republike Slovenije glede potencialnih nevarnosti in opozorilnih znakov trgovine z ljudmi. Ministrstvo za zunanje zadeve se vključuje v zaznavanje in poročanje o tej problematiki prek mreže slovenskih predstavništev. Diplomatsko-konzularna mreža tudi redno sodeluje pri promocijskih aktivnostih ozaveščanja v državah sprejemnicah.
4. V skladu s priporočili različnih mednarodnih nadzorstvenih mehanizmov je bila na Ministrstvu za notranje zadeve 26. 11. 2018 ustanovljena Služba za preprečevanje in boj proti trgovini z ljudmi, kamor je bilo premeščeno tudi delovno mesto nacionalnega koordinatorja za boj proti trgovini z ljudmi. Policija, tožilstva in sodišča si v okviru predkazenskih oziroma kazenskih postopkov še naprej prizadevajo za ustrezno obravnavo storilcev kaznivih dejanj.
5. Pomoč žrtvam trgovine z ljudmi je v Republiki Sloveniji zagotovljena na podlagi Zakona o ratifikaciji Konvencije Sveta Evrope o ukrepanju proti trgovini z ljudmi. Pomoč se izvaja v okviru programov oskrbe žrtev trgovine z ljudmi v krizni namestitvi in varnem prostoru, ki jih financira slovenska vlada, izvajajo pa nevladne in humanitarne organizacije. Namestitev žrtve se izvaja ob njenem soglasju in zajema ustrezno in zanjo varno namestitev ter materialno pomoč, potrebno zdravljenje, psihološko pomoč, svetovanje in obveščanje ter po potrebi prevajalske storitve. Prav tako so žrtve seznanjene s pravicami, med drugim tudi glede dobe za razmislek in okrevanje skladno s Priročnikom o identifikaciji in pomoči žrtvam trgovine z ljudmi, ki ga je vlada potrdila 5. 5. 2016. Policija v postopkih identifikacije žrtev trgovine z ljudmi sodeluje z nevladnimi organizacijami, ki delujejo na področju boja zoper trgovino z ljudmi (Društvo Ključ, Slovenska Karitas). Rehabilitacija žrtev je zagotovljena s programom reintegracije, ki se je začel izvajati januarja 2019 in je nadaljevanje programov za oskrbo žrtev. Ženske in otroci so posebej ranljiva kategorija žrtev, zato jim Slovenija posveča večjo pozornost.
6. Vzpostavljeno je letno usposabljanje zaposlenih v centrih za socialno delo za primere, ko je prepoznana trgovina z ljudmi. Usposabljanje je usmerjeno v pomoč žrtvam trgovine z ljudmi, predvsem mladoletnim osebam, in ponuja orodja za prepoznavanje tega pojava pri delu s posamezniki iz socialno ogroženih skupin. Ker se s to kategorijo oseb najpogosteje srečujejo ravno uslužbenci centrov za socialno delo, je cilj tovrstnih usposabljanj izoblikovati prakso, ki bo zadovoljila potrebe prepoznanih žrtev trgovanja in tudi zmožnosti izvajalcev.

## K. Izobraževanje za človekove pravice

1. Ministrstvo za izobraževanje, znanost in šport skladno z Deklaracijo OZN o izobraževanju in usposabljanju za človekove pravice zagotavlja, da je izobraževanje dostopno in dosegljivo vsem ob upoštevanju posebnih izzivov in ovir, s katerimi se soočajo osebe iz ranljivih in prikrajšanih skupin. Od začetka prve faze Svetovnega programa se program izobraževanja za človekove pravice sistematično izvaja v slovenskih šolah v okviru kurikuluma. Ministrstvo za izobraževanje, znanost in šport financira projekt (do leta 2021) »Krepitev socialnih in državljanskih kompetenc strokovnih delavcev«,katerega poudarek je naizboljšanju usposobljenosti strokovnih delavcev za uspešnejše vključevanje otrok priseljencev v slovenski vzgojno-izobraževalni sistem ter na profesionalnemu usposabljanju strokovnih delavcev v vzgoji in izobraževanju v okviru sedmih tematskih sklopov. Izobraževanje za človekove pravice in njegovo raziskovanje se izvaja na univerzitetni ravni v okviru Pravne fakultete Univerze v Ljubljani in Univerze v Mariboru, Fakultete za družbene vede in Fakultete za socialno delo UL.
2. Slovenija si prizadeva za nadaljnje izvajanje druge faze Svetovnega programa izobraževanja za človekove pravice z izobraževanjem javnih uslužbencev. Upravna akademija v okviru Ministrstva za javno upravo v okviru obveznega usposabljanja za imenovanje v naziv za vse javne uslužbence pri obravnavanju ustavne ureditve obravnava človekove pravice in temeljne svoboščine. Center za izobraževanje v pravosodju Ministrstva za pravosodje skrbi za začetno in nadaljnje izobraževanje sodnikov, državnih tožilcev, državnih odvetnikov, osebja v pravosodnih organih in tudi za usposabljanja drugih deležnikov, povezanih z delom pravosodja. Programi Centra za izobraževanje v pravosodju redno vključujejo teme s področja varstva človekovih pravic ter vladavine prava. Višješolski študijski program za poklic policista omogoča poglobitev strokovnega znanja in usposobljenosti policistov za opravljanje policijskih nalog, tudi na področju varstva človekovih pravic v policijskih postopkih. Varstvo človekovih pravic in temeljnih svoboščin v policijskih postopkih je obvezna vsebina rednih periodičnih usposabljanj in izpopolnjevanj za policiste. Na Ministrstvu za obrambo izvajajo izobraževanje za človekove pravice v Slovenski vojski v okviru rednega usposabljanja in pred napotitvami v vojaške misije v tujini.
3. V okviru izvajanja tretje faze Svetovnega programa, ki se nanaša na usposabljanje medijskih delavcev, Ministrstvo za kulturo sofinancira projekt Društva novinarjev Slovenije Festival kakovostnih medijskih vsebin Naprej/Forward in delovanje Centra kakovostnih medijskih vsebin Naprej/Forward, v okviru katerega se izvajajo delavnice z različnih področij spoštovanja človekovih pravic. Urad Vlade RS za informiranje v sodelovanju z nevladnimi organizacijami in mediji ter lokalnimi skupnostmi podpira številne projekte, ki prispevajo k izobraževanju in usposabljanju za človekove pravice.
4. Slovenija si za uresničevanje Deklaracije in Svetovnega programa prizadeva tudi v svoji zunanji politiki. Slovenija je aktivna članica Platforme za izobraževanje za človekove pravice. Ministrstvo za zunanje zadeve nadaljuje z izvajanjem projekta »Naše pravice«; od 2005 je bilo v projekt izobraževanja o otrokovih pravicah vključenih že več kot 200.000 otrok, gradivo pa je dostopno v 23 jezikih. Projekt se je doslej izvedel v številnih državah Evrope, Kavkaza, Ruske Federacije, na Bližnjem Vzhodu in v Latinski Ameriki ter tudi v Aziji (Indiji). Na terenu se ta projekt vedno izvaja skupaj z izkušenimi nevladnimi organizacijami. V letih 2017, 2018 in 2019 so v projektu sodelovali otroci v Maroku, na Kosovu, v Egiptu, Gazi, Sloveniji, predstavljen pa je bil tudi v Avstraliji.
1. V začetku leta 2016/17 je bilo v vrtce vključenih 78,7 % vseh otrok v starosti 1–5 let. V zadnjem desetletju se je število otrok v vrtcih povečalo skoraj za polovico: z 58.127 otrok v letu 2006/07 na 86.284 otrok v letu 2016/17 (SURS, 2017 [18. 9. 2017]). Večina otrok je v javnih vrtcih (delež otrok v javnih vrtcih v letu 2010/2011 je znašal 97 %, v 2015/2016 pa 95 %). [↑](#footnote-ref-1)
2. 26.197 USD na prebivalca (v tekočih cenah in po tekočem tečaju). [↑](#footnote-ref-2)
3. 25.852 USD na prebivalca (v tekočih cenah in po tekočem tečaju). [↑](#footnote-ref-3)
4. Uradni list RS, št. 33/1991-I, 42/1997, 66/2000, 24/2003, 69/2004, 68/2006 in 47/2013. [↑](#footnote-ref-4)
5. 1. člen Zakona o nalogah in pooblastilih policije (ZNPPol), Uradni list RS, št. 15/2013. [↑](#footnote-ref-5)
6. Uradni list RS, št. 69/17 – uradno prečiščeno besedilo. [↑](#footnote-ref-6)
7. Uradni list RS, št. 33/16 in 21/18 – ZNOrg. [↑](#footnote-ref-7)
8. Uradni list RS, št. 59/2002 in 61/2007 – ZUNEO-A. [↑](#footnote-ref-8)
9. Uradni list RS, št. 17/2008. [↑](#footnote-ref-9)
10. Uradni list RS, št. 94/2007 – UPB1. [↑](#footnote-ref-10)
11. Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14 in 51/16. [↑](#footnote-ref-11)
12. Ur. l. RS, št. 90/14. [↑](#footnote-ref-12)
13. Uradni list RS, št. 14/2007, 46/2010 – odl. US, 40/2012 – ZUJF in 100/2013. [↑](#footnote-ref-13)
14. Uradni list RS, št. 113/2005. [↑](#footnote-ref-14)
15. Uredba (EU) 2016/679 Evropskega parlamenta in Sveta o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES. [↑](#footnote-ref-15)
16. Uradni list RS, št. 51/2006, 23/2014 in 50/2014. [↑](#footnote-ref-16)
17. **Zanesljivi podatki iz informatiziranih vpisnikov.** [↑](#footnote-ref-17)
18. V prejšnjem poročilu so bili na tem mestu podatki o številu sodnih zaostankov. Podatek o številu zadev, ki se štejejo za sodni zaostanek, je izgubil kakršnokoli razlagalno vrednost in postal odvečen, saj glede na svojo definicijo v Sodnem redu ne ustreza dejanskemu poteku postopkov (na kar Vrhovno sodišče opozarja že od leta 2010) – glej Letno poročilo o učinkovitosti in uspešnosti sodišč za leto 2018, str 72, dostopno na: http://www.sodisce.si/mma\_bin.php?static\_id=2019053010295563 [↑](#footnote-ref-18)
19. Ob koncu leta 2016 je sekretariat Sveta Evrope ocenil, da je Slovenija s sprejetimi zakonodajnimi, organizacijskimi, informacijskimi in drugimi ukrepi odpravila sodne zaostanke in s tem zagotovila dostop do sojenja v razumnem roku v skladu z Evropsko konvencijo o človekovih pravicah in temeljnih svoboščinah – glej Revidirano akcijsko poročilo sekretariata Sveta Evrope o postopku izvrševanja sodb v skupini primerov Lukenda proti Sloveniji (23032/02) z dne 28. oktobra 2016. [↑](#footnote-ref-19)
20. Uradni list RS, št. 55/2008 in 39/2009. [↑](#footnote-ref-20)
21. Uradni list RS, št. 91/2011. [↑](#footnote-ref-21)
22. [↑](#footnote-ref-22)
23. Pritožba št. 71463/01, sodba z dne 28. 6. 2007 in sodba Velikega senata z dne 9. 4. 2009. [↑](#footnote-ref-23)
24. Uradni list RS, št. 110/2006 – uradno prečiščeno besedilo, 69/2006 – ZOIPub, 36/2008 – ZPOmK-1, 77/2010 – ZSFCJA, 87/2011 – ZAvMS , 47/2012, 47/2015 – ZZSDT, 22/2016, 39/2016 in 45/2019 – odl. US. [↑](#footnote-ref-24)
25. Uradni list RS, št. 87/2011 in 84/15. [↑](#footnote-ref-25)
26. Uradni list RS, št. 55/2008– KZ-1 (66/2008 – popr.), 89/2008 – odl. US: U-I-25/2007-43 in 5/2009 – odl. US: U-I-88/2007-17. [↑](#footnote-ref-26)
27. Uradni list RS, 21/2013 – ZDR-1. [↑](#footnote-ref-27)
28. Uradni list RS, št. 43/2011. [↑](#footnote-ref-28)
29. Uradni list RS, št. 16/2007 – UPB5, 36/2008 in 58/2009. [↑](#footnote-ref-29)
30. Uradni list RS, št. 81/2006 – UPB3 in 102/2007. [↑](#footnote-ref-30)
31. Uradni list RS, št. [15/2008](http://www.uradni-list.si/1/objava.jsp?urlid=200815&stevilka=455). [↑](#footnote-ref-31)
32. Uradni list RS, št. [77/2008](http://www.uradni-list.si/1/objava.jsp?urlid=200877&stevilka=3448). [↑](#footnote-ref-32)
33. Uradni list RS, št. 16/17 – uradno prečiščeno besedilo. [↑](#footnote-ref-33)
34. Uradni list RS, št. 65/1994 in 71/2017 – ZFO-1C. [↑](#footnote-ref-34)
35. Uradni list RS, št. 33/2007. [↑](#footnote-ref-35)
36. Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1 in 30/18). [↑](#footnote-ref-36)
37. Več o tem: http://www.pravice-otrok.si/index.php?id=70. [↑](#footnote-ref-37)
38. Uradni list RS, št. 68/2007. [↑](#footnote-ref-38)
39. Uradni list RS, št. 39/2013. [↑](#footnote-ref-39)
40. Uradni list RS, št. [22/19](http://www.uradni-list.si/1/objava.jsp?sop=2012-01-1405). [↑](#footnote-ref-40)
41. Delež prebivalstva, starejšega od 65 let, se je v zadnjih 20 letih povečal z 10,6 na 17,3 %. [↑](#footnote-ref-41)
42. Uradni list RS, št. 1/18 – uradno prečiščeno besedilo, 9/18 – popr. in 62/19 – odl. US. [↑](#footnote-ref-42)
43. Uradni list RS, št. 61/1999 in 54/2000. [↑](#footnote-ref-43)
44. Uradni list RS, št. 50/2010, v nadaljevanju ZUSDDD-B. [↑](#footnote-ref-44)
45. Uradni list RS, št. 99/2013, v nadaljevanju ZPŠOIRSP. [↑](#footnote-ref-45)
46. Uradni list RS, št. 16/2008. [↑](#footnote-ref-46)
47. **Uradni list RS, št. 41/2009.** [↑](#footnote-ref-47)
48. Uradni list RS, št. [25/10](http://www.uradni-list.si/1/objava.jsp?sop=2010-01-1100). [↑](#footnote-ref-48)
49. Uradni list RS, št. [38/11](http://www.uradni-list.si/1/objava.jsp?sop=2011-01-1876). [↑](#footnote-ref-49)
50. Uradni list RS, št. [104/09](http://www.uradni-list.si/1/objava.jsp?sop=2009-01-4667). [↑](#footnote-ref-50)
51. Uradni list RS, št. [31/09](http://www.uradni-list.si/1/objava.jsp?sop=2009-01-1386) in [42/17](http://www.uradni-list.si/1/objava.jsp?sop=2017-01-2145). [↑](#footnote-ref-51)